
	讗讬 谞诪讬 讘讞讘讬诇讬 讝诪讜专讜转. 驻讬' 讘拽讜谞讟专住 诪砖讻讞转 诇讛 诇讛讙讘讛转 驻讬诇 讘讞讘讬诇讬 讝诪讜专讜转 讛讙讘讜讛讬诐 诪谉 讛讗专抓 砖诇砖讛 讜诪注诇讛讜 注诇讬讛谉 讚讛讙讘讛转 讙' 讛讙讘讛讛 讛讬讗 讚谞驻讬拽 诇讛 诪转讜专转 诇讘讜讚 讜诇驻讬专讜砖讜 讘讻诇讬诐 诇讗 诪爪讬 诇诪讬诪专 讚诇讬拽谞讬 诪讚讬谉 讛讙讘讛讛 砖讬谞讬讞 讻诇讬诐 转讞转 专讙诇讬讜 讚住转诪讬讬讛讜 讗讬谉 讘注讜讘讬讬谉 砖诇砖讛 讟驻讞讬诐 讜诇驻讬' 专''转 讚诪驻专砖 讚讛讙讘讛讛 讘讟驻讞 拽谞讬. 爪''诇 住转诐 讻诇讬诐 讗讬谉 讘注讜讘讬讬谉 讟驻讞 讜拽砖讛 讗诪讗讬 谞拽讟 讞讘讬诇讬 讝诪讜专讜转 诇谞拽讜讟 讗讘谞讬诐 讗讜 注爪讬诐 讜诪驻专砖 讛专讘 诪砖讜诇诐 讚诇讛讻讬 谞拽讟 讞讘讬诇讬 讝诪讜专讜转 诇驻讬 砖讛谉 诪讗讻诇 驻讬诇 讻讚讗诪专讬谞谉 驻专拽 诪驻谞讬谉 (砖讘转 讚祝 拽讻讞.) 诪讟诇讟诇讬谉 讞讘讬诇讬 讝诪讜专讜转 讘砖讘转 诪驻谞讬 砖讛谉 诪讗讻诇 诇驻讬诇讬谉 讜诪讙讘讬讛讬谉 诇驻讬诇 讞讘讬诇讬 讝诪讜专讜转 诇诪注诇讛 讜讛讜讗 拽讜驻抓 讜诪讙讘讬讛 讗转 注爪诪讜 诪谉 讛讗专抓 讜讗讜讻诇谉 讜讗讬谉 诇转诪讜讛 讗讬 讞砖讬讘讗 讛讙讘讛讛 讘讛讻讬 讚讻讛''讙 讗砖讻讞谉 讘驻专拽 砖讬诇讜讞 讛拽谉 (讞讜诇讬谉 讚祝 拽诪讘.) 讻讬 讛讬讻讬 讚诇讬讙讘讬谞讛讜 讜诇拽谞讬谞讛讜: 讗诪专 拽专讗 砖讚讜转 讘讻住祝 讬拽谞讜. 讛讗 讚诇讗 讗讬讬转讬 诪拽专讗 讚讻转讬讘 讙讘讬 注驻专讜谉 (讘专讗砖讬转 讻讙) 诪砖讜诐 讚讚讬诇诪讗 讛''诪 诪谞讻专讬 砖讻诇 拽谞讬谞讜 讘讻住祝: 注诇 讛谞讬讬专 讗讜 注诇 讛讞专住. 驻讬' 诇注讬诇 (讚祝 讟:): 讜诇诪讛 讻转讘 讘诇砖讜谉 诪讻专 讻讚讬 诇讬讬驻讜转 讻讞讜. 讜讗''转 讜诇诪讛 讻转讘 诇讜 讘诇砖讜谉 诪转谞讛 讘砖诇诪讗 诪讻专 诪砖讜诐 讗讞专讬讜转 讗诇讗 诪讛 讬驻讜讬 讻讞 讬砖 讘诪转谞讛 讗讬 诪砖讜诐 讚讘诪转谞讛 诇讬转 讘讬讛 诪砖讜诐 讚讬谞讗 讚讘专 诪爪专讗 讛讗 讗诪专 讘驻专拽 讛诪拽讘诇 (讘''诪 讚祝 拽讞:) 讚诪转谞讛 讚讗讬转 讘讛 讗讞专讬讜转 讗讬转 讘讛 诪砖讜诐 讚讬谞讗 讚讘专 诪爪专讗 讜讬''诇 讚砖谞讬 砖讟专讜转 讻讜转讘 诇讜 讗诐 爪专讬讱 诇讗讞专讬讜转 诪专讗讛 砖诇 诪讻专 讜讗诐 爪专讬讱 诇讚讬谞讗 讚讘专 诪爪专讗 诪专讗讛 砖诇 诪转谞讛 讜诪爪谞讬注 砖诇 诪讻专 [讜注讜讚 谞专讗讛 讚诪讬讬专讬 砖驻讬专 讘砖讟专 讗讞讚 讜讛讗 讚讻转讘 诇讬讛 讘诇砖讜谉 诪转谞讛 诇驻讬 砖讛讗诪转 讛讜讗 讻讱 讜讻讜'] 讜讘讬专讜砖诇诪讬 讘驻讬专拽讬谉 诪驻专砖 讚讬驻讜讬 讻讞 砖诇 诪转谞讛 讛讬讬谞讜 诇讙讘讬 讘讜专 讜讚讜转 讚诪讜讻专 砖讚讛 讘住转诐 诇讗 诪讻专 讘讜专 讜讚讜转 讗讘诇 诪转谞讛 讘注讬谉 讬驻讛 谞讜转谉 讛讻诇: 拽专拽注 讻诇 砖讛讜讗 讞讬讬讘转 讘驻讗讛. 讘讬专讜砖诇诪讬 讚诪住讻转 驻讗讛 驻专讬讱 注诇 讛讱 诪砖谞讛 注讚 砖诇讗 拽爪专讛 讗讬谞讛 讞讬讬讘转 讘驻讗讛 讜诪砖拽爪专讛 讗讬谉 讻讗谉 砖讬讜专 讜诪砖谞讬 转驻转专 砖讛讬讛 砖诐 拽谞讛 讗' 讜讘讜 讞诪砖讛 砖讬讘讜诇讜转 诪讚讚讞讬拽 诇讜诪专 讻谉 诪砖诪注 讚讘讻诇 砖讛讜讗 讞讬讬讘转 讘驻讬讗讛 讜讻谉 诪砖诪注 讘住诪讜讱 讚讚讞讬拽 诇讗讜拽诪讗 讘诪讞讟 讜转诇讛 讘讛 诪专讙诇讬讜转 讜讘驻专拽 诇讗 讬讞驻讜专 (讘''讘 讚祝 讻讝:) 诪讜拽讬 诇讛 讘讞讟讛 讚讗讬 讘讗讬诇谉 诇讗 诪讬讞讬讬讘 讘讘讻讜专讬诐 讗讗''讻 讛讬讛 诇讜 讬''讜 讗诪讛 诇讻诇 专讜讞 讻砖讬注讜专 讬谞讬拽讛 讜转讬诪讛 讚讛讗 讞讟讛 谞诪讬 讬讜谞拽转 砖诇砖讛 讟驻讞讬诐 讻讚诪讜讻讞 讘砖诪注转讗 讚注专讜讙讛 讘驻专拽 专' 注拽讬讘讗 (砖讘转 讚祝 驻讛.) 讜讬''诇 讗注''讙 讚讬谞讬拽讛 注讚 砖诇砖讛 讟驻讞讬诐 诪''诪 讗讬谉 注讬拽专 讬谞讬拽转讛 讗诇讗 讻谞讙讚讜 讜讻讛''讙 讗砖讻讞谉 讙讘讬 讗讬诇谉 讙讜驻讬讛 讗注''讙 砖讛砖专砖讬诐 诪转驻砖讟讬诐 讞讜抓 诇讬''讜 讗诪讛 讻讚诪讜讻讞 讘诇讗 讬讞驻讜专 (讘''讘 砖诐) 讗驻''讛 诇讗 讘注讬 讗诇讗 讬''讜 讗诪讛 讚讻讱 讛讜讗 注讬拽专 讬谞讬拽转讜: 讜讘讜讬讚讜讬. 驻讬' 讘拽讜谞讟专住 讚诇''讙 讘讜讬讚讜讬 讚讗祝 诪讬 砖讗讬谉 诇讜 拽专拽注 诪转讜讚讛 注诇 讛诪注砖专 讜讬讻讜诇 诇讜诪专 讜讘专讱 讗转 注诪讱 讗转 讬砖专讗诇 讜讗转 讛讗讚诪讛 讗砖专 谞转转 诇谞讜 讜诇讗 讚诪讬 诇讘讻讜专讬诐 讚讘注讬 诇诪讬诪专 讗砖专 谞转转 诇讬 讜讻谉 驻专''讬 讚诇''讙 讜讘讜讬讚讜讬 讜诇讗 诪讟注诐 讚专砖''讬 讗诇讗 诪砖讜诐 讚讘讬专讜砖诇诪讬 (讚驻讗讛 驻''讙) 驻专讬讱 讗讛讗 诪讬诇转讗 讙讜驻讗 讗诪讗讬 诇讗 转谞讬 讜讘讜讬讚讜讬 讗诇诪讗 诪砖诪注 讚诇讗 讙专住讬谞谉 诇讬讛 讜讙诐 诪砖诪注 诪讬 砖讗讬谉 诇讜 拽专拽注 诪转讜讚讛 讻讙讜谉 驻讬专讜转 诇拽讜讞讬谉.:





专诪讘"谉

讗讬 谞诪讬 讘讞讘讬诇讬 讝诪讜专讜转. 驻讬' 专砖"讬 讝"诇 讘砖讙讘讜讛讬谉 诪谉 讛讗专抓 砖诇砖讛 讜诪注诇讛 注诇讬讛谉 讚讛讙讘讛讛 讙' 讟驻讞讬诐 讛讬讗 讚谞驻拽讗 诇讛讜 诪转讜专转 诇讘讜讚 讜拽砖讛 注诇讛 讚讙专住讬谞谉 讘讘"拽 讚祝 讻"讟 注"讘 讙讘讬 讛讛讜驻讱 讗转 讛讙诇诇 讘专砖讜转 讛专讘讬诐 讜讘讗 讗讞专 讜讛讜讝拽 讘讛诐 讛讛讜驻讱 讞讬讬讘 讜讗讜拽诪讜讛 讘讙诪专讗 讻讙讜谉 砖讛驻讻讛 诇驻讞讜转 诪砖诇砖讛 讚讻诇 讛驻讬讻讛 驻讞讜转讛 诪砖诇砖讛 诪砖诪注 讜讗诪专 专讘讬 讗诇注讝专 注诇讛 诇讗 砖谞讜 讗诇讗 砖谞转讻讜讜谉 诇讝讻讜转 讘讛 讗讘诇 诇讗 谞转讻讜讜谉 诇讝讻讜转 讘讛 驻讟讜专 诪砖诪注 砖讻砖谞转讻讜讜谉 诇讝讻讜转 讘讝讛 讝讻讛 讜讛讜讛 诇讬讛 讻诪驻拽讬专 讘讜专讜 讗讜 诪驻拽讬专 谞讝拽讬讜.
讜专砖"讬 讝"诇 谞讝讛专 讘讝讛 讜驻讬' 讜讗注"讙 讚诇讗讜 讛讙讘讛讛 诪注诇讬讬转讗 讛讬讗 拽谞讛 诇讛转讞讬讬讘 讘谞讝讬拽讬' 讘诪驻拽讬专 谞讻住讬讜 讛讜讗讬诇 讜讚注转讜 诇讝讻讜转 砖诪讗讜转' 砖注讛 谞住转诇拽' 诪注砖讛 专讗砖讜谉.
讜专"转 讝"诇 讛砖讬讘 诪讛讛讬讗 讚讗诪专讬' 讘注讬专讜讘讬谉 讚祝 注"讟 注"讘 讜诪讝讻讛 诇讛诐 注"讬 讗讞专 讜诪讙讘讬讛 诪谉 讛拽专拽注 讻诇 砖讛讜讗 讜诪驻专砖 讘讙诪' 讻诪讛 讻诇 砖讛讜讗 讟驻讞 讗诇诪讗 讚讬谉 讛讙讘讛讛 讟驻讞 讜讬砖 讚讜讞讬谉 砖讗谞讬 砖转讜驻讬 诪讘讜讗讜转 讚专讘谞谉 讻讚讗诪专讬谞谉 讘讙讬讟讬谉 讚祝 住"讚 注"讘 砖讗驻讬' 拽讟谉 讝讜讻讛 诇讛诐 讘讜.
讜讗谞讬 诪爪讗转讬 讘讬专讜砖诇诪讬 讘讘讘讗 拽诪讗 (讙,讚)讜讗讬讬转讬 诇讛 谞诪讬 驻"讙 讚诪住讻转 讚诪讗讬 讙讘讬 讛讛讜驻讱 讗转 讛讙诇诇 讞讝拽讬讛讗诪专 讜讛讜讗 砖讛驻讻讛 注诇 诪谞转 诇讝讻讜转 讘讛 讗讘诇 讛驻讻讛 砖诇讗 注诇 诪谞转 诇讝讻讜转 讘讛 诇讗 讘讚讗 诪讬诇转讗 讚讞讝拽讬讛 讗诪专讛 诪讟诇讟诇讬谉 谞拽谞讬谉 讘讛驻讻讛 驻讬' 讛驻讻讛 诇诪讟讛 诪砖诇砖讛 讻讚讗诪专讬谞谉 注诇讛 讛转诐 讘讙诪专' 讚讬诇谉 讜讘注讬 讛诪讟诇讟诇讬谉 诪讛讜 砖讬拽谞讜 讘诪砖讬讻讛 讗诪专 专讘讬 讘讜谉 讘"讞 谞专讗讬谉 讛讚讘专讬诐 讘注诪讜讚讬诐 讜讘注讜专讜转 讛拽砖讬诐 讗讘诇 讘注讜专讜转 讛专讻讬诐 诇讗 拽谞讛 注讚 砖讬讙讘讬讛 驻讬' 讻讬 讛讛讜讗 讚讗诪专讬谞谉 讘讙诪专讗 讚讬诇谉 讘驻专拽 讛诪讜讻专 讗转 讛住驻讬谞讛 (讘讘讗 讘转专讗 讚祝 注"讜 注"讘) 诇讗 砖谞讜 讗诇讗 讘讚讘专讬诐 砖讗讬谉 讚专讻谉 诇讛讙讘讬讛 讗讘诇 讚讘专讬诐 砖讚专讻谉 诇讛讙讘讬讛 讘讛讙讘讛讛 讗讬谉 讘诪砖讬讻讛 诇讗 讜讝讛 讛讬专讜砖' 诪驻讜专砖 砖诇讗 讻讚讘专讬 专砖"讬 讝"诇.
讜砖诪注转讬 砖诪驻专' 讞讘讬诇讬 讝诪讜专讜转 砖讚专讻讜 砖诇 驻讬诇 诇讗讻讜诇 讝诪讜专讜转 讜诪注诪讬讚 讗讜转诐 讘诪拽讜诐 讙讘讜讛 讜讛讜讗 拽讜驻抓 诇讗讻讜诇 讜讝讜 讛讬讗 讛讛讙讘讛讛 讻讬讜谉 砖诪讞诪转讜 讛讜讙讘讛 讻讚拽转谞讬 拽讜专讗 诇讛 讜讛讬讗 讘讗讛 讜讗讬转诪专 讘讞讜诇讬谉 讚祝 拽诪"讘 注"讗 讝讬诇 讟专讜祝 讛拽谉 讻讬 讛讬讻讬 讚诇讬转讙讘讛讜 讜讝讛 谞讜讞 诇讬 讬讜转专 诪驻专砖"讬 讝"诇 砖讛诪注诪讬讚 讘讛诪讛 注诇 诪拽讜诐 讙讘讜讛 诇讗 讛讙讘讬' 诪谉 讛拽专拽注 砖讞讘讬诇讬 讝诪讜专讜转 讛诪讜谞讞讬诐 讘拽专拽注 讻拽专拽注 讛谉 讞砖讜讘讬谉 讜注讜讚 诇诪讛 诇讬 讞讘讬诇讬 讝诪讜专讜转:





诇讗 砖谞讜 讗诇讗 讘诪拽讜诐 砖讗讬谉 讻讜转讘讬谉 讗转 讛砖讟专. 讗讘诇 讘诪拽讜诐 砖讻讜转' 讗转 讛砖讟专 诇讗 拽谞讛 讘讻住祝 讜诇讗 讘讞讝拽讛 注讚 砖讬讻转讘讜 讗转 讛砖讟专 讚诇讗 住诪讻讬讛 讚注转讬讛 注讚 砖讬讻转讜讘讜 讜讗注"讙 讚讗"诇 拽谞讬 讘讻住祝 讗讜 诇讱 讞讝拽 讜拽谞讬 诇讗 拽谞讛 讗讘诇 诪砖讬讻转讜讘 讗转 讛砖讟专 拽谞讛 讘讗讜转讜 讻住祝 讗讜 讘讗讜转讛 讞讝拽讛 讜讗讬 驻专讬砖 讘讻住祝 讘诇讘讚 讗拽谞讛 讗讜 讘讞讝拽讛 诇讘讚讛 讘诇讗 砖讟专 拽谞讛 讻驻讬 讛讟注诐 砖驻讬专砖谞讜 诇诪注诇讛. 
讜讬"诪 讚讗讻住祝 讘诇讞讜讚 拽讗讬 讗讘诇 讘讞讝拽讛 拽谞讛 讘讻诇 诪拽讜诐 讚拽谞讬讛 讗诇讬诪转讗 讛讬讗 砖讛专讬 讘讗讛 诇专砖讜转讜 讜讝讛 讚注转 讛专' 砖诪讜讗诇 砖讻转讘讜 讘驻' 讞讝拽转 讜讗讬谞讜 谞讻讜谉 砖讗注驻"讬 讻谉 诇讗 诪爪讬谞讜 砖讬驻讛 讻讞 讞讝拽讛 诪讻讞 讻住祝 讗诇讗 讘诪讛 砖砖谞讜 诇拽诪谉 讘讘专讬讬转讗 讜讗讻讜诇讛 诪转谞讬转讬谉 拽讗讬:





讗诇讗 诪讛讻讗, 讜讗拽讞 讗转 住驻专 讛诪拽谞讛. 讜讗讬 拽砖讬讗 讜讛讗 讛转诐 讘讻住祝 拽谞讛 讚讻转讬讘 讜讗砖拽诇讛 诇讜 讗转 讛讻住祝 诇讗 转讬拽砖讬 讚讻讬讜谉 讚讻转讬讘 住驻专 讛诪拽谞讛 诪砖诪注 砖注讬拽专 拽谞讬讬转讜 讘砖讟专.
讜讗"转 讗"讻 诇诪讛 诇讜 砖讟专 讬拽谞讛 讘讻住祝 讗讬讻讗 诇诪讬诪专 爪专讬讱 讛讬讛 砖讟专 诪驻谞讬 讛讙诇讜转 砖诪讗 讬诪讜转讜 注讚讬讜 讜诇讗 注讜讚 讗诇讗 砖讻转讜讘 讜谞转转诐 讘讻诇讬 讞专砖 诇诪注谉 讬注诪讚讜 讬诪讬诐 专讘讬诐 讜诇驻讬讻讱 拽谞讛 讘砖讟专 诪讻专 砖讻讘专 谞转谉 诇讜 讚诪讬诐:





讗讘诇 讘砖讟专 诪讻专 诇讗 拽谞讛 注讚 砖讬转谉 诇讜 讚诪讬诐. 诇驻讬 诪讛 砖讗诪专讜 讘驻' 讛砖讜讻专 讗转 讛讗讜诪谞讬谉 (讘讘讗 诪爪讬注讗 讚祝 注"讞 注"讗) 讛讗讬 诪讗谉 讚讝讘讬谉 诪讬讚讬 诇讞讘专讬讛 讜拽讗 注讬讬诇 讜谞驻讬拽 讗讝讜讝讬 诇讗 拽谞讛 诇讗 注讬讬诇 讜谞驻讬拽 讗讝讜讝讬 拽谞讛 讛讬讛 诇谞讜 诇驻专砖 砖诪讜注讛 讝讜 讘讚拽讗 注讬讬诇 讜谞驻讬拽 讗讝讜讝讬 讜讗注驻"讬 讻谉 讗讬谞讜 谞讻讜谉 诇驻专砖 讛砖诪讜注讛 讘诪讛 砖诇讗 讛讜讝讻专 讘讛 讻诇诇 砖讗诇讜 讛讬讛 讞诇讜拽 讘讻讗谉 讘讬谉 注讬讬诇 讜谞驻讬拽 讗讝讜讝讬 讘讬谉 诇讗 注讬讬诇 讜谞驻讬拽 讗讝讜讝讬 诇注讜诇诐 讗讬 讗驻砖专 砖诇讗 讛讜讝讻专 讘讙诪专讗 讻诇诇 砖诇讗 讘讗讜 专讘讜转讬谞讜 诇住转讜诐 讻诇 讻讱 讗诇讗 诇驻专砖.
诇驻讬讻讱 讗诪专讜 诪驻专砖讬诐 讚诇"砖 注讬讬诇 讜谞驻讬拽 讗讝讜讝讬 讜诇"砖 诇讗 注讬讬诇 讜谞驻讬拽 讗讝讜讝讬 诇注讜诇诐 诇讗 拽谞讛 讘砖讟专 诪讻专 注讚 砖讬转谉 诇讜 讚诪讬诐 诪砖讜诐 讚诇讗 住诪讻讛 讚注转讬讛 砖诪讗讞专 砖讻转讘 诇讜 讗转 讛砖讟专 讜拽谞讛 诪注转讛 讘诪讛 讬讻讜驻谞讜 诇讬转谉 诇讜 诪注讜转讬讜 讛专讬 讻诇 爪专讻讜 砖诇 诇讜拽讞 讘讬讚讜 讜诇驻讬讻讱 砖诪讜 讞讻诪讬诐 讚注转讜 砖诇 诪讜讻专 砖讗讬谞讜 专讜爪讛 砖讬拽谞讛 诇讜拽讞 诪注转讛 讗诇讗 住驻专讗 讗讬转专诪讬' 诇讬讛 讚诪讬诪专 讗诪专 讻砖讬转谉 诇讬 诪注讜转 讬拽谞讛 讜诇讗 谞讟专讬讚 讘讻转讜讘转 讛砖讟专 讜诇驻讬讻讱 诇讗 注讬讬诇 讜谞驻讬拽 讗讝讜讝讬 诪砖讜诐 讚住诪讻讛 讚注转讬讛 砖诇讗 拽谞讛 注讚 砖讬转谉 诇讜 讚诪讬诐 讗讘诇 讘讞讝拽讛 讜讚讗讬 拽谞讛 讘讚诇讗 注讬讬诇 讜谞驻讬拽 讗讝讜讝讬 砖讻讬讜谉 砖拽讚诐 诇讛讞讝讬拽讜 讘讜 诪注讻砖讬讜 讛讜讗 讜专讜爪讛 诇讛拽谞讜转讜 讜诇讗 住诪讻讛 讚注转讬讛 诪讚诇讗 注讬讬诇 讜谞驻讬拽 讗讝讜讝讬 讜讻谉 讗诐 诪砖讱 讘诪讟诇讟诇讬谉 讜诇讗 注讬讬诇 讜谞驻讬拽 讗讝讜讝讬 拽谞讛 讜讗讬 注讬讬诇 讜谞驻讬拽 讗讝讜讝讬 诇讗 拽谞讛 诇讗 讘诪砖讬讻转 讛诪讟诇讟诇讬谉 讜诇讗 讘讞讝拽转 讛拽专拽注讜转.
讜讻转讘 讛专' 讬讛讜讚讛 讛谞砖讬讗 讛讘专爪诇讜谞讬 讝"诇 砖诪讞诇讜拽转 讛讬讗 讘讬谉 讛专讗砖讜谞讬诐 讝"诇 讘砖讟专讬 讗拽谞讬讬转讗 讗诐 拽谞讛 诪砖注转 拽谞讬谉 讗讜 诇讗 拽谞讛 注讚 砖讬转谉 诇讜 讚诪讬诐 讜诪住转讘专讗 砖拽谞讛 诪讚讗诪专讬谞谉 讘驻专拽 砖谞讬诐 讗讜讞讝讬谉 (讘讘讗 诪爪讬注讗 讚祝 讟"讜 注"讘) 讛诪讜爪讗 砖讟专 讛拽谞讗讛 讘砖讜拽 讬讞讝讬专 诇讘注诇讬讜 讗讬 诪砖讜诐 讻转讘 诇诇讜讜转 讜诇讗 诇讜讛. 讛讗 砖注讘讚 谞驻砖讬' 讗诇诪讗 讘讻诇 砖讟专讬 讗拽谞讬讬转讗 诪砖转注讘讚 诪注讻砖讬讜 讜讗讬谉 讚诪讬诐 诪注讻讘讬谉, 讜讝讜 专讗讬讛 讙诪讜专讛 诇讚讘专讬 讻诇 讛诪驻专砖讬诐 讝"诇.
讗讘诇 讬砖 讚注转 讗讞专转 诪专讘讬谞讜 讞谞谞讗诇 砖讗诪专 砖讗讬谉 讗讜诪专讬诐 讘砖讟专讬 讛拽谞讗讛 诪砖注转 拽谞讬谉 砖注讘讚 谞驻砖讬讛 讗诇讗 讘讚诪讟讗 诇讬讚讬讛 讘转专 讛讻讬 讜讗讬谉 诪讞讝讬专讬谉 诇讬讚讜 讗诇讗 讘砖讞讬讬讘 诪讜讚讛 讜诇驻讬 讚注转 讝讜 讗讬谉 专讗讬转谞讜 专讗讬讛 讚讛转诐 讘砖讗讜诪专 拽讘诇转讬 讚诪讬诐 讛讞讝讬专讜 诇讜 讗转 砖讟专讜 讜讻讬讜谉 砖谞讗诪谉 讘讻讱 讛专讬 讻讚诪讬诐 讜拽谞讛 诪注讻砖讬讜 诪讗讞专 砖拽谞讛 诪讬讚讜 讗讘诇 讗讬谉 讛砖诪讜注讛 砖讘驻专拽 砖谞讬诐 讗讜讞讝讬谉 诪转驻专砖转 讘讻讱 讜砖诐 讻转讘谞讜 讜驻讬' 注讚 砖讬转谉 诇讜 讚诪讬诐 讻诇 讛讚诪讬诐 讜讗驻讬诇讜 谞转谉 诪拽爪转 讜诇讗 注讬讬诇 讜谞驻讬拽 讗讝讜讝讬 诇讗 拽谞讛 注讚 砖讬转谉 诇讜 讻诇 讛讚诪讬诐:





讛讗 讚转谞讬讗 讘砖讟专 讻讬爪讚 讜讻讜'. 诪驻讜专砖 讘讘"讘 讚祝 谞"讗 注"讗:





讜讛讗 讚转谞谉 拽专拽注 讻诇 砖讛讜讗 讞讬讬讘转 讘驻讗讛. 砖诐 讚祝 讻"讝 注"讗:





讜讛讗 讚转谞讬讗 诪注砖讛 讘专"讙 讜讝拽谞讬诐. 讘讘"诪 讚祝 讬"讗 注"讗 讘住"讚:





专砖讘"讗

讗讬 谞诪讬 讘讞讘讬诇讬 讝诪讜专讜转. 驻讬专砖 专砖"讬 砖诪注诇讛讜 注诇 讛讝诪讜专讜转, 砖讞讘讬诇讛 住转诪讗 讙讘讜讛 诪谉 讛拽专拽注 讙' 讟驻讞讬诐, 讜谞驻讬拽 诇讬讛 诪转讜专转 诇讘讜讚, 讜讛讜讬讗 诇讛 讛讙讘讛讛 诪注诇讬讬转讗. 讗讘诇 讘讻诇讬诐 诇讗 诪爪讬 诇诪讬诪专 砖讬拽谞讛 诪讚讬谉 讛讙讘讛讛, 诇驻讬 砖住转诐 讻诇讬诐 讗讬谞谉 讙讘讜讛讬诐 讙' 讟驻讞讬诐. 讜讝讛 拽砖讛 讚讛讙讘讛讛 讘驻讞讜转 诪讙' 讟驻讞讬诐 讛讜讬讗 讛讙讘讛讛, 讻讚讗诪专讬谞谉 讘讘讘讗 拽诪讗 驻专拽 讛诪谞讬讞 讗转 讛讻讚 (讻讟, 讘) 讙讘讬 讛讛讜驻讱 讗转 讛讙诇诇 讘专砖讜转 讛专讘讬诐 讜讘讗 讗讞专 讜讛讜讝拽 讘讜 讞讬讬讘, 讜住转诐 讛驻讬讻讛 讗讬谞讜 诪讙讘讬讛 诪谉 讛拽专拽注 讙' 讟驻讞讬诐, 讜讗诪专讬谞谉 注诇讛 诇讗 砖谞讜 讗诇讗 砖谞转讻讜讜谉 诇讝讻讜转 讘讜, 讗讘诇 诇讗 谞转讻讜讜谉 诇讝讻讜转 讘讜 驻讟讜专, 讗诇诪讗 讻诇 砖谞转讻讜讜谉 诇讝讻讜转 讘讛讙讘讛讛 诪讜注讟转 讘讛驻讬讻讛 拽谞讛. 讜诪讬讛讜 专砖"讬 讘注爪诪讜 谞砖诪专 砖诐 诪谉 讛拽讜砖讬讗 讛讝讗转, 讜驻讬专砖 讜讗祝 注诇 驻讬 砖讗讬谞讛 讛讙讘讛讛 诪注诇讬讬转讗 诇讛转讞讬讬讘 讘谞讝拽讬讜, 诪讬讛讗 拽谞讛 诪讬讚讬 讚讛讜讛 讘讜专讜.
讜注讜讚 讛拽砖讛 注诇讬讜 专"转 诪讛讗 讚讗诪专讬谞谉 讘注讬讜专讘讬谉 (注讟, 讘) 讜诪讝讻讛 诇讛谉 注诇 讬讚讬 讘谞讜 讜讘转讜 讛讙讚讜诇讬诐 讜爪专讬讱 诇讛讙讘讬讛讛 讻诇 砖讛讜讗, 讜讻诪讛 讻诇 砖讛讜讗, 讟驻讞, 讜讬砖 诪讬 砖驻讬专砖 讚砖讬转讜驻讬 诪讘讜讗讜转 讚诪讚专讘谞谉 砖讗谞讬, 讜讻讚讗诪专讬谞谉 讘驻专拽 讛讗讜诪专 讘讙讬讟讬谉 (住讛, 讗) 讙讘讬 拽讟谉 砖诇讗 讛讘讬讗 砖转讬 砖注专讜转 讝讜讻讛 诇注爪诪讜 讜讗讬谉 讝讜讻讛 诇讗讞专讬诐, 讜讗拽砖讬谞谉 讻讬爪讚 诪砖转转驻讬诐 讘诪讘讜讬 诪谞讬讞 讗转 讛讞讘讬转 讻讜' 讜诪讝讻讛 诇讛谉 注诇 讬讚讬 讘谞讜 讜讘转讜 讛讙讚讜诇讬诐 讜注诇 讬讚讬 注讘讚讜 讜砖驻讞转讜 讛注讘专讬诐, 讛讗讬 砖驻讞讛 讛讬讻讬 讚诪讬讗 讻讜', 讗诇讗 诇讗讜 讚诇讗 讗转讬讗 砖转讬 砖注专讜转, 讜诪砖谞讬 砖讗谞讬 砖转讜驻讬 诪讘讜讬 讚专讘谞谉, 讗诇诪讗 讘讝讻讬讛 诪讜注讟转 讝讜讻讛 讗讚诐 讘注讬专讜讘 讚专讘谞谉.
讗讘诇 专诪讘"谉 谞专"讜 讻转讘 讚诪驻讜专砖 讗诪专讜 讘讬专讜砖诇诪讬 (讘"拽 驻"讙 讛"讘) 讙讘讬 讛讛讜驻讱 讗转 讛讙诇诇 讚讛讜讗 讛讚讬谉 诇讛讙讘讛转 诪讟诇讟诇讬谉, 讚讙专住讬谞谉 讛转诐 讗诪专 讞讝拽讬讛 讜讛讜讗 砖谞转讻讜讬谉 讛讙诇诇 讚讛讜讗 讛讚讬谉 诇讛讙讘讛讛 诪讟诇讟诇讬谉, 讚讙专住讬谞谉 讛转诐 讗诪专 讞讝拽讬讛 讜讛讜讗 砖谞转讻讜讬谉 诇讝讻讜转, 讗讘诇 诇讗 谞转讻讜讬谉 诇讝讻讜转 诇讗, 讘讚讗 诪诇转讬讛 讚讞讝拽讬讛 讗诪专讛 砖讛驻讬讻讛 讘诪讟诇讟诇讬谉 拽谞讬讗, 砖诪注 诪讬谞讛 讚讗驻讬诇讜 讛讙讘讛转 讟驻讞 讛讜讬讗 讛讙讘讛讛 讜拽谞讬讗.
讜注讜讚 拽砖讛 诇讚讘专讬 专砖"讬 讚诪讻诇 诪拽讜诐 讗祝 注诇 驻讬 砖讛谉 讙讘讜讛讬谉 诪谉 讛拽专拽注 讻诪讛, 诪住转诪讗 讛讝诪讜专讜转 讘讟诇讬谉 诇讙讘讬 拽专拽注 讛诪讜讻专, 讜讻讗诇讜 诇讗 讛讙讘讬讛 讻诇诇, 讜讬砖 诪驻专砖讬诐 砖讛讝诪讜专讜转 诪讗讻诇 讛驻讬诇讬谉, 讜讛诇讻讱 诪讘讬讗 讞讘讬诇讬 讝诪讜专讜转 讜转讜诇讬谉 诇诪注诇讛 讜讛驻讬诇 拽讜驻抓 诇诪注诇讛 讜讛讜讬讗 诇讬讛 讛讙讘讛讛 诪讞诪转讜, 讻讚转谞讬讗 讻讬爪讚 讘诪砖讬讻讛 拽讜专讗 诇讛 讜讛讬讗 讘讗讛, 讜讗诪专讬谞谉 谞诪讬 讘讞讜诇讬谉 (拽诪讘, 讗) 讝讬诇 讟专讜祝 讗拽谉 讻讬 讛讬讻讬 讚诇转讙讘讛讜 讜转拽谞讬谞讛讜, 讗诇诪讗 讻诇 砖谞讙讘讛讬谉 诪讞诪转 诪注砖讬讜 讛讜讬讗 诇讛 讛讙讘讛讛 讗祝 注诇 驻讬 砖讗讬谞讜 诪讙讘讬讛 诪诪砖 讘讬讚讬讜. 讜拽砖讬讗 诇讬 讗诐 讗讬谞讜 诪讙讘讬讛讜 诪诪砖, 讻讬讜谉 砖注讜诪讚 讘讗讜讬专 砖诇 讞爪专讜 砖诇 诪讜讻专 讛讬讻讬 拽谞讬 诇讬讛 诇讜拽讞, 讜讛讗 拽讬讬诪讗 诇谉 讚讗讜讬专 讞爪专讜 讻讞爪专讜 讜讻诇 砖住讜驻讜 诇谞讜讞 讻谞讞 注诇 讙讘讬 拽专拽注 讞砖讘讬谞谉 诇讬讛, 讻讚讗诪专讬谞谉 讘诪爪讬注讗 (拽讘, 讗) 讘驻专拽 讛砖讜讗诇 讙讘讬 讛拽讜诇讟 诪谉 讛讗讜讬专 讛专讬 讗诇讜 砖诇讜, 讜爪"注.



讗诪专 专讘 诇讗 砖谞讜 讗诇讗 讘诪拽讜诐 砖讗讬谉 讻讜转讘讬谉 讗转 讛砖讟专 讗讘诇 讘诪拽讜诐 砖讻讜转讘讬谉 讗转 讛砖讟专 诇讗 拽谞讛 注讚 砖讬讻转讜讘 讗转 讛砖讟专 讜讗讬 驻讬专砖. 讗讬 讘注讬谞讗 讘讻住驻讗 讗讬拽谞讬 讗讜 讘砖讟专讗 讗讬拽谞讬 拽谞讛, 讚讛讗 诇讗讜 诪讞讜住专 拽谞讬讛 讛讜讗, 讚诪讚讬谞讗 砖讟专讗 诇讞讜讚讬讛 讜讻住祝 诇讞讜讚讬讛 拽谞讬 讜诪砖讜诐 讚诇讗 住诪讻讗 讚注转讬讬讛讜 讛讜讗, 讜讻讬讜谉 讚驻专讬砖讜 驻专讬砖讜. 讜讗讬讻讗 诪讗谉 讚讗诪专 讚讛讜讗 讛讚讬谉 诇讞讝拽讛 砖讗讬谞讜 拽讜谞讛 注讚 砖讬讻转讜讘 讗转 讛砖讟专 讜谞住转讬讬注讜 诪讛讗 讚讗诪专讬谞谉 诇拽诪谉 (拽讬讚讜砖讬谉 讻讝, 讗) 讬驻讛 讻讞 讞讝拽讛 诪讻讞 砖谞讬讛诐 砖讗诐 诪讻专 诇讜 注砖专 砖讚讜转 讘注砖专 诪讚讬谞讜转 讻讜', 讚讗诇诪讗 诇讗 讗砖讻讞谉 讬讬驻讜讬 讻讞 诇讞讝拽讛 诪谉 讛讻住祝 讗诇讗 讘讛讗 讘诇讞讜讚. 讜讗讬讻讗 诪讗谉 讚讗诪专 讚讗讬谉 诇讗讞专 讞讝拽讛 讻诇讜诐 讜讗驻讬诇讜 讘诇讗 讚诪讬诐 谞诪讬 拽谞讛, 讜讛讚诪讬诐 讗爪诇讜 讞讜讘, 讗诇讗 讗诐 讻谉 驻讬专砖 注讚 砖讬转谉 讚诪讬诐 讗讜 讘讚注讬讬诇 讜谞驻讬拽 讗讝讜讝讬, 讜讻谉 讚注转 专讘讜转讬谞讜 讛爪专驻转讬诐, 讜讻谉 讻转讘 专讘 讛讗讬讬 讙讗讜谉 讘转砖讜讘讛. 讜诇驻讬 讚讘专讬讛诐 诇拽诪谉 讞讚讗 诪讬谞讬讬讛讜 谞拽讟, 讜讛讜讗 讛讚讬谉 诇讬讬驻讜讬 讻讞 讝讛 砖讗讬谉 诇讗讞专 讞讝拽讛 讻诇讜诐, 讜注讚讬驻讗 诪讬谞讛 谞拽讟 讚讗驻讬诇讜 讘讞讝拽讛 讚讞讚讗 拽谞讬 讗讬讚讱. 讜转讚注 诇讱 诪讚诇讗 诪驻诇讬讙 讘讞讝拽讛 (讗诇讗) 讛讻讗 讘讬谉 谞转谉 讚诪讬诐 诇诇讗 谞转谉, 讜讘讬谉 诪拽讜诐 砖讻讜转讘讬谉 讗转 讛砖讟专 诇诪拽讜诐 砖讗讬谉 讻讜转讘讬谉, 讻讚诪驻诇讬讙 讘讻住祝 讜讘砖讟专.
讜讛讗 讚讗诪专 讘诪住' 诪爪讬注讗 (注讞 讘) 专讘谉 砖诪注讜谉 讘谉 讙诪诇讬讗诇 讗诪专 诪诇诪讚讬谉 讗讜转讜 砖诇讗 讬讞讝专讜 讘讛谉, 讻讬爪讚 讻讜转讘 讗谞讬 驻诇讜谞讬 诪讻专转讬 砖讚讛 诇驻诇讜谞讬 讘讗诇祝 讝讜讝讬 讜谞转谉 诇讬 转"拽 讝讜讝 讜讛专讬谞讬 谞讜砖讛 讘讜 转"拽 讝讜讝. 讜诇讗 拽讗诪专 诪诇诪讚讬谉 讗讜转谉 砖讬拽谞讛 诇讜 讘拽谞讬谉 讗讜 讘讞讝拽讛, 诪住转讘专 诇讬 讚讛讬讬谞讜 讟注诪讗 讚转拽谞转讗 驻住讬拽讗 拽讗 诪砖诪注 诇谉, 讚讗讬 讘拽谞讬谉 讜讘讞讝拽讛 讘讚注讬讬诇 讜谞驻讬拽 讗讝讜讝讬 [诇讗 拽谞讛 讜讛砖转讗 讗驻讬诇讜 注讬讬诇 讜谞驻讬拽 讗讝讜讝讬 拽谞讛 讚讗讝讜讝讬 诪诇讜转讜 讛讜讗 讚注讬讬诇 讜谞驻讬拽 讗讝讜讝讬] 诪讻讬专转讜 诇讗 注讬讬诇 讚讛讗 讝拽驻谉 注诇讬讜 讘诪诇讜讛 讚讛讜讬 讻谞驻专注, 讜讛讻讬 谞诪讬 诪砖诪注 讛转诐 讚讛讗 讚专讘谉 砖诪注讜谉 讘谉 讙诪诇讬讗诇 讚讗诪专 诪诇诪讚讬谉 讗讜转诐 诪砖讜诐 讞砖砖讗 讚注讬讬诇 讜谞驻讬拽 讗讝讜讝讬 讛讜讗, 诪讚诪拽砖讬谞谉 讛转诐 讟注诪讗 讚讻转讘 诇讬讛 讛讻讬 讛讗 诇讗 讻转讘 诇讬讛 讛讻讬 诇讗 拽谞讬, 讜讛转谞讬讗 讛谞讜转谉 注专讘讜谉 讻讜' 讗诪专 专讘谉 砖诪注讜谉 讘谉 讙诪诇讬讗诇 讘诪讛 讚讘专讬诐 讗诪讜专讬诐 讘讝诪谉 砖讗诪专 注专讘讜谞讬 讬拽谉, 讗讘诇 诪讻专 砖讚讛 讘讗诇祝 讝讜讝 讜谞转谉 诇讜 诪讛诐 转"拽 讝讜讝 拽谞讛 讜诪讞讝讬专 讗转 讛砖讗专 讗驻讬诇讜 诇讗讞专 讻诪讛 砖谞讬诐, 讜诪砖谞讬 诇讗 拽砖讬讗 讛讗 讚注讬讬诇 讜谞驻讬拽 讗讝讜讝讬 讛讗 讚诇讗 注讬讬诇 讜谞驻讬拽 讗讝讜讝讬, 讗诇诪讗 转拽谞转 专讘谉 砖诪注讜谉 讘谉 讙诪诇讬讗诇 讻讬 讛讬讻讬 讚诇讗 诇讬讛讚专讜 讘讛讜 讻讚注讬讬诇 讜谞驻讬拽 讗讝讜讝讬 讛讜讬讗. 讜讗讬 谞诪讬 专讘谉 砖诪注讜谉 讘谉 讙诪诇讬讗诇 诇讗专讜讜讞讬 拽谞讬讜转 讛讜讗 讚讗转讗 讜诇讗 诇讬讙专讜注讬 诪拽谞讬讜转, 砖讬讛讗 诪诇诪讚 砖诇讗 讬拽谞讜 讗诇讗 讘讞讝拽讛 讜拽谞讬谉. 讜讗讚专讘讛 诪讗讬讚讱 讚专讘谉 砖诪注讜谉 讘谉 讙诪诇讬讗诇 诪砖诪注 讛讻讬, 诪讚讗诪专讬谞谉 讚讘讚诇讗 注讬讬诇 讜谞驻讬拽 讗讝讜讝讬 拽谞讛 讜诪讞讝讬专 诇讜 讗转 讛砖讗专 讗驻讬诇讜 诇讗讞专 讻诪讛 砖谞讬诐, 讜讗讬 讘讞讝拽讛 诇讞讜讚讬讛 诇讗 拽谞讬, 讗驻讬诇讜 讻讬 诇讗 注讬讬诇 讜谞驻讬拽 讗讝讜讝讬 诇讗 诇讬拽谞讬, 讚讛讗 讻住祝 讘诪拽讜诐 砖讻讜转讘讬谉 讗转 讛砖讟专 讗祝 注诇 讙讘 讚诇讗 砖讬讬讱 讘讬讛 注讬讬诇 讜谞驻讬拽 讗讝讜讝讬, 讗诪专讬谞谉 讚诇讗 拽谞讬, 诪砖讜诐 讚诇讗 住诪讻讗 讚注转讬讬讛讜 讻谞"诇. 讜讗祝 注诇 驻讬 砖讬砖 诇讚讞讜转 专讗讬讛 讝讜, 讚砖讗谞讬 讞讝拽讛 讚讻讬讜谉 讚讗讞转讬讛 讘讙讜讬讛 讜诇讗 注讬讬诇 讜谞驻讬拽 讗讝讜讝讬, 讛讜讛 诇讬讛 讻讗讬诇讜 驻讬专砖 讘讞讝拽讛 转讬拽谞讬, 讚讛讜讛 诇讬讛 讻诪讜讻专 砖讚讛讜 诪驻谞讬 专注转讛, 讚讗讬 诇讗讜 讚讙诪专 讜讝讘讬谉 诇讗 砖讘讬拽 诇讬讛 讗讻讬诇 诇讬讛 注讚 讚砖拽讬诇 讝讜讝讬. 讗讬 谞诪讬 诪砖讜诐 讚诪住转驻讬 讚诇讗 诇讬讞讝讬拽 注诇讬讛 讜讻驻专 诇讬讛 讘讚诪讬 讝讘讬谞讬, 讗讘诇 讘讻住祝 讗讜 讘砖讟专 诇讗 住诪讻讛 讚注转讬讬讛讜, 讜讻讬 讻转讬讘 诇讬讛 讗转 讛砖讟专 讜诇讗 注讬讬诇 讜谞驻讬拽 讗讝讜讝讬 诇讗 诪讜讻讞讗 诪诇转讗 讚讙诪专 讜诪拽谞讛, 讚讚诇诪讗 讗诪专 讻诇 讛讬讻讗 讚诇讗 讗讞讝讬拽 讘拽专拽注 诇讗 讗讬讻驻转 诇讬. 讗讬讛讜 讻讬 谞讞讬转 诇讬讛 讬讛讬讘 诇讬 讝讜讝讬, 讜讗讬 诇讗 诇讗 砖讘拽讬谞讗 诇讬讛 诇诪讬讻诇 诇讬讛 诇讗专注讗.
讜讛讗 讚转谞谉 讘驻专拽 讞讝拽转 (讘讘讗 讘转专讗 诪讘, 讗) 讘诪讛 讚讘专讬诐 讗诪讜专讬诐 讘讞讝拽讛 砖讬砖 注诪讛 讟注谞讛, 讻讙讜谉 诇讜拽讞 讗讜诪专 诇拽讞转讬 讜诪讜讻专 讗讜诪专 诇讗 诪讻专转讬, 讗讘诇 讘讞讝拽讛 砖讗讬谉 注诪讛 讟注谞讛, 讻讙讜谉 谞讜转谉 诪转谞讛 讜讛讗讞讬谉 砖讞诇拽讜 讜讛讞讝讬拽 讘谞讻住讬 讛讙专 谞注诇 讜讙讚专 讜驻专抓 讻诇 砖讛讜讗 讛专讬 讝讜 讞讝拽讛, 讜讗讬讻讗 诪讗谉 讚诪讬讬转讬 专讗讬讛 诪讛讻讗 讚诪讚砖讘拽讬讛 诇诪讜讻专 讜谞拽讟 讛讗, 砖诪注 诪讬谞讛 讚讞讝拽讛 诇讗 拽谞讬 讘诪讻专 讘诇讗 讚诪讬诐, 诇讬转讗, 讚讟注诪讗 讚讛转诐 诪砖讜诐 讚讗讜专讞讗 讚讛谞讛讜 转诇转讗 讚讛讬讬谞讜 讗讞讬谉 砖讞诇拽讜 讜谞讜转谉 诪转谞讛 讜诪讞讝讬拽 讘谞讻住讬 讛讙专 诇拽谞讜转 讘讞讝拽讛, 讗讘诇 诪讻专 讗讜专讞讬讛 诇诪讬拽谞讬 讘讻住驻讗 讘诪拽讜诐 砖讗讬谉 讻讜转讘讬谉 讗转 讛砖讟专, 讜讘诪拽讜诐 砖讻讜转讘讬谉 讗转 讛砖讟专 讗讬谉 讚专讱 砖讬转谉 诇讜 讛诪讜讻专 专砖讜转 诇讛讞讝讬拽 注讚 砖讬转谉 诇讜 讚诪讬诐, 讜谞诪爪讗 砖讗讬谉 谞讜讛讙转 砖诐 拽谞讬讬转 讞讝拽讛 诇讘讚讜. 讜讗祝 专讘讬谞讜 讛专诪讘"谉 谞专"讜 讻转讘 讻谉 讘驻专拽 讞讝拽转 讘诪拽讜诪讛. 讜注讜讚 讛讘讬讗 专讗讬讛 讛讜讗 谞专"讜 讚讞讝拽讛 讘诪讻专 讘诇讗 讚诪讬诐 拽讜谞讛 讛讬讗, 诪讚讙专住讬谞谉 讘驻专拽 砖讜专 砖谞讙讞 讗转 讛驻专讛 (讘讘讗 拽诪讗 谞讘, 讗) 讛诪讜讻专 讘讬转 诇讞讘讬专讜 讻讬讜谉 砖诪住专 诇讜 诪驻转讞 拽谞讛, 讜诪驻专砖 讛转诐 讻讬讜谉 砖诪住专 诇讜 诪驻转讞 拽谞讛 讘讞讝拽讛, 讚诇讗 爪专讬讱 诇诪讬诪专 诇讬讛 诇讱 讞讝拽 讜拽谞讬, 讜诇讻讗讜专讛 诪砖诪注 拽谞讛 讘讞讝拽讛 讘诇讗 诪转谉 讚诪讬诐 诪讚拽讗诪专 拽谞讛 讜诇讗 拽讗诪专 讛专讬 讝讜 讞讝拽讛, 讜讛住讘专讗 诪讻专注转 讚讞讝拽讛 讘拽专拽注 讘诪拽讜诐 诪砖讬讻讛 讘诪讟诇讟诇讬谉 讜拽谞讛 讘诇讗 诪转谉 讚诪讬 注讻"诇. 讜诇讻讗讜专讛 讛讻讬 诪砖诪注 诪讛讗讬 讚砖谞讬 砖讟专讜转 讚诪讬讬转讬谞谉 诇拽诪谉 (拽讬讚讜砖讬谉 讻讝, 讗) 讚讗诪专讬谞谉 讝讻讜 讘砖讚讛 讝讜 诇驻诇讜谞讬 讜讻转讘讜 诇讜 讗转 讛砖讟专 讞讜讝专 讘砖讟专 讜讗讬谞讜 讞讜讝专 讘砖讚讛, 讚讗诇诪讗 讘讞讝拽讛 诇讘讚 拽谞讛, 讜讗驻讬诇讜 转诪爪讗 诇讜诪专 讚讘诪转谞讛 拽讗 诪讬讬专讬, 诪讻诇 诪拽讜诐 砖诪注讬转 诪讬谞讛 讚砖讟专讗 诇讗 诪注讻讘讗, 讜诪讬谞讛 讚讘诪讻专 谞诪讬 诇讗 诪注讻讘讗 诇讗 砖讟专讗 讜诇讗 讻住驻讗.



讗诇讗 诪讛讻讗 讜讗拽讞 讗转 住驻专 讛诪拽谞讛. 讜讗讬 拽砖讛 诇讱 讜讛讗 讛转诐 讻住祝 讛讬讛 讘讬讛, 讻讚讻转讬讘 (讬专诪讬讛 诇讘, 讟) 讜讗砖拽诇讛 诇讜 讗转 讛讻住祝, 讗讬讻讗 诇诪讬诪专 讚注讬拽专 拽谞讬讛 讘砖讟专 讛讜讛 诪讚讻转讬讘 住驻拽 讛诪拽谞讛, 讜讻住祝 讚诪讬诐 讘注诇诪讗 讛讜讬 讜诇讗 诇拽谞讬讬讛.



讗诪专 砖诪讜讗诇 诇讗 砖谞讜 讗诇讗 讘砖讟专 诪转谞讛 讗讘诇 讘砖讟专 诪讻专 诇讗 拽谞讛 注讚 砖讬转谉 讚诪讬诐. 讜讗诐 转讗诪专 讜讛讗 诪讛讻讗 讬诇驻讬谞谉 砖讟专, 诪讜讗拽讞 讗转 住驻专 讛诪拽谞讛, 讜讛讛讜讗 砖讟专 诪讻专 讛讜讛, 讗讬讻讗 诇诪讬诪专 讛转诐 诪讜讻专 砖讚讛讜 诪驻谞讬 专注转讛 讛讜讛, 讻讚讻转讬讘 (砖诐, 讻讚) 讛谞讛 讛住讜诇诇讜转 讘讗讜 讛注讬专 诇诇讜讻讚讛. 讜诇"谞 讚诇讗讜 拽讜砖讬讗 讛讜讗, 讚讛讗 讚讗诪专讬谞谉 讘砖讟专 诪讻专 诇讗 拽谞讛, 诇讗讜 诪砖讜诐 讚讻住祝 诪注讻讘 讘拽谞讬讬转 砖讟专, 讚讛讗 讗讬 驻专讬砖 驻专讬砖, 讗诇讗 讚专讘谞谉 讛讜讗 讚转拽讜谉 诪砖讜诐 讚讗驻砖专 讚诇讗 住诪讻讛 讚注转讬讛, 讜拽专讗 讚讬谞讗 讜讚砖诪讜讗诇 转拽谞转讗 讚拽诐 讗讚注转讗 讚讗讬谞砖讬.
讜讗讬讻讗 诪讗谉 讚讗诪专 讚讛讗 讚砖诪讜讗诇 讘讚注讬讬诇 讜谞驻讬拽 讗讝讜讝讬 讛讬讗, 讛讗 诇讗讜 讛讻讬 拽谞讛 讘诇讗 谞转讬谞转 讚诪讬诐, 讜讻讚讗诪专讬谞谉 讘驻专拽 讛砖讜讻专 讚诪爪讬注讗 (注讞, 讘) 讛讗讬 诪讗谉 讚诪讝讘讬谉 诪讬讚讬 诇讞讘专讬讛 讜拽讗 注讬讬诇 讜谞驻讬拽 讗讝讜讝讬 诇讗 拽谞讬 讻讜', 讜讛讻讗 谞诪讬 诇讗 砖谞讗, 讜讗讬讻讗 诪讗谉 讚讗诪专 讚诪讚诇讗 诪驻专砖 讛讻讗 讜拽讗诪专 住转诐 讗讘诇 讘砖讟专 诪讻专 诇讗 拽谞讛, 诇讗 砖谞讗 讛讻讬 讜诇讗 砖谞讗 讛讻讬 诇讗 拽谞讛 注讚 砖讬转谉 讚诪讬诐, 讚诇讗 住诪讻讗 讚注转讬讛, 讚讛讗 诪讻讬讜谉 讚讻转讘 诇讬讛 讗转 讛砖讟专, 讗诐 讗讬转讗 讚拽谞讛 诪注转讛 讘诪讛 讬讻讜驻谞讜 注诇 讚诪讬讜, 诇驻讬讻讱 讬专讚讜 讞讻诪讬诐 诇讚注转讜 砖诇 诪讜讻专 砖讗讬谞讜 专讜爪讛 砖讬拽谞讛 注讚 砖注转 谞转讬谞转 讚诪讬诐, 讜讻转讬讘转 讛砖讟专 住驻专讗 讛讜讗 讚讗讬转专诪讬 诇讬讛 住讘专 讻讬 讗转讬 诇讗 讗讬讟专讬讚 讘讻转讬讘转 讛砖讟专. 讗讬 谞诪讬 讚讗讬讻讗 诇诪讬诪专 讚讘砖讟专 讻讬讜谉 讚诇讗 谞讞讬转 诇讗专注讗 讻讬 诇讗 注讬讬诇 讜谞驻讬拽 讗讝讜讝讬 诇讗讜 讙诇讜讬讬 讚注转讗 讗讬讻讗, 讚讗讬诪专 诪讬诪专 讗诪专 讻讬 诇讗 讗讻讜诇 讗专注讗 诪讗讬 讗爪讜讜讞 讜诪讗讬 讗讟专讬讚, 讗讘诇 讘讞讝拽讛 讻讬 诇讗 注讬讬诇 讜谞驻讬拽 讗讝讜讝讬 讙诇讬 讚注转讬讛 讚讙诪专 讜讛拽谞讛, 讚讗讬 诇讗讜 讛讻讬 诇讗 讛讜讛 砖转讬拽 诇讬讛 讻讬讜谉 讚讞讝讬 诇讬讛 讗讻讬诇 讗专注讬讛, 讜讝讛 谞专讗讛 谞讻讜谉. 讜讻谉 讘诪砖讬讻转 诪讟诇讟诇讬谉 诪讛讗讬 讟注诪讗 讙讜驻讬讛 讛讜讗, 讚讗讬 诇讗 注讬讬诇 讜谞驻讬拽 讗讝讜讝讬 讚拽谞讛, 讻讬讜谉 讚讗讞讝拽讬讛 讘诪讟诇讟诇讬讜 讜诇讗 拽驻讬讚 讗讝讜讝讬 讗讬讻讗 讙诇讜讬讬 讛讚注转 讟驻讬 讜拽谞讬.
讜讘拽谞讬谉 讗讬讻讗 驻诇讜讙转讗 讘讬谞讬 专讘讜讜转讗 讗讬 拽谞讬 讘诇讗 拽讚诪讬 讗讜 诇讗. 讜讗讬讻讗 诪讗谉 讚讗诪专 讚讛讜讛 诇讬讛 讻砖讟专, 讚讛讗 住转诐 拽谞讬谉 诇讻转讬讘讛 注讜诪讚 讜诇讗 注讚讬祝 诪砖讟专, 讜讗讬讻讗 诪讗谉 讚讗诪专 诪砖注转 拽谞讬谉 拽谞讛 讚讗讬谉 诇讗讞专 拽谞讬谉 讻诇讜诐, 讜诪住转讘专讗 讻讜转讬讛, 讚讗诇讬诐 讻讞 拽谞讬谉 讜诪砖注转 拽谞讬谉 诪讬拽谞讬讗 拽谞讬 诇讛, 讜讻讚讗诪专讬谞谉 讘驻专拽 拽诪讗 讚诪爪讬注讗 (讟讝, 讘) 讛诪讜爪讗 砖讟专 讛拽谞讗讛 讘砖讜拽 讬讞讝讬专谞讜 诇讘注诇讬诐, 讗讬 诪砖讜诐 讻转讘 诇诇讜讜转 讜诇讗 诇讜讛 讛讗 砖注讘讚 谞驻砖讬讛, 讗诇诪讗 讗讬谉 讛讚诪讬诐 诪注讻讘讬谉 讗砖讟专讗 讗拽谞讬讬转讗.



讜注讚 砖讬转谉 讚诪讬诐 讚拽讗诪专讬谞谉, 讻诇 讛讚诪讬诐 拽讗诪专, 讚讛讗 讟注诪讗 诪砖讜诐 讚诇讗 住诪讻讗 讚注转讬讛 讛讜讗, 讜诇讗 诪砖讜诐 转讜专转 拽谞讬讛, 讜讛诇讻讱 注讚 砖讬转谉 讻诇 讛讚诪讬诐 诇讗 拽谞讛, 讜诇讗 讻谉 讻转讘 讛专讗讘"讚 讘砖诪讜注讛 砖诇驻谞讬谞讜.
讜诇注谞讬谉 砖讟专, 讗讬讻讗 诪讗谉 讚讗诪专 讚讛谞讬 砖讟专讬 讚讬讚谉 砖讟专讬 专讗讬讛 讛谉 讜诇讗 砖讟专讬 拽谞讬讛, 讜讛诇讻讱 讚讛砖转讗 讻诪拽讜诐 砖讗讬谉 讻讜转讘讬谉 讗转 讛砖讟专 讚诪讬, 讜讗讬 谞诪讬 驻讬专砖 讗讬 讘注讬谞讗 讘砖讟专讗 讗拽谞讗 讜讻转讘 诇讜 讗转 讛砖讟专 讘讝讛 诇讗 拽谞讛, 讜砖讟专 拽谞讬讛 讛讬讬谞讜 讚讜拽讗 讻讙讜谉 砖讻转讘 诇讜 砖讚讬 诪讻讜专讛 诇讱 砖讚讬 谞转讜谞讛 诇讱, 讜诇讬转讗 诪讚讗诪专讬谞谉 讘讞讝拽转 讛讘转讬诐 (谞讗, 讗) 讜诇讗 讘讗砖讛 讘谞讻住讬 讘注诇讛, 讛讗 专讗讬讛 讬砖, 讜诇讬诪讗 诇讬讙诇讜讬讬 讝讜讝讬 讛讜讗 讚讘注讗 讻讜' 砖讟专 诪转谞讛 讻讜', 讚诇 讝讜讝讬 诪讛讻讗 转拽谞讛 讘砖讟专讗, 诪讬 诇讗 转谞谉 谞讻住讬诐 砖讬砖 诇讛谉 讗讞专讬讜转 谞拽谞讬谉 讘讻住祝 讘砖讟专 讜讘讞讝拽讛, 讜讗诐 讗讬转讗 诇讬砖谞讬 诇讬讛 讚讛转诐 讘砖讟专 讝讘讬谞讬 讻讙讜谉 砖讚讬 诪讻讜专讛 诇讱 讜讛讻讗 讘砖讟专 专讗讬讛. 讜讗祝 注诇 驻讬 砖讬砖 诇讚讞讜转 专讗讬讛 讝讜, 讻讱 谞专讗讬谉 讛讚讘专讬诐 砖讗祝 注诇 驻讬 砖讗讬谞讜 讻讜转讘 讜讛专讬谞讬 诪讜讻专 诇讜 讗诇讗 讜诪讻专转讬 诇讜 诇讗讜 砖讟专 讛讜讚讗讛 讛讜讗 讗诇讗 砖讟专 诪讻专 讜讻讚讻转讬讘 (讘专讗砖讬转 讻讙, 讬讙) 谞转转讬 讻住祝 讛砖讚讛 讚诪转专讙诪讬谞谉 讗转谉, 讜讻讛讛讜讗 砖讗诪专讜 讘讙讬讟讬谉 驻专拽 讛砖讜诇讞 (讙讬讟讬谉 诪, 讘) 谞转转讬 砖讚讛 驻诇讜谞讬转 诇驻诇讜谞讬 讻讜' 讜讗诪专讬谞谉 注诇讛 讜讻讜诇谉 讘砖讟专, 讻诇讜诪专 砖讬讻转讜讘 诇讜 注讻砖讬讜 讘砖讟专 诇砖讜谉 讝讛, 讜讗讬 诪讚讬谉 讛讜讚讗讛 讗讬谉 爪专讬讱 诇砖讟专, 讜诪讬讛讜 讬砖 诪讬 砖诪驻专砖 砖诐 讚讗讗转谞谞讛 诇讜 谞转讜谞讛 诇讜 拽讗讬, 讗讘诇 讘谞转转讬讛 诇讜 诇讗 爪专讬讱, 讚拽谞讛 诪讚讬谉 讛讜讚讗讛, 讜讛专讗砖讜谉 注讬拽专.



专讘 讗砖讬 讗诪专 讘诪转谞讛 讘拽砖 诇讬转谞讛 诇讜. 驻讬专砖 专砖"讬 诪转谞讬转讬谉 讘诪转谞讛 诪讬讬专讬, 讜诇诪讛 讻转讘 诇讜 讘诇砖讜谉 诪讻专, 讻讚讬 诇讬讬驻讜转 讗转 讻讞讜 诇讙讘讜转 诪诪谞讜 讗诐 讬讟专驻讜讛 讘注诇讬 讞讜讘. 讜拽砖讬讗 诇讬, 讞讚讗 讚诇讗 讛讜讛 诇讬讛 诇诪讬诪专 讘讻讬 讛讗讬 诇讬砖谞讗, 讗诇讗 讛讻讗 讘诪讗讬 注住拽讬谞谉 讘诪转谞讛, 讜诇诪讛 讻转讘 诇讜 讘诇砖讜谉 诪讻专. 讜注讜讚, 讗讬 诪砖讜诐 讛讗, 诇诪讛 诇讬 讚讻转讘 诇讬讛 砖讟专讗 讗讞专讬谞讗, 诇讬讻转讜讘 诇讬讛 砖讟专 诪转谞讛 讘讗讞专讬讜转. 讜注讜讚, 讚讗诪专讬谞谉 讘驻专拽 讞讝拽转 (讘讘讗 讘转专讗 谞讗, 讗) 讜诇讗 诇讗砖讛 讘谞讻住讬 讘注诇讛, 讚诇 讝讜讝讬 诪讛讻讗 转讬拽谞讬 讘砖讟专讗, 讚转谞谉 谞讻住讬诐 砖讬砖 诇讛诐 讗讞专讬讜转 讻讜', 讜诇讗讜 讗转诪专 注诇讛 讗诪专 砖诪讜讗诇 诇讗 砖谞讜 讗诇讗 讘砖讟专 诪转谞讛 讻讜', 讜驻专讻讬谞谉 讜诇讗 诪讜转讬讘 专讘 讛诪谞讜谞讗 讘砖讟专 讻讬爪讚, 讜驻专拽讬谞谉 讜诇讗讜 诪讜转讬讘 诇讛 讜诪驻专拽 诇讛 讘诪讜讻专 砖讚讛讜 诪驻谞讬 专注转讛, 讜专讘 讘讬讘讬 诪住讬讬诐 诪砖诪讬讛 讚专讘 谞讞诪谉 讘诪转谞讛 讘拽砖 诇讬转谞讛 诇讜, 讜诇诪讛 讻转讘 诇讜 讘诇砖讜谉 诪讻专 讻讜', 讻诇讜诪专 专讘 讘讬讘讬 诪住讬讬诐 讘讛讗 讚诪讜讻专 砖讚讛 诪驻谞讬 专注转讛, 讗诇诪讗 讘诪讻专 诪讬讬专讬 讜诇讗 讘诪转谞讛 讻诪讜 砖驻讬专砖 专讘讬谞讜, 讜讛讗 讚拽讗诪专 讘诪转谞讛 讘拽砖 诇讬转谞讛 诇讜, 讘砖讟专 诪转谞讛 拽讗诪专, 讻讚讬 诇诪讛专 拽谞讬讬转讜 诪驻谞讬 砖讛讜讗 专注讛 讘注讬谞讬 讗讚讜谞讬讛, 讚讻讬讜谉 砖讻转讘 诇讜 砖讟专 诪转谞讛 讛讜讛 诇讬讛 讻诪驻专砖 讘砖讟专讗 转拽谞讬, 讜砖讟专 诪讻专 讚讻转讘 诇讜 讻讚讬 诇讬驻讜转 讗转 讻讞讜 诪砖讜诐 讗讞专讬讜转 砖讘讜.
讜讗诐 转讗诪专 诇讻转讜讘 诇讬讛 讗讞专讬讜转 讘砖讟专 讛诪转谞讛, 讗讬讻讗 诇诪讬诪专 讚诇讗 谞讬讞讗 诇讬讛 诇诇讜拽讞 讚诇讬转谉 讚诪讬 讜诇讬驻讜拽 注诇讬讛 拽诇讗 讚诪拽讘诇 诪转谞讛 诪讬谞讬讛, 讜讘讬专讜砖诇诪讬 讬讛讘讬 讘讬讛 讟注诪讗. 讚讙专住讬谞谉 讛转诐, 讗诪专 专' 讬讜讞谞谉 诪诪诇讜讞讬讛 讬讬驻讛 讻讞讜 讘砖谞讬 讚讘专讬诐 砖讬砖 砖注讘讜讚 诇诪讻讬专讛 讜讗讬谉 砖注讘讜讚 诇诪转谞讛, 讜讛诪讜讻专 诇讗 诪讻专 讗转 讛讻诇 讜讛谞讜转谉 诪转谞讛 谞转谉 讗转 讛讻诇.





专讬讟讘"讗

讘讻住祝 诪谞讗 诇谉. 讗诪专 讞讝拽讬讛 讚讗诪专 拽专讗 砖讚讜转 讘讻住祝 讬拽谞讜 讗诪专 专讘 诇讗 砖谞讜 讗诇讗 讘诪拽讜诐 砖讗讬谉 讻讜转讘讬谉 讗转 讛砖讟专 讗讘诇 讘诪拽讜诐 砖讻讜转讘讬谉 讗转 讛砖讟专 诇讗 拽谞讛 注讚 砖讬讻转讜讘 讗转 讛砖讟专. 注讬拽专 讛驻讬专讜砖 讘讝讛 讚诪讬诇转讗 驻住讬拽转讗 拽讗诪专 讜讗注"讙 讚诇讗 注讬讬诇 讜谞驻讬拽 讗讝讜讝讬 讚讻讬讜谉 砖诪拽讜诐 砖讻讜转讘讬谉 讛砖讟专 诇讗 住诪讻讬讛 讚注转讬讛 讚讞讚 诪谞讬讬讛讜 注讚 砖讬讻转讜讘 讗转 讛砖讟专. 讜诪住转讘专讗 讚讻诇 诪拽讜诐 砖讻讜转讘讬谉 讗转 讛砖讟专 拽讗诪专 诇讗 砖谞讗 砖讟专讬 讛拽谞讗讛 讜诇讗 砖谞讗 砖讟专讬 专讗讬讬讛 讜讛讻讬 诪讜讻讞 拽爪转 驻专拽 讞讝拽转 讛讘转讬诐 讻讚讻转讬讘谞讗 讛转诐 讜诇讗 注讜讚 讗诇讗 讚诪住转诪讗 砖讟专 专讗讬讬讛 讛讜讗 讚讻转讘讬谞谉 讜诇拽诪谉 诪谞讗 诇讛讜 讻讬讜谉 讚讗讬讻讗 讻住祝 讜讛讗 讚专讘 讘讬谉 讗讻住祝 讘讬谉 讗讞讝拽讛 拽讗讬 砖诇讗 拽谞讛 讘讞讚 诪讛诐 讜诇讗 讘砖谞讬讛诐 讬讞讚 讘诪拽讜诐 砖讻讜转讘讬谉 讗转 讛砖讟专 注讚 砖讬讻转讜讘 讗转 讛砖讟专 讜讗注"讙 讚诇讗 注讬讬诇 讜谞驻讬拽 讗讝讜讝讬 讻讚讗诪专谉 讜诪讗讬 讚讗诪专讬谞谉 讘驻' 讛讗讜诪谞讬谉 讛讗讬 诪讗谉 讚讝讘讬谉 诪讬讚讬 诇讞讘专讬讛 讗讬 诇讗 注讬讬诇 讜谞驻拽 讗讝讜讝讬 拽谞讬 讛讛讬讗 讘诪讟诇讟诇讬谉 讚诇讗讜 讘谞讬 砖讟专讗 谞讬谞讛讜 讗讬 谞诪讬 讘拽专拽注 讜讘诪拽讜诐 砖讗讬谉 讻讜转讘讬谉 讗转 讛砖讟专 讜讗讬 拽砖讬讗 诇讱 讛讗 讚讗诪专讬谞谉 诇拽诪谉 砖谞讬 砖讟专讜转 讛谉 讝讻讜 讘砖讚讛 讝讜 诇驻诇讜谞讬 讜讻转讘讜 诇讜 讗转 讛砖讟专 讞讜讝专 讘砖讟专 讜讗讬谞讜 讞讜讝专 讘砖讚讛 讜讛讛讬讗 讗驻讬诇讜 讘诪拽讜诐 砖讻讜转讘讬谉 讗转 讛砖讟专 讛讜讗 讚讗讬 住"讚 讚讘诪拽讜诐 砖讻讜转讘讬谉 讞讜讝专 讘讝讛 讜讘讝讛 讻诇 讝诪谉 砖诇讗 谞讻转讘 讛砖讟专 诇诪讛 诇讬讛 诇诪讬诪专 注诇 诪谞转 砖转讻转讘讜 诇讜 讗转 讛砖讟专 讞讜讝专 讘讝讛 讜讘讝讛 讘诇讗讜 注诇 诪谞转 谞诪讬 诇驻诇讜讙 讜诇讬转谞讬 讘讚讬讚讬讛 讘讚"讗 讘诪拽讜诐 砖讗讬谉 讻讜转讘讬谉 讗转 讛砖讟专 讗讘诇 讘诪拽讜诐 砖讻讜转讘讬谉 讞讜讝专 讘讝讛 讜讘讝讛 讗诇讗 讜讚讗讬 住转诪讗 讛讬讗 讘讻诇 诪拽讜诐. 讜讗讬讻讗 诇诪讬诪专 讚讛讛讬讗 讗讬讬专讬 讘砖讟专 诪转谞讛 讜讛转诐 讗驻讬诇讜 讘诪拽讜诐 砖讻讜转讘讬谉 讗转 讛砖讟专 拽谞讛 诇讗诇转专 讘讞讝拽讛 讘拽谞讬谉 讗注"驻 砖诇讗 谞讻转讘 讛砖讟专 讚讻讬讜谉 讚拽谞讜 诪讬讚讜 讗讜 讗讞讝拽讬讛 讘讗专注讗 讙诪专 讜讬讛讬讘 讛讜讗 讗讘诇 讛讻讗 讘讬谉 诪讜讻专 讘讬谉 诇讜拽讞 讘注讬 诇讗诪诇讜讻讬 讻诇 讝诪谉 砖诇讗 谞讻转讘 讛砖讟专 讘诪拽讜诐 砖讻讜转讘讬谉 讗转 讛砖讟专 讜诇讗 拽谞讛 诇讗 讘讻住祝 讜诇讗 讘讞讝拽讛 讜诇讗 讘拽谞讬谉 注讚 砖讬讻转讜讘 讗转 讛砖讟专 讚诇讗 注讚讬祝 讻讞 拽谞讬谉 诪讻讞 讻住祝 讜讞讝拽讛. 讜讘砖讟专 诪诇讜讛 砖讬砖 讘讛 拽讟谉 讗讜诪专 诪讜专讬 谞专"讜 讚讚讬谞讛 讻砖讟专 诪转谞讛 讚诪砖注转 拽讟谉 讝讻讛 讘讬谉 讬诇讜讛 讜讘讬谉 诇讗 讬诇讜讛 讜讗注"驻 砖诇讗 讛讙讬注 讛砖讟专 诇讬讚讜 诪注讜诇诐 讗诇讗 讗"讻 注讬讬诇 讜谞驻拽 讗讝讜讝讬 讚讛砖转讗 讜讚讗讬 诇讗 拽谞讛 注讚 砖讬讙讬注 砖讟专 诇讬讚讜 讘诪拽讜诐 砖讻讜转讘讬谉 讗转 讛砖讟专 讚讗讬 砖讟专 讞讬讜讘 讛讜讗 讛讬讬谞讜 砖讟专 诪转谞讛 讜讗讬 砖讟专 诪诇讜讛 讛讜讗 谞诪讬 讻讬讜谉 讚讬讝讬祝 讜拽谞讬 诪谞讬讛 讜诇讗 注讬讬诇 讜谞驻讬拽 讗讝讜讝讬 讙诪专 讜讛拽谞讛 讚讘诪讻讬专转 拽专拽注 讛讜讗 讚讘注讬 讗讬谞讬砖 诇讗诪诇讜讻讬 砖讗讬谉 讗讚诐 诪讜讻专 拽专拽注 讗诇讗 诪讞诪转 讗讜谞住 讚讚讞讬拽讗 诇讬讛 砖注转讗 讜讚诇诪讗 诇讗 诪爪讟专讻讬 诇讬讛 讛谞讬 讝讜讝讬 讗讘诇 讚诪诇讜讛 讜诪转谞' 诇讗 讜专讗讬讬讛 诇讚讘专 诪讚讗诪专讬谞谉 讘讘"诪 讛诪讜爪讗 砖讟专 讛拽谞讗讛 讘砖讜拽 讬讞讝讬专讜 诇讘注诇讬诐 讚讗讬 诇驻专注讜谉 诇讗 讞讬讬砖讬谞谉 讜讗讬 诇砖诪讗 讻转讘 诇诇讜转 讜诇讗 诇讜讛 讛讗 砖讬注讘讚 谞驻砖讬讛 讻诇讜诪专 讜讗注"驻 砖诇讗 讛讙讬注 诇讬讚讜 讝讻讛 讜讻讬讜谉 讚讻谉 诪住转诪讗 诪讬讚讜 谞驻诇 讜讛讗 讚诇讗 讞讬讬砖讬谞谉 讚诇诪讗 注讬讬诇 讜谞驻讬拽 讗讝讜讝讬 讛讜讛 讚诇讗 拽谞讬 讞讚讗 讚讛讗 诇讗 砖讻讬讞 讜注讜讚 讚讛讱 讞讝拽讛 讚诪砖注讘讚 谞驻砖讬讛 诇讗诇转专 诪住讬讬注 诇讬讛 砖讗讬谉 讗讚诐 诪谞讬讞 诇拽谞讜转 诪诪谞讜 注讚 砖讬讟讜诇 诪注讜转讬讜 讗讜 砖讛讬讗 讘讟讜讞 讘讻讱 讜诇讗 讞讬讬砖讬谞谉 谞诪讬 砖诪讗 拽谞讜 诪讬讚讜 注诇 诪谞转 砖诇讗 讬讝讻讛 注讚 砖讬讙讬注 讛砖讟专 诇讬讚讜 讚诇转谞讗讬谉 诇讗 讞讬讬砖讬谞谉 讜讻诪讜 砖驻讬专砖转讬 讘诪拽讜诪讜 讜砖讟专 诪砖讻讜谞讗 讙讜驻讗 讚讗专注讗 讘转专 诪诇讜讛 讙专讬专 讜讛诪诇讜讛 注讬拽专 讛讬诇讻讱 讚讬谞讛 讻诪诇讜讛 讚注诇诪讗 讜诪砖注转 拽讟谉 讝讻讛 讗诇讗 讗"讻 讛转谞讛 砖诇讗 讬讝讻讛 注讚 砖讬讙讬注 砖讟专讗 诇讬讚讜 讜讻讘专 讛讗专讻转讬. 讘讚讬谞讬谉 讗诇讜 讘讘"诪 讜讘讘"讘 诪驻讬 诪讜专讬 讛专讘 谞专"讜:



讜讻讬 转讬诪讗 讘诪拽讜诐 砖讻讜转讘讬谉 讗转 讛砖讟专 诇诪讛 诇讬讛 诇拽谞讜转 讘讻住祝 讗讜 讘讞讝拽' 诇拽谞讬 讘砖讟专. 讜讗讬讻讗 诇诪讬诪专 讚谞驻拽讗 诪讬谞讬讛 诇拽谞讜转 诪砖注讛 砖谞转谉 讛讻住祝 讗讜 砖讛讞讝讬拽 讚讛讜讛 诇讬讛 讻讗讜诪专 拽谞讛 讘讻住祝 注诇 诪谞转 砖转讻转讘讜 讗转 讛砖讟专 讜诇讻砖转"诇 砖诇讗 拽谞讛 讗驻讬诇讜 讘讻住祝 讗诇讗 诪讻转讬讘转 讛砖讟专 讜讗讬诇讱 谞驻拽讗 诪讬谞讛 讘诪拽讜诐 砖讻讜转讘讬谉 砖讟专 专讗讬讛 讚诇讗 拽谞讬 讘砖讟专 讜拽谞讬 讘讻住祝 讜讗讬 砖讟专 诪拽谞讛 讛讜讗 拽讜谞讛 讘讻住祝 讗驻讬' 驻讬' 诇讬讛 讚诇讬拽谞讬 讘讻住祝 讘诇讞讜讚 讜诇讗 讘砖讟专. 讜讘诪拽讜诐 砖讗讬谉 讻讜转讘讬谉 讗转 讛砖讟专 砖拽讜谞讬谉 讘讻住祝 讜谞转谉 诪拽爪转 讚诪讬诐 讻讘专 驻讬专砖谞讜 讚讬谞讬讜 讘驻专拽 讛砖讜讻专 讗转 讛讗讜诪谞讬谉 讜谞拽爪专 讜谞注诇讛 讘讛诐 讘讻讗谉 讜讛讜讗 注诇 讗专讘注 讚专讻讬诐 讛讗' 讛讬讻讗 讚讗诪专 诇讬讛 注专讘讜谞讬 讬拽讜谉 拽谞讛 讻谞讙讚 注专讘讜谞讜 诇讗 驻讞讜转 讜诇讗 讬讜转专 讜讗注"讙 讚诇讗 注讬讬诇 讜谞驻讬拽 讗讝讜讝讬 讜讗驻讬诇讜 讘诪讜讻专 砖讚讛讜 诪驻谞讬 专注转讛 讜讗驻讬' 讘讚讘专 砖讗讬谉 讘讜 讚讬谉 讞诇讜拽讛 讚讛讻讬 诪砖诪注 诇讬砖谞讗 讚注专讘讜谞讬 讬拽讜谉 讜谞讜讟诇 讻讞讜砖 讚讜诪讬讗 讚诪讜讻专 讞爪讬 砖讚讛讜 砖讛诇讜拽讞 谞讜讟诇 讻讞讜砖. 讜讛讘' 讚讬讛讬讘 诪拽爪转 诪注讜转 讜诇讗 讗诪专 注专讘讜谞讬 讬拽讜谉 讜谞转谞讜 注诇 讚讘专 讬讚讜注 讻讙讜谉 注诇 诪拽爪转 讛砖讚讛 讗讜 砖诇拽讞 诪诪谞讜 注砖专 砖讚讜转 讘讗诇祝 讝讜讝 讜谞转谉 诇讜 诪讛诐 诪讗转讬讬诐 讝讜讝 注诇 砖讚讛 讗讞转 讗讜 讘诪拽爪转讛 讜砖讬拽谞讛 讘讛诐 讛讻诇 讗诐 讛讜讗 砖讚讛 讗讞转 拽谞讗讜 讻诇讜 讗讘诇 讗讬谞讜 拽讜谞讛 讘讚诪讬 拽专拽注 讗讞讚 拽专拽注 讗讞专' 讜讛讬讬谞讜 讚讗诪专讬谞谉 诇拽诪谉 讬驻讛 讻讞 讞讝拽讛 诪讻讞 砖谞讬讛诐 讚转讝拽讛 诇拽讞 讬' 砖讚讜转 讘注砖专 诪讚讬谞讜转 讜讛讞讝讬拽 讘讗讞转 诪讛谉 拽谞讛 讻讜诇诐 诪讛 砖讗讬谉 讻谉 讘讻住祝 讜砖讟专 砖诇 拽专拽注 讝讛 讗讬谉 拽讜谞讬谉 拽专拽注 讗讞专 讜讗驻讬诇讜 诇讗 注讬讬诇 讜谞驻讬拽 讗讝讜讝讬 讜讛讙' 讛讬讻讗 讚讬讛讬讘 讚诪讬 住转诐 砖诇讗 注诇 诪拽讜诐 诪住讜讬讬诐 讜诇讗 注讬讬诇 谞驻讬拽 讗讝讜讝讬 拽谞讛 讛讻诇. 讜讗讬 注讬讬诇 讜谞驻讬拽 讗讝讜讝讬 诇讗 拽谞讛 讗诇讗 讻谞讙讚 诪注讜转讬讜 讜讬讚 讛讞讜讝专 讘讜 注诇 讛砖讗专 注诇 讛转讞转讜谞讛 砖讗诐 讛诪讜讻专 讞讜讝专 讘讜 专爪讛 诇讜拽讞 谞讜讟诇 拽专拽注 讻谞讙讚 诪注讜转讬讜 讜诪拽讬讬诐 讛诪拽讞 讻谞讙讚' 讜谞讟诇 讻砖注专 讛诪拽讞 讻讬讜谉 砖诪拽讬讬诐 讗讜转讜 讜谞讜讟诇 讻讞讜砖 讻诇讜拽讞 讞爪讬 砖讚讛 专爪讛 诪讘讟诇 讻诇 讛诪拽讞 讜讗讜诪专 转谉 诇讬 诪注讜转讬 讜讗诐 讗讬谉 诪注讜转 诇诪讜讻专 诪讙讘讛 诇讜 拽专拽注 讻谞讙讚 诪注讜转讬讜 诪注讬讚讬' 砖讘谞讻住讬讜 砖注砖讜讛讜 讻诪讝讬拽 诪驻谞讬 砖讝讛 讛讜讝拽 讘谞讻住讬讜 讘讛讘讟讞转讜 讜讻讚讗诪专讬谞谉 讛转诐 诪讛讬讻谉 诪讙讘讛讜 诪谉 讛注讬讚讬转 讜讻讬 讗转讬 诇讬讚讬 讙讜讘讬讬谞讗 砖诪讬谉 讻砖注专 砖诇 注讻砖讬讜 讜讗诐 讛诇讜拽讞 讞讜讝专 讘讜 诪谉 讛砖讗专 讬讚讜 注诇 讛转讞转讜谞讛 专爪讛 讛诪讜讻专 讗讜诪专 诇讜 讛讬诇讱 诪注讜转讬讱 讜谞转讘讟诇 讛诪拽讞 讻诇讜 讜讗诐 讗讬谉 诇讜 诪注讜转 诪讙讘讛讜 诪谉 讛讝讬讘讜专讬转 讻讘"讞 诪讚讬谞' 讚讗讜专讬讬转讗 讜讘讚讬讚讛 诇讗 转拽讜谉 专讘谞谉 讜砖诪讬谉 讻砖注专 砖诇 注讻砖讬讜 专爪讛 讗讜诪专 诇讜 讟讜诇 拽专拽注 讻谞讙讚 诪注讜转讬讱 讜谞转谉 诇讜 讻讞讜砖 讜讘砖注转 讛诪拽讞 诪讬讛讜 讗讬谞讜 谞讜讟诇 拽专拽注 讻谞讙讚 诪注讜转讬讜 诇注讜诇' 讗诇讗 讻砖讬砖 讘讜 讚讘专 讛专讗讜讬 讜谞砖讗专 诇诪讜讻' 讚讘专 讛专讗讜讬 讛讗 诇"讛 诇讗 讚诇讗讜 讗讚注转' 讚讙讜讚 讗讜 讗讙讜讚 谞讞转讗 讞讜抓 诪注专讘讜谞讬 讬拽讜谉 讻讚讗诪专谉 讜讻诇 砖诪讻专 诇讜 砖讚讜转 讛专讘讛 讜谞讜讟诇 讻谞讙讚 诪注讜转讬讜 讗讬谞讜 谞讜转谉 诇讜 讘诪驻讜讝专 讘诪拽讜诪讜转 讛专讘讛 讗诇讗 讘诪讻讜谞住 讘诪拽讜诐 讗讞讚 讗诐 诪住驻讬拽 讜讗诐 诇讗讜 讘砖转讬诐 讜讗诐 讗讬谉 住驻拽 讘砖转讬 砖讚讜转 讘砖诇砖 讜讻谉 诇注讜诇诐 讗讘诇 谞讜转谉 诇讜 诪谉 讛讻讞讜砖 讻专爪讜谞讜. 讜讛讚' 诪讜讻专 砖讚讛讜 诪驻谞讬 专注转讛 讚讗注"讙 讚注讬讬诇 讜谞驻讬拽 讗讝讜讝讬 讻砖谞转谉 拽爪转 讛讚诪讬诐 住转诐 拽谞讛 讛讻诇:



讘砖讟专 诪谞讗 诇谉 讚讻转讬讘 讜讻讜转讘 讜讞转讜诐 讘住驻专 讻讜'. 注讚 讜讗拽讞 讗转 住驻专 讛诪拽谞讛 讜讗讬讻讗 讚拽砖讬讗 诇讬讛 讚讛讗 讬专诪讬讛 讘讻住祝 拽谞讛 讻讚讻转讬讘 讜讗砖讻诇讛 诇讜 讗转 讛讻住祝 讜诇讗 拽砖讬讗 讚诇讬砖谞讗 讚拽专讗 讚讬讬拽 讚拽专讬 诇讬讛 住驻专 讛诪拽谞讛 讗诇诪讗 砖讟专 诇讞讜讚 拽讜谞讛 诇驻注诪讬诐 讗驻讬诇讜 讘诪讻讬专讛 讜讗注"讙 砖讗诪专 砖诪讜讗诇 砖诇讗 拽谞讛 注讚 砖讬转谉 诇讜 讚诪讬诐 诪讻诇 诪拽讜诐 诇讻讬 讬讛讬讘 讚诪讬诐 拽谞讬 讘砖讟专讗 讜转讜 讘诪讜讻专 砖讚讛讜 诪驻谞讬 专注转讛 拽讜谞讛 讘砖讟专 诇讞讜讚 讜讛讻讗 诪讜讻专 砖讚讛讜 诪驻谞讬 专注转讛 讛讜讛 讚讛讗 讻转讬讘 讛谞讛 讛住讜诇诇转 讘讗讜 诇注讬专 诇诇讻讚讛 讻谞"诇:



讗诪专 砖诪讜讗诇 诇讗 砖谞讜 讗诇讗 讘砖讟专 诪转谞讛 讗讘诇 讘砖讟专 诪讻专 诇讗 拽谞讛 注讚 砖讬转谉 诇讜 讚诪讬 注讬拽专 讛驻讬专讜' 讚住转诪讗 拽讗诪专 讜讗注"讙 讚诇讗 注讬讬诇 讜谞驻讬拽 讗讝讜讝讬 诪讚诇讗 驻专讬砖 讜转讜 讚讗讬 诇讗 拽讗诪专 砖诪讜讗诇 讗诇讗 讻讚注讬讬诇 讜诇驻讬拽 讗讝讜讝讬 讗诪讗讬 诇讗 讗讜拽讬诪谞讗 诇诪转谞讬' 讚讗讜转讬讘谞' 诇讬讛 讘讚诇讗 注讬讬诇 讜谞驻讬拽 讗讝讜讝讬 讜讛讗 注讚讬驻讗 诪讗讬讚讱 驻讬专讜拽讗 讚驻专讬拽谞讗 诇讛 讗诇讗 讜讚讗讬 砖诪注 诪讬谞讛 讻讚讗诪专谉 讜讗讬 拽砖讬讗 诇讱 讛讛讬讗 讚讗诪专讬谞谉 讛讗讬 诪讗谉 讚讝讘讬谉 诪讬讚讬 诇讞讘专讬讛 讗讬 诇讗 注讬讬诇 讜谞驻讬拽 讗讝讜讝讬 拽谞讛 诇讗 拽砖讬讗 讚讛讛讬讗 诪讬讬专讬 讘拽讜谞讛 诪讟诇讟诇讬谉 讘诪砖讬讻讛 讗讬 谞诪讬 拽专拽注讜转 讘讞讝拽讛 讚讻讬讜谉 砖讛讞讝讬拽 讘拽专拽注 讜诪砖讱 讘诪讟诇讟诇讬谉 讜讛诪拽讞 讘专砖讜转讜 讜讛诪讜讻专 诇讗 注讬讬诇 讜谞驻讬拽 讗讝讜讝讬 讙诇讬 讗讚注转讬讛 讚讙诪专 讜讗拽谞讬讛 讚讞讝拽讛 讜诪砖讬讻讛 拽谞讬谉 讗诇讬诪转讗 讛讬讗 讘诪拽讜诐 砖讗讬谉 讻讜转讘讬谉 讗转 讛砖讟专 讗讘诇 拽谞讬谉 砖讟专 拽讟谉 讙专讜注 讛讜讗 砖讛诪拽讞 注讚讬讬谉 讛讜讗 讘专砖讜转 讛诪讜讻专 讜诇讗 讙诪专 讜诪拽谞讬 注讚 讚诪讟讜 讚诪讬 诇讬讚讬' 讜讗注"讙 讚诇讗 注讬讬诇 讜谞驻讬拽 讗讝讜讝讬 讜讝讛 诪讘讜讗专. 讜讻讬 转讬诪讗 讜讻讬 谞转谉 诇讜 讚诪讬诐 讚拽谞讬 诇诪讛 诇讬讛 诇诪拽谞讬 诪讚讬谉 砖讟专 诇讬拽谞讬 讘讻住祝 讜讗驻讬诇讜 讘诪拽讜诐 砖讻讜转讘讬谉 讛砖讟专 讜砖讟专 讘诪讻专 诇诪讛 讛讗 诇讬转讗 讻诇诇 讚讛讗 拽谞讬 讘诪讜讻专 砖讚讛讜 诪驻谞讬 专注转讛 讗讬 谞诪讬 讻讚驻讬专砖' 讚诇讬拽谞讬 讘砖讟专讗 诇讞讜讚 讗讜 诇讗 诇讬拽谞讬 讘讻住祝 讗讬 谞诪讬 讻砖谞转谉 诇讜 讚诪讬诐 砖讗讬谞诐 专讗讜讬诐 诇拽谞讜转 讻讙讜谉 诪诇讜讛 讚讗注"讙 讚诇讗 拽讟 讘讻住祝 拽谞讬 讘砖讟专 讛拽谞讗讛 讗诐 驻专注 诇讜 讻诇 讛讚诪讬诐 讗讘诇 讻诇 讝诪谉 砖诇讗 谞转谉 诇讜 讻诇 讛讚诪讬诐 讻诇诇 诇讗 拽谞讛 讗驻讬诇讜 讻谞讙讚 诪注讜转讬讜 讚讛讗 诪讚讬谉 讻住祝 诇讗 拽谞讬 讚诪诇讜讛 讛讬讗 讜诪讚讬谉 砖讟专 谞诪讬 诇讗 拽谞讛 讚砖讟专讗 讗讻讜诇讛讜 讝讘讬谞讬 讗讻转讜讘 讜讗诐 讗讬谉 讻诇 讛诪拽讞 诪转拽讬讬诐 注讜诪讚 诇讬拽专注 讛讜讗 讜讛讬讗讱 讬拽谞讛 诪拽爪转 讜讻砖谞讜转谉 诇讜 讚诪讬诐 讛专讗讜讬讬诐 讘诪拽讜诐 砖讗讬谉 讻讜转讘讬谉 谞讛讬 讚诇讗 拽谞讬 诪拽爪转 讻谞讙讚 诪注讜转讬讜 诪讚讬谉 讛砖讟专 讛专讬 讛讜讗 拽讜谞讛 诪讚讬谉 讻住祝 讻驻讬 讛讚讬谞讬谉 讛讗诪讜专讬谉 诇诪注诇讛 讜诪讗讬 讚讗诪专讬谞谉 讛讻讗 砖诇讗 拽谞讛 讘砖讟专 注讚 砖讬转谉 诇讜 讻诇 讛讚诪讬诐 讛讬讬谞讜 诇诪讬诪专讗 讚诇讗 拽谞讬 诪讚讬谉 砖讟专 讗讘诇 拽讜谞讛 诪讚讬谉 讻住祝 讗讬 谞诪讬 讚讛讗 讚砖诪讜讗诇 讗转讬讗 讘诪拽讜诐 砖讻讜转讘讬谉 讗转 讛砖讟专 讚讛砖转讗 诇讗 拽谞讬 诪讚讬谉 讻住祝 讻诇诇 注讚 砖讬讻转讜讘 讗转 讛砖讟专 砖讻诇 讝诪谉 砖讗讬谞讜 拽讜谞讛 讗讜 诪讚讬谉 讛砖讟专 讗祝 讗讬谞讜 拽讜谞讛 诪讚讬谉 讻住祝 讜讝讛 诪讘讜讗专. 讛讗 讚讗 转讘讬谞谉 诇砖诪讜讗诇 诪讚转谞讬' 讘砖讟专 讻讬爪讚 拽住"讚 讚转专转讬 拽转谞讬 砖讚讛 诪讻讜专' 诇讱 谞转讜谞' 诇讱 讜诪讚拽讗诪专 讛专讬 讝讜 诪讻讜专讛 讜谞转讜谞' 诪砖诪注 诪讻讜专讛 讜谞转讜谞' 诇讗诇转专 讜拽砖讬讗 诇砖诪讜讗诇 讜诇讗 诪爪讬谞谉 诇砖谞讜讬讬 讚讛讛讬讗 讘砖讟专 讛拽谞讗讛 讜专讗讬讛 讚砖诪讜讗诇 谞诪讬 住转诪讗 拽讗诪专 讘讬谉 讘砖讟专 专讗讬讬讛 讘讬谉 讘砖讟专 讛拽谞讗讛 讜专讗讬讛. 讜讻讘专 驻讬专砖转讬 讘驻专拽 讞"讛 讚讗驻讬诇讜 讘砖讟专 讛注砖讜讬 诇专讗讬讛 讗讚诐 拽讜谞讛 讻诇 讛讬讻讗 讚讗讬转 讘讬讛 讛拽谞讗讛 谞诪讬 砖讻转讜讘 讘讜 诇砖讜谉 讛拽谞讗讛 讘诇砖讜谉 讘注诇 讚讘专 讜砖讻转讜讘 讘讜 讜讚讬谉 砖讝讛 讛讜讗 砖讟专 讛拽谞讗讛 讜砖诐 诪讘讜讗专 讬驻讛:



专讘 讗砖讬 讗诪专 讘诪转谞讛 讘拽砖 诇讬转谞讛 诇讜 讜诇诪讛 讻转讘 诇讜 讘砖讟专 诪讻专 讻讚讬 诇讬驻讜转 讗转 讻讞讜. 驻讬' 砖讛讜讗 讞讬讬讘 讘讗讞专讬讜转. 讜讬砖 诪拽砖讬诐 讜诇砖讜谉 诪转谞讛 讗诪讗讬 讻转讘 诇讜 讜讻讬 转讬诪讗 诪砖讜诐 讚讬谞讗 讚讘专 诪爪专讗 讚拽讬"诇 诪转谞讛 诇讬转 讘讛 讚讬谞讗 讚讘专 诪爪专讗 讛讗 诇讬转讗 讚讛讗 诪住拽讬谞谉 讘讛 讚讗讬 讗讬转 讘讛 讗讞专讬讜转 诇讬转 讘讛 诪砖讜诐 讚讬谞讗 讚讘专 诪爪专讗 讜讬砖 讚讜讞讬谉 讚讛转诐 讛讜讗 讘讚讗讬讻讗 诇诪讬讞砖 讚讝讘讬谞讬 讛讜讛 讜讗讬 注专讜诪讬 诪注专讬诐 诇讘专 诪爪专讗 讗讘诇 讛讻讗 讘讚讬讚注讬谞谉 讜讚讗讬 讚诪转谞讛 讛讬讗. 讜讗讞专讬诐 驻讬' 讚谞驻拽讗 诪讬谞讛 诇注谞讬谉 讚讘专讬诐 砖讗讬谞诐 讘讻诇诇 诪讻专 砖讛诐 讘讻诇诇 诪转谞讛 诪驻谞讬 砖谞讜转谉 讘注讬谉 讬驻讛 谞讜转谉 讟驻讬 诪诪讜讻专 讻讚讗讬转讗 讘驻专拽 讛诪讜讻专 讗转 讛讘讬转. 讜诪讜专讬 谞专"讜 驻讬专砖 讘砖诐 讛讞讻诐 讛讙讚讜诇 讗讞讬讜 讝"诇 讚诪转谞讬转讬谉 讛讻讬 拽转谞讬 讚诪讗谉 讚讻转讘 诇讞讘专讬讛 讘砖讟专 砖讚讬 诪讻讜专讛 诇讱 砖讚讬 谞转讜谞讛 诇讱 讜诇讗 谞砖讗讜 讜谞转谞讜 讘讚讘专 拽讜讚诐 诇讻谉 砖讬诪讻讜专 诇讜 讗讜 砖讬转谉 诇讜 讚诇砖讜谉 讝讛 诪转谞讛 讛讜讛 讜讗讬谞讜 谞讜转谉 诇讜 讚诪讬诐 讻诇诇 讜诇讗 讻转讘 诇讜 诇砖讜谉 诪讻专 讗诇讗 讻讚讬 诇讬驻讜转 讗转 讻讞讜:



讚讬谞讬 砖讟专. 讛讗讞讚 诪转谞讛 讗讜 诪讜讻专 砖讚讛讜 诪驻谞讬 专注转讛 砖拽讜谞讛 讘砖讟专 讛拽谞讗讛 讗讜 讘砖讟专 专讗讬讛 讜讛拽谞讗讛 诇讞讜讚. 讛砖谞讬 讘诪讜讻专 砖讚讛讜 讘注诇诪讗 讘诪拽讜诐 砖讻讜转讘讬谉 讗转 讛砖讟专 诇讗 拽谞讛 讻诇诇 注讚 砖讬转谉 讻诇 讛讚诪讬诐 讜讻砖谞讜转谉 讻诇 讛讚诪讬诐 拽谞讛 讗驻讬诇讜 讘诪诇讜讛 讛砖诇讬砖讬 讘诪拽讜诐 砖讗讬谉 讻讜转讘讬谉 讗转 讛砖讟专 诇讗 拽谞讛 讛讻诇 注讚 砖讬转谉 诇讜 讛讚诪讬诐 讜讗驻讬诇讜 讚诪讬诐 砖诇 诪诇讜讛. 讗讘诇 诪讻诇 诪拽讜诐 拽讜谞讛 讛讜讗 讻谞讙讚 诪注讜转讬讜 诪讚讬谉 讻住祝 讻讚讬谞讜 讻砖谞转谉 诇讜 讻住祝 讛专讗讜讬 诇拽谞讜转 讜诇讗 注讬讬诇 讜谞驻讬拽 讗讝讜讝讬 拽谞讛 讛讻诇 讜讘讚注讬讬诇 讜谞驻讬拽 讗讝讜讝讬 拽谞讛 讻谞讙讚 诪注讜转讬讜 讻驻讬 讛讚专讻讬诐 砖讻转讘谞讜 诇诪注诇讛:



讘讞讝拽讛 诪谞讗 诇谉 讚讻转讬讘 讜砖讘讜 讘注专讬讻诐 讗砖专 转驻砖转' 讘诪讛 转驻砖转诐 讘讬砖讬讘讛. 驻讬' 讜诪讛讗讬 拽专讗 砖诪注讬谞谉 砖驻讬专 转专讬 讚讬谞讬 讞讝拽讛 转拽讜谉 讘拽专拽注 讜转砖诪讬砖 讘讙讜驻讜 砖讛专讬 转驻砖讜 注专讬诐 诇讛诐 讜诇诪拽谞讬讛诐 讜诪讛 砖讬砖讘讜 讛诐 拽谞讜 讘讬砖讬讘讛 讚讜诪讬讗 讚诪爪讬注 诪爪注讜转 讘谞讻住讬 讛讙专 讜诪讛 砖注砖讜 诇诪拽谞讬讛诐 拽谞讜 讘转拽讜谉 讚诇讗 住讙讬讗 砖诇讗 转拽谞讜 讙讚专讜转 诇爪讗谞诐 讻谞"诇:



讚讬谞讬 讞讝拽讛 讛讗讞讚 讘诪拽讜诐 砖讻讜转讘讬谉 讗转 讛砖讟专 诇讗 拽谞讛 讻诇诇 讘诪讜讻专 注讚 砖讬讻转讜讘 讗转 讛砖讟专 讗讘诇 讘诪转谞讛 讗讜 讘诪讜讻专 砖讚讛讜 诪驻谞讬 专注转讛 拽讜谞讛:



讛砖谞讬 讘诪拽讜诐 砖讗讬谉 讻讜转讘讬谉 讗转 讛砖讟专 拽讜谞讛 讘讞讝拽讛 诇讘讚 讻诇 讛讬讻讗 讚诇讗 注讬讬诇 讜谞驻讬拽 讗讝讜讝讬 讗讘诇 讗讬 注讬讬诇 讜谞驻讬拽 讗讝讜讝讬 诇讗 拽谞讛 注讚 砖讬转谉 诇讜 讚诪讬诐 讜讻砖谞讜转谉 诪拽爪转 讛讚诪讬诐 拽讜谞讛 讻谞讙讚 诪注讜转讬讜 诪讚讬谉 讻住祝 讻驻讬 讛讚讬谉 砖诇谞讜 砖讻转讘谞讜 诇诪注诇讛:



讛砖诇讬砖讬 讛拽讜谞讛 注砖专 砖讚讜转 讘注砖专 诪讚讬谞讜转 讜讛讞讝讬拽 讘讗讞转 诪讛谉 诇讘讚 讗诐 讗诪专 诇讜 讛诪讜讻专 讝讜 拽谞讛 诇讗 拽谞讛 讗诇讗 讗讜转讛 讘诇讘讚 讗讘诇 讗诐 讗诪专 诇讗 讛讞讝讬拽 讘讝讜 诇拽谞讜转 住转诐 讗诐 谞转谉 诇讜 讚诪讬 讻讜诇诐 讗驻讬诇讜 讘诪诇讜讛 砖讗讬谞讜 拽讜谞讛 诪讚讬谉 讻住祝 拽谞讗讛 讻诇讛 讘讞讝拽讛 讝讜 讗讘诇 讗诐 诇讗 谞转谉 诇讜 讚诪讬 讻诇诐 诇讗 拽谞讛 讗诇讗 讗讜转讛 砖讚讛 砖讛讞讝讬拽 讜诪讬' 讛讗讞专转 诇转砖诇讜诐 讻谞讙讚 诪注讜转讬讜 讘诪拽讜诐 讗讞讚 讜讘讻讞讜砖 砖讬砖 讘讜 讚讬谉 讞诇讜拽讛 讗讘诇 诇讗 拽谞讛 讬讜转专 诪讻谞讙讚 诪注讜转讬讜 讗诇讗 讗讜转讛 砖讚讛 讘诇讘讚 诪拽讜诐 砖讛讞讝讬拽 讜讗注"讙 讚诇讗 注讬讬诇 讜谞驻讬拽 讗讝讜讝讬 诪讻诇 诪拽讬讬诐 讗讜转讛 砖讚讛 注爪诪讛 砖讛讞讝讬拽 拽谞讛 讗注"驻 砖讛讬讗 讬讜转专 诪讻讚讬 诪注讜转讬讜 讻诇 讛讬讻讗 讚诇讗 注讬讬诇 讜谞驻讬拽 讗讝讜讝讬 讗讘诇 注讬讬诇 讜谞驻讬拽 讗讝讜讝讬 诇讗 拽谞讛 讗诇讗 讻谞讙讚 诪注讜转讬讜 讜讻讘专 驻讬专砖转讬 诇诪注诇讛 讚讬谉 讛拽讜谞讛 讻谞讙讚 诪注讜转讬讜:



讛专讘讬注讬 讛拽讜谞讛 砖讚讛 讗讞转 讘讞讝拽讛 讜诇讗 谞转谉 讚诪讬诐 讻诇诇 讜注讬讬诇 讜谞驻讬拽 诪拽爪转 讗讝讜讝讬 诇讗 拽谞讛 讻诇诇 讗驻讬诇讜 讘诪拽讜诐 砖讗讬谉 讻讜转讘讬谉 讗转 讛砖讟专 讻讚诪讜讻讞 诪讛讛讬讗 讚讘讜专 讘砖诇砖讬诐 讜讻讚讻转讬讘谞讗 讘驻专拽 讛讗讜诪谞讬谉 讜讘诪拽讜诐 砖讻讜转讘讬谉 讗转 讛砖讟专 讗注"驻 砖谞转谉 诪拽爪转 讚诪讬诐 诇讗 拽谞讛 讻诇诇 注讚 砖讬讻转讜讘 讗讛 讛砖讟专 诇讗 诪讚讬谉 讞讝拽讛 讜诇讗 诪讚讬谉 讻住祝 讜诇注讜诇诐 讗讬谞讜 拽讜谞讛 砖诐 讻谞讙讚 诪注讜转讬讜 讚讗讬 诇讗 讗讻转讜讘 砖诪讛讗 讛讗 诇讗 拽谞' 讗驻讬诇讜 讘谞讜转谉 讻诇 讛讚诪讬诐. 讜讗讬 讗讻转讜讘 砖讟专讗 讜讗讻转讜讘 讗讻诇 砖讚讛 讛讗 诇讗 诪讛谞讬 讚讗讬 讗诪专转 拽谞讛 讻谞讙讚 诪注讜转讬讜 讛讗讬 砖讟专讗 诇诪拽专注讬讛 拽讗讬 讛诇讻讱 诇讗 诪砖讻讞转 诇讛 讘诪拽讜诐 砖讻讜转讘讬谉 讗转 讛砖讟专 拽讜谞讛 讘诪拽爪转 诪谉 讛住转诐 讗诇讗 讗讜 拽讜谞讛 讛讻诇 讘讚讻转' 砖讟专讗 讜诇讗 注讬讬诇 讜谞驻讬拽 讗砖讗专 讝讜讝讬 讗讜 诇讗 拽谞讛 讻诇诇 讘讚注讬讬诇 讜谞驻讬拽 讗讝讜讝讬 讗驻讬诇讜 讘谞讜转谉 讻住祝 讙诪讜专 讛专讗讜讬 诇拽谞讜转. 讜讬"讗 砖讚讬谉 讝讛 讗驻讬诇讜 讘诪讜讻专 砖讚讛讜 诪驻谞讬 专注转讛 砖诇讗 拽谞讛 讘讞讝拽讛 注讚 砖讬讻转讜讘 讗转 讛砖讟专 讜拽谞讛 讛讻诇 讜讗讬谞讜 讻谉 诇驻讬 讚注转讬 讻诪讜 砖讻转讘' 诇诪注诇讛:



讛讞诪讬砖讬 诪讞讝讬拽 讘谞讻住讬 讛讙专 拽谞讛 讘讞讝拽讛 诇讘讚 讗讜转讛 砖讚讛 砖讛讞讝讬拽 讘讛 讘诇讘讚 讗讘诇 讛讞讝讬拽 讘讛 诇拽谞讜转讛 讜讗转 讞讘专转讛 讗讜转讛 拽谞讛 讜讗转 讞讘专转讛 诇讗 拽谞讛 诇拽谞讜转 讗转 讞讘讬专转讛 讗祝 讗讜转讛 诇讗 拽谞讛 讻讚讗讬转讗 讘驻' 讞"讛:



谞讻住讬诐 砖讗讬谉 诇讛诐 讗讞专讬讜转 谞拽谞讬谉 注诐 谞讻住讬诐 砖讬砖 诇讛诐 讗讞专讬讜转 讘讻住祝 讜讘砖讟专 讜讘讞讝拽讛 讻讘专 驻专砖转讬 诇诪注诇讛 讚拽专拽注 讚讗讙讘 诪住转诪讗 讻讙讜谉 讚' 讗诪讜转 砖讗谞讜 谞讜讛讙讬谉 诪转谞讛 注诇 诪谞转 诇讛讞讝讬专 讜拽讜谞讛 注诇 诪谞转 诇讛拽谞讜转 讛诪讟诇讟诇讬谉 讘诇讘讚 讜爪专讬讱 砖讬讛讗 诇讜 拽专拽注 讻诇 砖讛讜讗 诪砖诇讜 讜讻讘专 驻专砖转讬 讚讬谞讜 讘讗专讜讻讛 讘驻专拽 讞"讛. 诪谞讗 讛谞讬 诪讬诇讬:



讗诪专 讞讝拽讬讛 讚讗诪专 拽专讗 讜讬转谉 诇讛诐 讗讘讬讛诐 诪转谞讜转 专讘讜转 注诐 注专讬诐 讘爪讜专讜转 讜诇讬讻讗 诇诪讬诪专 讚讛转诐 诪讚讬谉 讞爪专诐 讝讻讜 讘讛诐 砖讛诪讛 讞爪专 讛诪砖转诪专转 讚诇讬砖谞讗 讚注诐 注专讬诐 诪砖诪注 砖讝讻讜 讘拽专拽注 讜诪讟诇讟诇讬谉 讻讗讞转 讘诇讗 拽讚讬诪' 讻诇诇 讜诇讗 诪砖讻讞转 诇讛 讗诇讗 讘讗讙讘 讜诇讗 诪讚讬谉 讞爪专 讜讘讘"拽 诪讜讻讞 拽爪转 讘砖诪注转' 讚讗讙讘 讚注讘讚讬诐 砖讗讬谉 讚讬谉 讗讙讘 诪讚"转 讗诇讗 诪讚专讘谞谉 讜拽专讗 讗住诪讻转讗 讘注诇诪讗 讜诪砖讜诐 讛讻讬 讗讬谉 诪讟诇讟诇讬谉 谞拽谞讬谉 讗讙讘 注讘讚讬诐 讚谞讬讬讚讬 讗祝 注诇 驻讬 砖讛诐 讻拽专拽注讜转 诪谉 讛转讜专讛. 诪讬讛讜 诇讗讜 专讗讬讬讛 讙诪讜专讛 讛讜讗 讚讗讬讻讗 诇诪讬诪专 讚讗讙讘 讚讗讜专讬讬转讗 讜讗驻讬诇讜 讛讻讬 讗讬谉 诪讟诇讟诇讬谉 谞拽谞讬谉 讗讙讘 注讘讚讬诐 诪砖讜诐 讚讛讜讛 诪拽专拽注讬 讚谞讬讬讚讬 讜讘注讬谞谉 讚讜诪讬讗 讚注讘讚讬诐 讜砖讟专讜转 讜诇讬讻讗 讜讝讛 讚注转 诪讜专讬 谞专"讜. 讜注讘讚讬诐 讚诇讗 拽谞讜 讘讗讙讘 拽谞讜 诪讚讬谉 讞爪专 讻注讘讚 讬砖谉 讜讻驻讜转 讜讘注讜讚谉 注诇讬讜 讻讚诪讜讻讞 讘驻专拽 拽诪讗 讚讘"拽 讜讘诪住讻转 讙讬讟讬谉 讜讻讚讻转讘讬谞谉 讛转诐:



讗讬讘注讬讗 诇讛讜 诪讬 讘注讬谞谉 爪讘讜专讬谉 讘讛 讗讜 诇讗 讜讻讬 转讬诪讗 讜转驻砖讜讟 诇讬讛 诪诪转谞讬转讬谉 讚诇讗 讘注讬谞谉 爪讘讜专讬谉 讚讗讬 爪讘讜专讬谉 诇诪讛 诇讬 诪讚讬谉 讗讙讘 诇讬拽谞讬 诪讚讬谉 讞爪专 讜讛讗 诇讬转讗 讚诪讗谉 诇讬诪讗 讚诪转谞讬转讬谉 讘拽专拽注 讛诪砖转诪专转 讚诇诪讗 讻砖讗讬谞讛 诪砖转诪专转 讚诇讗 拽谞讬 诪讚讬谉 讞爪专 讜拽谞讬 诪讚讬谉 讗讙讘. 讜讗住讬拽谞讗 讚爪讘讜专讬谉 诇讗 讘注讬谞谉 讗讙讘 讜拽谞讬 讘注讬谞谉. 讛讗 讚转谞谉 拽专拽注 讻诇 砖讛讜讗 讞讬讬讘转 讘驻讬讗讛 驻讬专砖转讬讛 讘诪住讻转 讘讘讗 讘转专讗 驻专拽 讘' 讜讛专讬谞讬 讞讜讝专 讜诪驻专砖 讗讜转讛 讘讻讗谉 讘讚专讱 拽爪专讛 讚讛讗讬 讻诇 砖讛讜讗 讛讬讬谞讜 讻诇 砖讛讬讗 诪诪砖 讜诇讗 讘注讜 砖诇砖讛 讟驻讞讬诐 讻讚诪讜讻讞 讘住诪讜讱 讚讗讜拽诪讛 讘诪讞讟 讜讘讬专讜砖诇诪讬 讚驻讗讛 讗诪专讬谞谉 注诇讛 讛讙注 讘注爪诪讱 注讚 砖诇讗 拽爪专 讗讬谞讜 讞讬讬讘 诪砖拽爪专 讗讬谉 讻讗谉 驻讗讛 讜讗诪专讬谞谉 转驻转专 讻砖讛讬讜 讞诪砖 砖讬讘讜诇讬谉 注讜诪讚讬谉 讘拽谞讛 讗讞转 讗诇诪讗 讻诇 砖讛讜讗 诪诪砖 讛讜讗 讜讻讬 转讬诪讗 讗"讻 讛讬讻讬 讞讬讬讻 讘讘讬讻讜专讬 讞讟讬诐 讚讛讗 讞讟讬诐 讘注讬谞谉 讙' 讟驻讞讬诐 诇讬谞讬拽讛 讻讚讗讬转讗 讘诪住讻转 砖讘转 讜讻讬讜谉 砖讗讬谉 诇讜 讬谞讬拽讛 讙讝诇谉 讛讜讗 讜讗讬谉 诪讘讬讗讬谉 诪诪谞讜 讘讬讻讜专讬诐 讻讚讗诪专讬' 讘讗讬诇谉 讛谞讟讜注 转讜讱 讬"讜 讗诪讛 砖讗讬谉 诪讘讬讗讬谉 诪诪谞讜 讘讬讻讜专讬诐. 讗讬讻讗 诇诪讬诪专 讚讗注"讙 讚讞讟讛 讬谞拽讛 讙' 讟驻讞讬诐 诪讬谞讬拽讛 砖讻谞讙讚讛 讞讬讛 讜讘讛讻讬 住讙讬 诇讬讛 讜讻讬讜谉 讚讻谉 转讜 诇讗 讞砖讬讘 讙讝诇谉 讚讛讗 讗讬诇谉 谞诪讬 讬讜谞拽 讬讜转专 诪讬"讜 讗诪讛 讜诪砖讜诐 讚诪转拽讬讬诐 讘讬"讜 讻诇 讛讬讻讗 讚讗讬转 诇讬讛 讬"讜 讗诪讛 诇讗 讛讜讛 讙讝诇谉 讻讚讗讬转讗 讘驻专拽 诇讗 讬讞驻讜专:



讙专住转 讛住驻专讬诐 讘讘讻讜专讬诐 讜讘讜讚讜讬 讜专砖"讬 讝"诇 诇讗 讙专讬住 讜讬讚讜讬 讚讗讬 讜讬讚讜讬 讛讗 拽转谞讬 讘讻讜专讬诐 讜讗讬 讜讬讚讜讬 诪注砖专 讛专讬 讛讜讗 诪注砖专 注诇 驻讬专讜转 砖诇拽讞 诪谉 讛砖讜拽 讗注"驻 砖讗讬谉 诇讜 拽专拽注 讻诇诇. 讜讗驻砖专 诇拽讬讬诐 讙专住转 讛住驻专讬诐 讗讬 讘注讬转 讗讬诪讗 讜讬讚讜讬 讘讬讻讜专讬诐 讜讗讬爪讟专讱 住讚"讗 诪讘讬讗 讜讗讬谞讜 拽讜专讗 诪砖讜诐 拽专拽注 讻诇 砖讛讜讗 讚讛讗 讗讬讻讗 讻诪讛 讝讬诪谞讬谉 讚讗诪专讬谞谉 诪讘讬讗 讜讗讬谞讜 拽讜专讗 拽诪"诇 讚诪讘讬讗 讜拽讜专讗 讜砖驻讬专 诪爪讬 诇诪讬诪专 注诇 讛讗讚诪讛 讗砖专 谞转转 诇讬 讜讗讬 讘注讬转 讗讬诪讗 讜讬讚讜讬 诪注砖专 讜住"诇 诇讛讗讬 转谞讗 讚讗注"讙 讚诪注砖专 注诇 驻讬专讜转 砖讗讬谞谉 诪拽专拽注 砖诇讜 讗讬谞讜 诪转讜讚讛 讗诇讗 讻砖讬砖 诇讜 拽专拽注 讚讛讗 驻诇讜讙转讗 讛讜讗 讘讬专讜砖诇诪讬 讜讛讗 讚诇讗 诪讬讬转讬 诇讛 讛转诐 诪讛讗 诪转谞讬' 诪砖讜诐 讚讗讬讻讗 诇讚讞讜讬讬讛 讚诪讬讬专讬 讘讜讬讚讜讬 讘讬讻讜专讬诐 讜讻讚讗诪专谉:





讛诪讗讬专讬

讜讻诇 砖讗诪专 诇讜 讛讙讘讛 讜拽谞讛 砖爪专讬讱 讛讙讘讛讛 讜讛讬讗 讘讛诪讛 讙住讛 讛专讘讛 讻诪讜 驻讬诇 讜讻讬讜爪讗 讘讜 砖讗讬谉 讗讚诐 讬讻讜诇 诇讛讙讘讬讛讛 讘砖讬注讜专 讛讙讘讛转讛 诇注谞讬谉 拽谞讬讛 砖讛讜讗 砖诇砖讛 讟驻讞讬诐 讻讬爪讚 讬注砖讛 讬讘讬讗 讞讘讬诇讬 讝诪讜专讜转 讙讘讜讛讬谉 讜讬注诇讛 讗转 讛驻讬诇 注诇讬讛诐 讜讬砖 诪驻专砖讬谉 砖讬注诪讜讚 讛讜讗 讘诪拽讜诐 讙讘讜讛 讜讬讘讬讗 讝诪讜专讜转 诇讞讜转 讘讬讚讜 讜讛讘讛诪讛 诪讙讘讛转 注爪诪讛 诇讬讟讜诇 诪讗讜转谉 讛讝诪讜专讜转 讜讗讞专 砖讛讜讗 住讘讘 讗转 讛讙讘讛转讛 讛专讬 讛讜讗 讻讛讙讘讬讛讛 诪诪砖 注诇 讛讚专讱 砖讗诪专讜 讘诪砖讬讻讛 砖讻诇 砖讛诇讻讛 诪讞诪转 拽讜诇讜 拽讜谞讛:



讝讛 砖讻转讘谞讜 讘讛讙讘讛讛 砖爪专讬讱 砖转讛讗 讘砖诇砖讛 讟驻讞讬诐 讻讱 讻转讘讜讛 专讜讘 驻讜住拽讬诐 讜讗祝 讙讚讜诇讬 讛专讘谞讬诐 驻讬专砖讜 讻谉 讘讘讘讗 拽诪讗 讘注谞讬谉 讛讜驻讱 讗转 讛讙诇诇 讜讗注"驻 砖讘注谞讬谉 注专讜讘 讗诪专讜 砖讚讬讜 讘讛讙讘讛转 讟驻讞 砖诪讗 讘注专讜讘 讛拽诇讜 讜讬砖 诪驻专砖讬诐 砖讻诇 砖讛讜讗 诪讙讘讬讛 讗转 讛讚讘专 诪诪砖 讘讬讚讬讜 讚讬讜 讘讟驻讞 讗讘诇 讻诇 讛讙讘讛讛 砖注诇 讬讚讬 讻诇讬诐 讗讬谞讛 谞讻专转 讗诇讗 讘砖诇砖讛 讜注拽专 讛讚讘专讬诐 讻讚注转 专讗砖讜谉:



讛诪砖谞讛 讛讞诪砖讬转 讜讛讬讗 诪注谞讬谉 讛讞诇拽 讛砖谞讬 讙诐 讻谉 讘诪讛 砖谞转讙诇讙诇 诇讘讗专 讘讚讬谉 拽谞讬讬转 拽专拽注讜转 讜诪讟诇讟诇讬谉 讜讛讜讗 砖讗诪专 谞讻住讬诐 砖讬砖 诇讛诐 讗讞专讬讜转 谞拽谞讬诐 讘讻住祝 讘砖讟专 讜讘讞讝拽讛 讜砖讗讬谉 诇讛诐 讗讞专讬讜转 讗讬谞谉 谞拽谞讬谉 讗诇讗 讘诪砖讬讻讛 谞讻住讬诐 砖讗讬谉 诇讛诐 讗讞专讬讜转 谞拽谞讬诐 注诐 谞讻住讬诐 砖讬砖 诇讛诐 讗讞专讬讜转 讘讻住祝 讜讘砖讟专 讜讘讞讝拽讛 讜砖讗讬谉 诇讛诐 讗讞专讬讜转 讝讜拽拽讬诐 讗转 讛谞讻住讬诐 砖讬砖 诇讛诐 讗讞专讬讜转 诇讬砖讘注 注诇讬讛诐 讗诪专 讛专"诐 驻讬' 谞讻住讬诐 砖讬砖 诇讛诐 讗讞专讬讜转 讛诐 拽专拽注讜转 讜讗诪谞诐 谞拽专讗 讻讻讛 诇驻讬 砖讗讞专讬讜转 注砖讜讬 讛讜讗 诇讟专讜祝 讜讛注砖讜讬讬诐 诇讟专讜祝 讛诐 拽专拽注讜转 诇讘讚 讜讛诪砖诇 讘讜 砖专讗讜讘谉 诪讜讻专 砖讚讛 诇砖诪注讜谉 讜讛讬讛 注诇 专讗讜讘谉 讞讜讘 诇诇讜讬 拽讜讚诐 诇讝讗转 讛诪讻讬专讛 讛谞讛 注诇 诇讜讬 砖讬讙讘讛 拽专拽注 讛谞诪讻专 诪讬讚 砖诪注讜谉 讻讗砖专 诇讗 讬诪爪讗 诇专讗讜讘谉 诪讛 砖讬驻专注 讞讜讘讜 讜讝讛讜 注谞讬谉 讛讗讞专讬讜转 讜砖讗讬谉 诇讛诐 讗讞专讬讜转 讛谉 讛诪讟诇讟诇讬谉 讻诇谉 诇驻讬 砖讗讬谉 诇诇讜讬 砖讬讜爪讬讗 诪讬讚 砖诪注讜谉 讛诪讟诇讟诇讬谉 讗砖专 诪讻专 讗诇讬讜 专讗讜讘谉 讚专讱 诪砖诇 讗讞专 砖诇拽讞 讛讞讜讘 诪诇讜讬 讜讗诪专诐 讛讬讜转 讛拽专拽注 谞拽谞讛 讘谞转讬谞转 讻住祝 讛讜讗 讗诪专讜 砖讚讜转 讘讻住祝 讬拽谞讜 讜讘转谞讗讬 砖诇讗 谞讛讙讜 讘讝讛 讛诪拽讜诐 砖讬讻转讘讜 砖讟专 讗诪谞诐 讘诪拽讜诪讜转 砖谞讛讙讜 诇讻转讜讘 砖讟专 诪拽讞 讜诪诪讻专 诇讗 拽谞讛 注讚 砖讬讻转讜讘 讗转 讛砖讟专 讗诐 诇讗 砖讬驻专砖 讘诪讻专 砖讛讜讗 谞拽谞讛 讘谞转讬谞转 讻住祝 诇讘讚 讜讗讜驻谉 拽谞讬讬转 讛拽专拽注 讘砖讟专 讛讜讗 砖讬讻转讜讘 讘讗讬讝讛 讚讘专 砖讬讛讬讛 砖讚讬 谞转讜谞讛 诇讱 砖讚讬 拽谞讜讬讛 诇讱 讗讜 诪讛 砖讚讜诪讛 诇讝讛 讜讝讛 讘诪转谞讛 诇讘讚 讛讜讗 砖讬拽谞讛 讘砖讟专 讗讘诇 讘诪讻专 诇讗 拽谞讛 注讚 砖讬转谉 讗转 讛讚诪讬诐 讗诐 诇讗 砖讬讛讗 诪讜讻专 砖讚讛讜 诪驻谞讬 专注转讛 讜讛讘讬讗讜 专讗讬' 注诇 拽谞讬谉 讛砖讟专 讜讻转讜讘 讘住驻专 讜讞转讜诐 讜讛讞讝拽讛 讬拽谞讛 讘讜 诇讘讚讜 诇注讜诇诐 讜讛谞讛 谞转讘讗专 讚专讻讛 讘诪拽讜诪讜转 讘讙诪' 讜诪讝讛 砖讬讘谞讛 诪注讟 讗讜 砖讬住转讜专 砖讬注讜专 诪讜注讟 讘拽专拽注 讗砖专 专爪讛 诇拽谞讜转 讘驻谞讬 讘注诇讬讛 讜讻讗砖专 讬砖转诪砖 诪注讟 讘讙讜驻讛 砖诇 拽专拽注 讜讘注诇 讛拽专拽注 诇讗 讬讞诇讜拽 注诇讬讜 讛谞讛 谞转拽讬讬诐 讛诪讻专 讜讛诪拽讞 讜讗诐 讛讬讛 砖诇讗 讘驻谞讬讜 讬爪讟专讱 砖讬讗诪专 诇讜 讗讝 诇讱 讞讝拽 讜拽谞讬 讜讛专讗讬讛 注诇 讛拽谞讬讬讛 讘讞讝拽讛 讘讗诪专讜 讜讬专砖转诐 讗讜转讛 讜讬砖讘转诐 讘讛 讘诪讛 讬专砖转诐 讘讬砖讬讘讛 讜砖讗讬谉 诇讛诐 讗讞专讬讜转 讗讬谉 谞拽谞讬谉 讗诇讗 讘诪砖讬讻讛 专讗讬' 注诇 讝讛 讗诪专讜 讜讻讬 转诪讻专讜 诪诪讻专 诇注诪讬转讱 讗讜 拽谞讜 诪讬讚 注诪讬转讱 讚讘专 讛谞拽谞讛 诪讬讚 诇讬讚 砖诇讗 讬转拽讬讬诐 拽谞讬讬转讜 砖诇讗 讘谞转讬谞讛 诪讬讚 诇讬讚 讜讗诪专讜 砖诪讟诇讟诇讬谉 谞拽谞讬谉 注诐 谞讻住讬诐 砖讬砖 诇讛诐 讗讞专讬讜转 讻诪讜 砖讬诪讻讜专 专讗讜讘谉 诇砖诪注讜谉 讻讻专 驻诇驻诇讬谉 讜讘讬转 讗讞讚 讘讻讱 讜讻讱 讛谞讛 讻讗砖专 拽谞讛 砖诪注讜谉 讛讘讬转 讘讗讞讚 诪砖诇砖讛 驻谞讬诐 讗砖专 谞拽谞讛 讘讛诐 拽专拽注讜转 拽谞讛 讻讘专 讛驻诇驻诇 注诐 讝讛 讛讘讬转 讗注"驻 砖诇讗 诪砖讱 讗讜转讜 讜讗驻讬' 讛讬' 讛驻诇驻诇 讘诪讚讬谞讛 讗讞专转 讜讘转谞讗讬 砖讬讗诪专 诇讜 拽谞讬 讛谞讬 讗讙讘 诪拽专拽注讬 讜讛专讗讬讛 注诇 讝讛 讗诪专讜 讜讬转谉 诇讛诐 讗讘讬讛诐 诪转谞讜转 专讘讜转 诇讻住祝 讜诇讝讛讘 讜诇诪讙讚谞讜转 注诐 注专讬诐 讘爪讜专讜转 讗砖专 讘讬讛讜讚讛 讜讻讘专 讝讻专谞讜 讘讝讛 讛住讚专 讘诪住讻转 讻转讜讘讜转 讻讬 讻砖谞讗诪专讛 砖讘讜注讛 讘诪砖谞讛 讗诪谞诐 讛讬讗 砖讘讜注转 讛转讜专讛 讗讜 砖讘讜注讛 讘转拽谞转 讞讻诪讬诐 讻注讬谉 讚讗讜专讬讬转讗 讜诇讗 讬转讞讬讬讘 砖讘讜注讛 讘讟注谞转 拽专拽注讜转 讜讛讜讗 讬转讘讗专 讘砖讘讜注讜转 讘诪拽讜诪讜 讜讗诪谞诐 讬砖讘注 砖讘讜注转 讛转讜专讛 注诇 讛诪讟诇讟诇讬谉 诇讗诪专讜 讬转' 讻讬 讬转谉 讗讬砖 讗诇 专注讛讜 讻住祝 讗讜 讻诇讬诐 讜讗诪专 讜谞拽专讘 讘注诇 讛讘讬转 讗诇 讛讗诇拽讬诐 讜讻讘专 讝讻专谞讜 砖诪讜讚讛 诪拽爪转 讬砖讘注 砖讘讜注转 讛转讜专讛 讗诪谞诐 讗诐 讛讜讗 讻讜驻专 讛讻诇 驻讟讜专 讗讘诇 讬砖讘注 砖讘讜注转 讛讬住转 讻诪讜 砖讘讬讗专谞讜 讘住讜祝 讻转讜讘讜转 讜讗诐 讬讟注谉 专讗讜讘谉 讚专讱 诪砖诇 注诇 砖诪注讜谉 讜讘讬转 讜讛讜讚讛 诇讜 讘诪拽爪转 讞讜讘 讞讬讬讘讜 砖讘讜注转 讛转讜专讛 注诇 诪讛 砖讻驻专 诪谉 讛诪注讜转 讜讬砖讘注 讙诐 讻谉 注诇 讻驻讬专转 讛讘讬转 注诇 讬讚讬 讙诇讙讜诇 讜讙诇讙讜诇 砖讘讜注讛 诪谉 讛转讜专讛 砖讗诪专讜 讘住讜讟讛 讗诪谉 讗诪谉 讜讘讗讛 讛拽讘诇讛 讗诪谉 诪讗讬砖 讝讛 讗诪谉 诪讗讬砖 讗讞专 讻诪讜 砖讘讬讗专谞讜 讘诪拽讜诪讜 讜诇讝讛 讻诇 诪讬 砖讬转讞讬讬讘 注诇讬讜 砖讘讜注讛 注诇 讛诪砖讘讬注 讗讜转讜 砖讬讙诇讙诇 注诇讬讜 讻诇 诪讛 砖讬专爪讛 诪诪讛 砖讬转诇讛 讘讟注谞讛 讛专讗砖讜谞讛 讗讜 诇讗 讬转诇讛 讜诪讻讞 讚讘专谞讜 讬转讘讗专 诇讱 砖诪讬 砖讟注谉 注诇 讞讘讬专讜 讻诇诇 拽专拽注 讜讛讜讚讛 讘诪拽爪转讜 讗讜 讟注谉 注诇讬讜 讻诇讬诐 讜拽专拽注讜转 讜讛讜讚讛 讘讻诇诇 讛诪讟诇讟诇讬谉 讜讻驻专 讘拽专拽注讜转 讻讜诇诐 讗讜 拽爪转诐 讗讜 讛讜讚讛 讘拽专拽注讜转 讻讜诇诐 讗讜 拽爪转诐 讜讻驻专 讘诪讟诇讟诇讬谉 讻诇谉 讛谞讛 讘讻诇 讛讞讬诇讜拽讬谉 驻讟讜专 诪砖讘讜注转 讛转讜专讛 讜讞讬讬讘 砖讘讜注转 讛讬住转 讘讻诇 诪讛 砖讬讟注谞讜 注诇讬讜 讜讻谉 诪讬 砖讟注谉 注诇 讞讘讬专讜 讻诇诇 讘诪讟诇讟诇讬谉 讜讛讘讬讗 拽爪转诐 讜讗诪专 诇讜 讝讛讜 诪讛 砖讬砖 诇讱 讗爪诇讬 讜拽讞 讗讜转讜 诇讗 谞讞讬讬讘讛讜 讝讜诇转 砖讘讜注转 讛讬住转 讜砖诪讜专 讗诇讜 讛注拽专讬诐 讜讚讬 讘讛诐:



讗诪专 讛诪讗讬专讬 谞讻住讬诐 砖讬砖 诇讛诐 讗讞专讬讜转 专"诇 拽专拽注讜转 谞拽谞讬谉 讘讻住祝 专"诇 砖谞转谉 诇讜 讛讚诪讬诐 砖拽谞讗讜 注诇 讚注转 砖讬拽谞讛讜 讘讻讱 诇讗 注诇 讚注转 驻讬专注讜谉 诇讘讚 讗讜 讗驻讬诇讜 砖诇讗 谞转谉 诇讜 讚诪讬 讛拽谞讬谉 讗诇讗 诪拽爪转诐 讗驻讬诇讜 砖讜讛 驻专讜讟讛 讛讜讗讬诇 讜谞转谞讜 注诇 讚注转 讙诪专 拽谞讬谉 拽谞讛 讻诇讜 讜诪讛 砖讗诪专讜 讘诪讻专 诇讜 注砖专 砖讚讜转 讘注砖专 诪讚讬谞讜转 砖诇讗 讗诪专讜 讻讬讜谉 砖讛讞讝讬拽 讘讗讞转 讝讻讛 讘讻讜诇谉 讗诇讗 讘砖谞转谉 讚诪讬 讻诇诐 诪驻谞讬 砖讗讬谉 讗讜转诐 讛讚诪讬诐 谞转讜谞讬诐 诇讻讜谞转 讙诪专 拽谞讬谉 砖讛专讬 讘讞讝拽讛 讛讜讗 拽讜谞讛 讗诇讗 砖谞转谞诐 诇驻讬专注讜谉 讻诪讜 砖讘讬讗专谞讜 讘诪爪讬注讗 驻专拽 讛讝讛讘 讜讗讬谉 讞讝拽转 砖讚讛 讗讞讚 诪讜注讬诇 诇讞讘专讜 讗诇讗 讘砖驻专注 讚诪讬讜 讗讘诇 讻诇 砖讘讗 诇拽谞讜转讜 讘讻住祝 讗祝 讘驻专讜讟讛 拽讜谞讛 讻诇 讗讜转诐 砖讛讜讗 诪讝讻讬专 讘讗讜转讜 拽谞讬谉 讗诇讗 砖讗诐 诇讗 讛讝讻讬专 讗转 讻诇诐 诇讗 拽谞讛 讗诇讗 讗讜转讜 砖讛讝讻讬专 讻诪讜 砖谞转讘讗专 诇诪讟讛 讜诪讻诇 诪拽讜诐 讘讙诪专讗 驻讬专砖讜 砖诇讗 讗诪专讜 讘讻住祝 砖拽讜谞讛 讗诇讗 讘诪拽讜诐 砖讗讬谉 谞讜讛讙讬谉 诇讻转讜讘 砖讟专 专"诇 诇讙诪专 拽谞讬谉 讗讘诇 讘诪拽讜诐 砖讻讜转讘讬谉 讗转 讛砖讟专 诇讗 拽谞讛 注讚 砖讬讻转讜讘 讜诪讻诇 诪拽讜诐 讗诐 讛转谞讛 诇拽谞讜转 讘讻住祝 诇讘讚 讛讜讗讬诇 讜拽谞讬谉 讘驻谞讬 注爪诪讜 讛讜讗 讗祝 讘诪拽讜诐 砖讻讜转讘讬谉 讗转 讛砖讟专 拽谞讗讜 讘讻住祝 讜讻诪讜 砖讗诪专讜 讘住讜讙讬讗 讜讗讬 驻专讬砖 驻专讬砖 讜讗诇讜 诇讗 讛讬讛 讛讻住祝 拽谞讬谉 诇讗 讛讬讛 转谞讗讬 诪讜注讬诇 诇讜 砖讗诇讜 讛转谞讛 诇拽谞讜转讜 讘讚讘讜专 讘注诇诪讗 讗讬谞讜 讻诇讜诐 诇诪讚转 砖讘诪拽讜诐 砖讗讬谉 讻讜转讘讬谉 砖讟专 诇讙诪专 拽谞讬谉 拽谞讗讜 讘讻住祝 讛谞转讜谉 注诇 讚注转 讙诪专 拽谞讬谉 讜讗祝 讘诪拽讜诐 砖讻讜转讘讬谉 讗转 讛砖讟专 讻谉 讗诐 讛转谞讛 讜讘讝诪谉 讛讝讛 讻转讘讜 讙讚讜诇讬 爪专驻转 砖诪拽讜诐 砖讗讬谉 讻讜转讘讬谉 讗转 讛砖讟专 讛讜讗 砖讗讬谉 砖讟专 砖诇谞讜 注砖讜讬 诇讙诪专 拽谞讬谉 讗诇讗 诇专讗讬讛 讜讛讜讚注讛 讜讝讻专讜谉 诇讚讜专讜转 讛讘讗讬诐 注诇 讙诪专 讛拽谞讬讬讛 砖讛砖讟专 讛注砖讜讬 诇讻讜谞转 讙诪专 诪讻讬专讛 讛讜讗 砖讻转讜讘 讘讜 砖讚讬 诪讻讜专讛 诇讱 讜讗祝 讘诇讗 注讚讬诐 讻诪讜 砖讬转讘讗专 讜砖讟专讜转 砖诇谞讜 讗讬谞谉 讻谉 讗诇讗 砖诪讜讚讛 砖谞讟诇 诪注讜转 诪驻诇讜谞讬 讜砖诪讻专 诇讜 讘讛诐 拽专拽注 驻诇讜谞讬 讜讛专讬 诪讟诇讟诇讬谉 砖讗讬谉 谞拽谞讬谉 讘砖讟专 讜讘讝诪谉 讛讝讛 注讜砖讬谉 诪讛诐 砖讟专 诇专讗讬讛 砖谞拽谞讜 讘拽谞讬谉 讛专讗讜讬 诇讛诐 讜讗祝 讛诪讟讘注 砖注讜砖讬谉 诪诪谞讜 砖讟专 讞讜讘 诪谉 讛诇讜讛 诇诪诇讜讛 讚专讱 讛讜讚讗讛 砖讛诇讜讛讜 讻讱 讜讛砖讟专 诪讝讻讬专 讛注谞讬谉 讜诪讜讚讬注讜 讜讻谉 砖讛砖讟专 讜讛讞诇讬驻讬谉 砖讘讜 诪讜注讬诇 诇砖注讘讜讚 讛谞讻住讬诐 讜讙讚讜诇讬 驻讜专讘讬谞爪讗 诪砖讬讘讬诐 注诇讬讛诐 砖砖讟专 砖诇谞讜 砖讟专 讛拽谞讗讛 讛讜讗 讜诪诪讛 砖讗诪专讜 讘驻专拽 讞讝拽转 讛讘转讬诐 讜诇讗 诇讗砖讛 讘谞讻住讬 讘注诇讛 讻诇讜诪专 砖讗讬谉 诇讛 讘讛诐 讞讝拽讛 讜讛拽砖讜 讛讗 专讗讬讛 讬砖 讻诇讜诪专 砖讗诐 讻转讘 诇讛 砖讟专 注诇讬讛诐 讝讻转讛 讘讛诐 讜讗讬诪讗 诇讙诇讜讬讬 讝讜讝讗 讛讜讗 讚注讘讚 讻诇讜诪专 诇讗 谞转讻讜谞讜 讗诇讗 诇讬讚注 诪注讜转 砖讘讬讚讛 讜转讬专抓 讛讻讗 讘诪讗讬 注住拽讬谞谉 讘砖讟专 诪转谞讛 砖讗讬谉 讻讗谉 讚诪讬诐 注讚 砖转讗诪专 砖诇讘专专 诪注讜转 砖讘讬讚讛 讛讜讗 注讜砖讛 讗诪专 专讘 谞讞诪谉 讗祝 讘诪讜讻专 拽谞转讛 讜诇讗 讗诪专讬谞谉 诇讚诇讜讬讬 讝讜讝讗 讛讜讗 讚注讘讚 讜砖讗诇讜 砖诐 讜讚诇 讝讜讝讗 诪讛讻讗 转拽谞讬 讘砖讟专讗 讻诇讜诪专 砖讗诇讜 诇讗 讻转讘 诇讛 砖讟专 讗诇讗 砖拽谞转讛 讘诪注讜转 诇讘讚 讛讬讛 诪拽讜诐 诇讜诪专 诇讙诇讜讬讬 讝讜讝讬 注讘讚 讗讘诇 诪讗讞专 砖讻转讘 诇讛 拽谞转讛 讘砖讟专 讜讻讚转谞谉 谞讻住讬诐 砖讬砖 诇讛诐 讗讞专讬讜转 讜讻讜' 讜讗诐 讻讚讘专讬讛诐 讛讬讛 诇讜 诇转专抓 讛转诐 讘砖讟专讬 讛拽谞讗讛 讛讻讗 讘砖讟专 专讗讬讛 讜诇讚注转讬 讗讬谉 讝讜 专讗讬讛 砖住转诐 砖讟专讜转讬讛诐 诇讻讜谞转 讙诪专 拽谞讬谉 讛讬讜 讜诪讻诇 诪拽讜诐 讝讛 砖讗诪专讜 砖讘诪拽讜诐 砖谞讛讙讜 诇讻转讜讘 讗转 讛砖讟专 诇讗 拽谞讛 注讚 砖讬讻转讜讘 讬砖 诪驻专砖讬诐 诇讗 砖讬讻转讜讘 诪诪砖 讗诇讗 砖诪爪讜讛 诇住讜驻专 诇讻转讜讘 讜诇注讚讬诐 诇讞转讜诐 讜诇讗 讬专讗讛 诇讬 讻谉 讛讜讗讬诇 讜讬讻讜诇 诇讞讝讜专 讘讜 讜讗诐 转讗诪专 讘拽谞讬谉 讛讬讗讱 讗转讛 诪驻专砖讜 讗诐 砖讬拽谞讛 诇讻转讜讘 拽谞讬谉 讚讘专讬诐 讛讜讗 讜讗诐 砖讬拽谞讛 注诇 讙讜祝 讛诪讻专 讛专讬 拽谞讗讜 讘拽谞讬谉 讜讗讬谉 爪专讬讱 讚讘专 讗讞专 砖讛讞诇讬驻讬谉 拽谞讬谉 讙诪讜专 讛讜讗 讘诇讗 砖讜诐 讚讘专 讗讞专 讜讛砖讟专 讗讬谞讜 讗诇讗 讛讜讚注转 讛拽谞讬谉 讜诪讻诇 诪拽讜诐 专讘讜转讬 驻讬专砖讜 砖诪讗讞专 砖注讻砖讬讜 讻诇 砖谞讛讙讜 诇讙诪专 拽谞讬讛 讛讜讗 拽谞讬谉 讛讞诇讬驻讬谉 讗讬谉 讻住祝 拽讜谞讛 注讚 砖讬拽谞讜 砖讛讞诇讬驻讬谉 讗爪诇谞讜 讻诪拽讜诐 砖谞讛讙讜 诇讻转讜讘 讛砖讟专 讗爪诇诐 讜讛讚讘专讬诐 谞专讗讬谉:

讻讘专 讘讬讗专谞讜 讘拽谞讬讬转 讗讙讘 砖讗讬谉 爪专讬讱 砖讬讛讬讜 讛讚讘专讬诐 讛谞拽谞讬谉 爪讘讜专讬谉 讘转讜讻讛 讜砖诪讗 转讗诪专 诇注拽专 讛砖讗诇讛 诪讬讛讗 讛讬讗讱 谞住转驻拽 讗讬 讘注讬谞谉 爪讘讜专讬谉 讗诐 诇讗讜 讜讛诇讗 讗诐 讛讬讜 爪讘讜专讬谉 讘转讜讻讛 诪转讜专转 讞爪专讜 讛讜讗 拽讜谞讛讜 讗讬谉 讝讛 讻诇讜诐 砖讗讬驻砖专 砖讛讜讗 讞爪专 砖讗讬谞讛 诪砖转诪专转:



拽专拽注 讻诇 砖讛讜 讞讬讬讘 讘驻讬讗讛 讜讘讘讻讜专讬诐 讜讘讜讚讜讬 砖诇讛诐 专"诇 拽专讬讗转 讛驻专砖讛 讜讗讬 讗转讛 诪驻专砖讛 讘讜讚讜讬 诪注砖专 砖讗讬谉 讜讚讜讬 诪注砖专 转诇讜讬 讘拽专拽注 砖讗驻讬诇讜 诇拽讞 讟讘诇 诪谉 讛砖讜拽 诪转讜讚讛 注诇讬讜 讜讻谉 专讗讜讬 诇讻转讜讘 注诇讬讜 驻专讜住讘诇 讻诪讜 砖讬讚注转 砖讗讬谉 讻讜转讘讬谉 驻专讜住讘诇 讗诇讗 讗诐 讻谉 讬砖 诇讜 诇诇讜讛 拽专拽注 讻诇 砖讛讜 讜讻谉 专讗讜讬 诇讛讬讜转 诪讟诇讟诇讬谉 谞拽谞讬谉 注诇 讙讘讜 讻诪讜 砖讘讬讗专谞讜 讜讻讘专 讻转讘谞讜讛 讘砖谞讬 砖诇 讘转专讗:





转讜住驻讜转 专讗"砖

讙诪专讗 讗"谞 讘讞讘讬诇讬 讝诪讜专讜'. 驻讬专砖"讬 砖讙讘讜讛讬诐 诪谉 讛讗专抓 讙' 讟驻讞讬诐 讜诪注诇讛讜 注诇讬讛诐 讚讛讙讘讛转 讙' 讟驻讞讬诐 讛讙讘讛讛 讛讬讗 讚谞驻拽讗 诇讬讛 诪转讜专转 诇讘讜讚 诇讗 诪爪讬 诇诪讬诪专 砖讬拽谞讛 诪讚讬谉 讛讙讘讛讛 讚住转诪讬讬讛讜 讗讬谉 注讜讘讬讬谉 讙' 讟驻讞讬诐 讜诇专"转 讚诪驻专砖 讚讛讙讘讛讛 讘讟驻讞 拽谞讬讗 爪专讬讱 诇驻专砖 讚住转诐 讻诇讬诐 讗讬谉 讘注讘讬讬谉 讟驻讞:



讘讞讘讬诇讬 讝诪讜专讜转 讛讗 讚谞拽讟 讘讞讘讬诇讬 讝诪讜专讜转 诇驻讬 砖讛谉 诪爪讜讬讬谉 讗爪诇 驻讬诇讬' 讻讚讗诪专讬 讘诪住' 砖讘转 砖诪讟诇讟诇讬谉 讝诪讜专讜转 讘砖讘转 砖讛诐 诪讗讻诇 驻讬诇讬' 讜讛"专 诪砖讜诇诐 驻讬' 砖诪讙讘讬讛 讛驻讬诇 讘讞讘讬诇讬 讝诪讜专讜转 诇诪注诇讛 诪专讗砖讜 讜讛讜讗 拽讜驻抓 讜诪讙讘讬讛 注爪诪讜 诇诪注诇讛 诪谉 讛讗专抓 讜讗讜讻诇诐 讜讻讬讜谉 砖诪讞诪转讜 讛讜讙讘讛 诪谉 讛讗专抓 诪拽专讬 砖驻讬专 讛讙讘讛讛 讻讚讗讬转讗 讘讞讜诇讬谉 讘住讜祝 砖讬诇讜讞 讛拽谉 讙讘讬 诇讜讬 讘专 住讬住讬 讚讗拽谞讬 诇讬讛 驻讬专讜转 砖讜讻讘讜 诇专讘 讬讛讜讚讛 讗转讗 诇拽诪讬讛 讚砖诪讜讗诇 讗"诇 讝讬诇 讟专讜祝 讗拽谉 讻讬 讛讬讻讬 讚诇讬转讙讘讛讜 讜转拽谞讬谞讛讜:



讗诪专 拽专讗 砖讚讜转 讘讻住祝 讬拽谞讜 讛讗 讚诇讗 诪讬讬转讬 诪拽专讗 讚讻转讬讘 讙讘讬 砖讚讛 注驻专讜谉 讚讚讬诇诪讗 讛"诪 讘讙讜讬 砖讻诇 拽谞讬讬谞讜 讘讻住祝:



讗讘诇 讘诪拽讜诐 砖讻讜转讘讬诐 讗转 讛砖讟专 诇讗 拽谞讛 驻讬' 讘讬谉 讘讻住祝 讘讬谉 讘讞讝拽讛 注讚 砖讬讘讗 讛砖讟专 诇讬讚讬讜:



讻转讘 诇讜 注诇 讛谞讬讬专 讗讜 注诇 讛讞专住 诇注讬诇 驻讬' 讘砖诐 专"转 讚讗诇讬讘讗 讚专"讗 讗诪专 注讚讬 诪住讬专讛 讻专转讬 讜讗"转 讚讛讗 讘住讜祝 驻"讘 讚讙讬讟讬谉 讗诪专讬谞谉 诇讗 讛讻砖讬专 专"讗 讗诇讗 讘讙讟讬谉 讗讘诇 讘砖讟专 诇讗 讜讬"诇 讚讛"诪 讘砖讟专讜转 讛注讜诪讚讬诐 诇专讗讬讛 (讗讘诇) 讚讘注讬' 专讗讜讬 诇注诪讜讚 讬诪讬诐 讚讘讬诐 讗讘诇 砖讟专讬 拽谞讬讬转 砖讚讛 讜拽讚讜砖讬 讗砖讛 讻注讬' 讙讟讬' 讛讜讬 讛注砖讜讬 诇讙专砖 讘讜 讗转 讛讗砖讛 诇驻讬 砖注讛. 讜讗注"驻 砖砖讟专 砖诇 拽谞讬讬转 砖讚讛 谞诪讬 讛讜讗 讟讜讘 诇专讗讬讬讛 讘讬讚讜 讻讚讗诪' 诇注讬诇 讘诪拽讜诐 砖讻讜转讘讬诐 讗转 讛砖讟专 诇讗 拽谞讛 诇驻讬 砖讛讜讗 专讜爪讛 砖讬讛讗 讛砖讟专 诇专讗讬讛 讘讬讚讜 讻讚讗诪专讬' 讘讻转讜讘讜转 讛讜爪讬讗讛 讙讟 讜讗讬谉 注诪讛 讻转讜讘讛 讙讜讘讛 讻转讜讘转讛 诪讬讛讜 讻讬讜谉 讚讗讬谉 诪拽讜诐 诇专讗讬讛 诪讻砖专 讘讛讜 专"讗:



讗注驻"讬 砖讗讬谉 讘讜 砖讜讛 驻专讜讟讛 诇注讬诇 讙讘讬 拽讬讚讜砖讬 讗砖讛 谞讬讞讗 讗注驻"讬 砖讗讬谉 讘讛 砖讜讛 驻专讜讟讛 诇驻讬 砖讘砖讜讛 驻专讜讟讛 讛讬转讛 专讗讜讬讛 诇讛转拽讚砖 讘诇讬 讻讞 讛砖讟专 讗讘诇谉 讛讻讗 诪讛 专讘讜转讗 讛讜讗 讚讗讬谉 讘讜 砖讜讛 驻专讜讟讛 讻讬讜谉 讚讛诪讜讻专 谞讜转谉 讻诇 讛讘砖专 诪讛 诇讬 讬砖 讘讜 诪讛 诇讬 讗讬谉 讘讜 砖"驻 讜讬"诇 诪砖讜诐 讚讻转讬讘 讘讬讛 谞转讬谞讛 讗讞专讬转讬 讗转 住驻专 讛诪拽谞讛 住讚"讗 讚诇讬讘注讬 砖"驻:



讻讚讬 诇讬驻讜转 讻讞讜 讜讗"转 讘砖诇诪讗 诪讻专 诪砖讜诐 讗讞专讬讜转 讗诇讗 诪转谞讛 诪讛 讬驻讜讬 讻讞 讬砖 讘讛 讗讬 诪砖讜诐 讚讬谞讗 讚讘专 诪爪专讗 讛讗 讗诪专讬' 讘驻' 讛诪拽讘诇 诪转谞讛 讚讗讬转 讘讬讛 讗讞专讬讜转 讗讬转 讘讬讛 诪砖讜诐 讚讬谞讗 讚讘专 诪爪专讗 讜讬"诇 讚讘' 砖讟专讜转 讻转讘 诇讜 讗诐 爪专讬讱 讗讞专讬讜转 诪专讗讛 砖诇 诪讻专 讜讗诐 爪专讬讱 诪砖讜诐 讚讬谞讗 讚讘专 诪爪专讗 诪专讗讛 砖诇 诪转谞讛 讜诪爪谞讬注 砖诇 诪讻专. 讜讘讬专讜砖' 讚驻专拽讬' 诪驻' 讚讬驻讜讬 讻讞 砖诇 诪转谞讛 讛讬讬谞讜 诇讙讘讬 讛讗 讚转谞谉 讘驻' 讛诪讜讻专 讗转 讛讘讬转 讘讚"讗 讘诪讜讻专 讗讘诇 讘谞讜转谉 诪转谞谉 谞讜转谉 讗转 讻讜诇诐:



讘诪讛 转驻砖转诐 讘讬砖讬讘讛 转讬' 诇讬 讜讘讬砖讬讘讛 诪讬 拽讜谞讛 讜讛讗 转讬拽讜谉 讘注讬' 谞注诇 讙讚专 讜驻专抓 讜讬"诇 讚讗讜专讞讗 讚诪讬诇转 讛讚专 讘讘讬转 诪转拽谉 讛诪谞注讜诇 讜谞讜注诇 讗"谞 讻讚讗诪' 讘讞讝拽转 讛讘转讬诐 讛爪讬注 注爪诪讜转 讘谞讻住讬 讛讙专 拽谞讛:



讗诪专 拽专讗 讜讬转谉 诇讛诐 讗讘讬讛诐 诪转谞讜转 专讘讜转 讜讻讜' [* 拽"诇 诪讛讗 讚转谞谉 诪注砖讛 讘专"讙 讜讝拽谞讬诐 讜讻讜' 讚诪讬讬转讬 讛砖"住 诇拽诪谉 讜讗诪专讬 讘驻"拽 讚诪爪讬注讗 讚祝 讬"讗 讚讘讗讙讘 讛拽谞讛 诇讛诐 讜诇讗 诪讚讬谉 讞爪专 讚讗讟讜 专' 讬讛讜砖注 讜专注"拽 讘爪讚 砖讚讞讜 讛讬讜 注讜诪讚讬' 诪讜讻讞 诪讬谞讛 讚讙诐 诇注谞讬谉 诪注砖专讜转 讚讗讜专讬讬' 诪讛谞讬 拽谞讬谉 讗讙讘. 讗讬"拽 住"讟 讜诪"讟 讛讜讬 讚专讘谞谉 讜诇讗 诪谉 讛转讜专讛 讗诐 诪砖讜诐 讚讙诪专讬' 诪讚讘专讬 拽讘诇讛 讗"讻 讙诐 拽谞讬谉 拽专拽注 讘砖讟专 讗讜 讘讞讝拽讛 讗诇讬讘讗 讚讞讝拽讬讛 谞讗诪专 讚拽谞讬讬谞讬' 讗诇讜 讗讬谞诐 讗诇讗 诪讚专讘谞谉|. 谞专' 讚拽谞讬谉 讗讙讘 讗讬谞讜 讗诇讗 诪讚专讘谞谉 讜拽专讗 讗住诪讻转讗 讚专讘谞谉 讘注诇诪讗 讛讜讗 讚讛讗 讘驻"拽 讚讘"拽 讬"讘.) 讚讗"专 谞讞诪谉 讛诇讻讛 讗讬谉 讙讜讘讬谉 诪谉 讛注讘讚讬诐 讚转谞讬 讗讘讬诪讬 驻专讜讝讘讜诇 讞诇 注诇 讛拽专拽注 讜讗讬谞讜 讞诇 注诇 讛注讘讚讬诐 诪讟诇讟诇讬诐 谞拽谞讬诐 注诐 讛拽专拽注 讜讗讬谞谉 谞讬拽谞讬' 注诐 讛注讘讚讬诐 讜讻讜诇讛 砖诪注转转讗 讚讛转诐 诇注谞讬谉 诪讬诇讬 讚专讘谞谉 讚讘诪讬诇讬 讚讗讜专讬讬转讗 拽"诇 讘讻诇 讚讜讻转讗 讚 讚注讘讚讬诐 讛讜拽砖讜 诇拽专拽注讜转 讜谞"诇 讚谞驻拽讗 诪讬谞讛 讚讗诐 拽讬讚砖 讛讗砖讛 讘诪讟诇讟诇讬 讗讙讘 诪拽专拽注讬 诇讗 讛讜讜 讗诇讗 拽讬讚讜砖讬 讚专讘谞谉:



拽专拽注 讻诇 砖讛讜讗 讞讬讬讘转 讘驻讗讛 讘讬专讜砖' 讚诪住' 驻讗讛 驻专讬讱 讗讛讱 诪转谞讬' 讛讙注 注爪诪讱 砖讛讬讛 砖诐 砖讘讜诇转 讗' 注讚 砖诇讗 拽爪专 讗讬谞讜 讞讬讬讘 讘驻讗讛 诪砖拽爪专 讗讬谞讜 讞讬讬讘 讗讬谉 讻讗谉 砖讬讜专 讜诪砖谞讬 讻讙讜谉 砖讛讬讛 砖诐 拽诇讞 讗' 讜讘讜 讛' 砖讘讜诇讜转 讜诪讚讚讞讬拽 诇讜' 讻谉 诪砖诪注 讚讻诇 砖讛讜讗 讜讻谉 诪砖诪注 讘砖诪注转讬' 诪讚讚讞讬拽 诇讗讜拽讜诪讬 讚诪讞讟 讚转诇讗 讘讬讛 诪专讙谞讬转讗 讜讻谉 讘住讜祝 诇讗 讬讞驻讜专 诪讜拽讬 诇讛 诇注谞讬谉 讘讬讻讜专讬诐 讘讞讟讛 讚讘讗讬诇谉 诇讗 诪讞讬讬讘 讘讘讻讜专讬诐 讗讗"讻 讛讬讜 诇讜 讬"讜 讗诪讛 诇讻诇 专讜讞 讜转讬' 讻讬讜谉 讚讻诇 砖讛讜讗 讚讜拽讗 讞讟讛 讛讬讻讬 诪讞讬讬讘讛 讜讛诇讗 砖讬注讜专 讬谞讬拽转讛 讙' 讟驻讞讬诐 讻讚诪讜讻讞 讘砖讘转 讘砖诪注转讗 讚注专讜讙讛 讬"诇 讚讗注"讙 讚注讬拽专 讙' 讟驻讞讬诐 诪"诪 注讬拽专 讬谞讬拽转讛 砖讛讬讗 诪讻讞砖转 讗转 讛拽专拽注 讗讬谞讛 讗诇讗 讻谞讙讚讛 讜讻讛"讙 讗砖讻讞谉 讘讗讬诇谉 讙讜驻讬讛 讗注"讙 讚砖专砖讬诐 诪转驻砖讟讬诐 讘' 讗诪讛 讻讚讗讬转讗 讘驻' 诇讗 讬讞驻讜专 诇讗 讘注讬' 讗诇讗 讬"讜 讗诪讛 讚讻讱 讛讜讗 注讬拽专 讬谞讬拽转讜 讜诪砖诐 讜讗讬诇讱 讗讬谞讜 诪讻讞讬砖 讗转 讛拽专拽注 讜转讬诪讗 诪谞"诇 讚讘讻诇 砖讛讜讗 讚讜拽讗 讜讘讻诪讛 讚讜讻转谉 讗砖讻讞谉 讚诇讗讜 讚讜拽讗 讙讘讬 讛讙讘讛转 注讬专讜讘 讚拽讗诪专 爪专讬讱 砖讬讙讘讬讛 诪谉 讛拽专拽注 讻诇 砖讛讜讗 讜讘驻' 诪讬 砖诪转 讙讘讬 拽专拽注 讻诇 砖讛讜讗 诪转谞转讜 诪转谞讛 讜诪驻' 讻讚讬 驻专谞住转讜 讜讬"诇 讚诪砖诪注 诇讬讛 讚讜诪讬讗 讚驻专讜讝讘诇 讚注"讻 讻诇 砖讛讜讗 讚讜拽讗 拽讗诪专:



讜讘讜讬讚讜讬 驻讬' 专砖"讬 讚诇"讙 诇讬讛 讚讗祝 诪讬 砖讗讬谉 诇讜 拽专拽注 讬讻讜诇 诇讛转讜讚讜转 注诇 讛讘讬讻讜专讬诐 讜诇讜' 讗转 注诪讱 讗转 讬砖专讗诇 讜讗转 讛讗讚诪讛 讗砖专 谞转转 诇谞讜 讻讗砖专 谞砖讘注转 诇讗讘讜转讬谞讜 讜诇讗 讚诪讬 诇讘讻讜专讬诐 讚讘注讬 诇诪讬诪专 讛讗讚诪讛 讗砖专 谞转转 诇讬. 讜谞专' 讚诇"讙 讜诇讗 诪讟注诪讬' 讗诇讗 诪砖讜诐 讚拽讗诪专 注诇讛 讘讬专讜砖诇诪讬 专' 诪谞讗 讘注讬 讜诇诪讛 诇讬转 讗谞谉 讗诪专讬谉 诪讬 砖讗讬谉 诇讜 拽专拽注 驻讟讜专 诪谉 讛讜讬讚讜讬 讚讻转讬讘 讜讗转 讛讗讚诪讛 讗砖专 谞转转 诇谞讜 讗"专 讬讜住讬 讘专讘讜谉 讘砖诐 专"讬 讗诪专 砖诪讜注转讗 诪砖诪注转讬讛 讻谉 诪讬 砖讗讬谉 诇讜 拽专拽注 驻讟讜专 诪谉 讛讜讬讚讜讬:





转讜住驻讜转 专"讬 讛讝拽谉

讘讞讘讬诇讬 讝诪讜专讜转. 讛讙讘讜讛讬诐 诪谉 讛讗专抓 讙' 讟驻讞讬诐 讜谞转谞讜讛讜 注诇讬讛诐. 讜讗"讚 讘讞讘讬诇讬 讝诪讜专讜转 砖讛诐 诪讗讻诇 讛驻讬诇 讜讬专讗讛 讗讜转谉 讘诪拽讜诐 讙讘讜讛 讜讬讙讘讬讛 注爪诪讜 诇讗讜讻诇诐 讜谞诪爪讗 砖讛讙讘讬讛讜:



谞拽谞讬谉 砖讗诐 诪讻专 诇讜 拽专拽注 讜诪讟诇讟诇讬诐 讘拽谞讬谉 讛拽专拽注 拽谞讛 讛诪讟诇讟诇讬诐 讘诇讗 诪砖讬讻讛 讻讚诪驻专砖 讘讙诪':



讜讝讜拽拽讬谉. 砖讗诐 讟注谞讜 诪讟诇讟诇讬诐 讜拽专拽注讜转 讜讛讜讚讛 讘诪拽爪转 讛讜讗讬诇 讜谞转讞讬讬讘 讘砖讘讜注讛 诪讛诪讟诇讟诇讬诐 讚诪讜讚讛 诪拽爪转 讘诪讟诇讟诇讬诐 讞讬讬讘 砖讘讜注讛 谞砖讘注 谞诪讬 讗祝 注诇 讻驻讬专转 拽专拽注讜转 注"讬 讙诇讙讜诇 讗注"驻 砖讗讬谉 谞砖讘注讬诐 注诇 讻驻讬专转 拽专拽注讜转:



砖讗讬谉 讻讜转讘讬谉. 砖讗讬谉 专讙讬诇讬诐 诇讻转讜讘 砖讟专 诪讻专:



诇讗 拽谞讛. 讜讗注"驻 砖谞转谉 讛诪注讜转 讬讻讜诇讬谉 诇讞讝讜专 讘讛诐:



讜讗讬 驻专讬砖 讗' 诪讛诐 讗诪专 讘驻讬专讜砖 讗讜 诪讜讻专 讗讜 诇讜拽讞. 讗讬 讗诪专 诇讜拽讞 讗讬 讘注讬谞讗 讘讻住驻讗 讗拽谞讛 讗讜 讘砖讟专讗 讗拽谞讛. 讜讗诐 讛转谞讛 讛诪讜讻专 讜讗诪专 讗讬 讘注讬谞讗 讘砖讟专讗 转拽谞讛 讗讬 讘注讬谞讗 讘讻住驻讗 转拽谞讛 讬讚讜 注诇 讛注诇讬讜谞讛 砖诇 讝讛 讛诪转谞讛 讜讛讜讗 讬讻讜诇 诇讞讝讜专 注讚 砖讬注砖讜 讗转 讛砖讟专 讜讛讗讞专 讗讬谞讜 讬讻讜诇 诇讞讝讜专 诪砖诇拽讞 讛讻住祝:



注诇 讛谞讬讬专 讗讜 注诇 讛讞专住. 讜讗"转 讛专讬 讻转讘 砖讬讻讜诇 诇讛讝讚讬讬祝 讛讜讗. 讜讻"转 讘注讚讬 诪住讬专讛 讜讛诐 讬专讗讜 讗转 讛砖讟专 讻砖讬转谞谞讜 诇讜 讛讗 拽讬"诇 讻专' 讗诇注讝专 讚讗诪专 讘讙讬讟讬谉 驻专拽 转谞讬谉 诇讗 讛讻砖讬专 专' 讗诇注讝专 讗诇讗 讘讙讬讟讬谉 讗讘诇 讘砖讟专讜转 诇讗. 转专讬抓 讚诇拽谞讜转 讛砖讚讛 拽谞讛 讗注"驻 砖讛讜讗 讬讻讜诇 诇讛讝讚讬讬祝 讜诇讟专讜祝 诪诪砖注讘讚讬 诇讗 讟专讬祝 注讚 讚讗讬讻讗 讻转讘 砖讗讬谞讜 讬讻讜诇 诇讛讝讚讬讬祝 讜讛讻讗 讗诪专讬' 讚拽谞讛 讜讗诐 讛讜讗 驻拽讞 注讘讬讚 砖讟专讗 讗讞专讬谞讗. 讜讛注讬拽专 砖讗诐 讗讬谉 讛诪讜讻专 诪讜讚讛 诇讜 讘砖讟专 诇讗 拽谞讛 讻诇 注讬拽专 讜讛讻讗 诪讬讬专讬 砖讛讗讞专 诪讜讚讛 砖讛拽谞讛 诇讜 讝讛 讛拽专拽注 讘讝讛 讛砖讟专 讜讛讜讗讬诇 讜诪讜讚讛 诇讜 砖讛拽谞讛 诇讜 拽专拽注 讝讛 讘讝讛 讛砖讟专 拽谞讛讜 讚谞讬讞讗 诇讬讛 讘讛谞讬 砖讛专讬 诪讜讻专讛 诪驻谞讬 专注转讛. 诪讬讛讜 讗诐 驻拽讞 讛讜讗 拽讜讚诐 砖讬转谉 诇讜 讛诪注讜转 讬注砖讛 诇讜 砖讟专 讗讞专:



诪驻谞讬 专注转讛. 讜讙诪专 讜讛拽谞讛 转讻祝 砖讬注砖讛 讗转 讛砖讟专 砖讛专讬 诪驻谞讬 砖讛讬讗 拽专拽注 专注 诪讻专讜 讜诇讗 诪驻谞讬 砖讛讬讛 爪专讬讱 诇讚诪讬诐. 专讘 讗砖讬 诇讗 驻诇讬讙 讘诪讜讻专 砖讚讛讜 诪驻谞讬 专注转讛. 讗诇讗 讘讗 诇讚拽讚拽 诇砖讜谉 讛讘专讬讬转讗 讚转谞讬 砖讚讬 诪讻讜专讛 诇讱 砖讚讬 谞转讜谞讛 诇讱 讚讻讜诇讛 讘诪转谞讛 讗讬讬专讬 讜讻转讘 讛诪转谞讛 讘诇砖讜谉 诪讻专 讚讗讞专讬讜转 讟"住 讛讜讗 讘诪讻专 讜诇讗 讘诪转谞讛. 讜诪"讛 谞转谉 诇讜 讘诇砖讜谉 诪讻专:



讘讬砖讬讘讛 讛讬讬谞讜 讞讝拽讛. 讗讬讻讗 诪"讚 讚讛讜讗讬诇 讜讙讘讬 讻住祝 讗诪专讬' 讚讘诪拽讜诐 砖讻讜转讘讬谉 砖讟专 诇讗 拽谞讛 注讚 砖讬讻转讜讘 讜讬转谉 讚诪讬诐 讛讻讬 谞诪讬 讘讞讝拽讛 讜诇讗 讛讬讗 讚讗"讻 [诇诪讛] 诇讗 谞转讘讗专 讘讙诪' 讙讘讬 讞讝拽讛 讻诪讜 砖讘讬讗专谞讜 讙讘讬 讻住祝 讜砖讟专 讗诇讗 讞讝拽讛 诇讞讜讚讛 诪讛谞讬讗 讚讛讜讗讬诇 讜讛谞讬讞讜 诇注砖讜转 诪注砖讛 讘讙讜祝 讛拽专拽注 讜讚讗讬 讙诪专 讜讛拽谞讛 讜讻谉 讚注转 讛专"诐. 诪讬讚 诇讬讚 讛讬讬谞讜 诪砖讬讻讛. 转拽谞转讗 讚专讘谞谉 讚诪砖讬讻讛 拽讜谞讛 讜诇讗 诪注讜转:



注诐 注专讬 讘讘谞讬 讬讛讜砖驻讟 讻转讬讘 注"讬 注专讬诐 砖讛拽谞讛 诇讛诐 拽谞讜 讛诪讟诇讟诇讬诐:





转讜住驻讜转 专讬"讚

谞讻住讬诐 砖讬砖 诇讛诐 讗讞专讬讜转 谞拽谞讬谉 讘讻住祝 讘砖讟专 讜讘讞讝拽讛 驻讬专砖 讛诪讜专讛 谞注诇 讙讚专 驻专抓 讻诇 砖讛讜讗 讗讜 讚讬讬砖 讗诪讬爪专讬 讜讗讬谞讜 谞专讗讛 诇讬 讚讚讬讬砖 讗诪讬爪专讬 诇讗 讛讜讬 讞讝拽讛 诇拽谞讜转 讻讚驻专讬砖讬转 讘驻专拽 拽诪讗 讜讗讬 拽砖讬讗 讗诪讗讬 诇讗 转谞讗 谞诪讬 讞诇讬驻讬谉. 转砖讜讘讛 讻住祝 砖讟专 讜讞讝拽讛 讚讗讬转谞讛讜 讘拽专拽注讜转 讜诇讬转谞讛讜 讘诪讟诇讟诇讬谉 拽转谞讬 砖讙诐 讛讞讝拽讛 讗讬谞讛 诪讜注诇转 讘诪讟诇讟诇讬谉 砖讗诐 诪住专 诇讜 讻诇讬讜 讜谞砖转诪砖 讘讜 砖讛谞讬讞 砖诐 驻讬专讜转讬讜 讗讜 砖讬讬驻讜讛讜 讜注讚讬讬谉 诇讗 诪砖讻讜 诇讗 拽谞讗讜 讗讘诇 讞诇讬驻讬谉 讚讗讬转谞讛讜 谞诪讬 讘诪讟诇讟诇讬 诇讗 拽转谞讬:



讗讘诇 讘诪讻专 诇讗 拽谞讛 注讚 砖讬转谉 讚诪讬诐 驻讬' 讜讛讻讬 谞诪讬 讗讬驻专砖 驻专讬砖 讚讛讗 讘诪讜讻专 砖讚讛讜 诪驻谞讬 专注转讛 讗诪专讬谞谉 诇拽诪谉 讚拽转谞讬 讘砖讟专 诪住转诪讗 诪砖讜诐 讚讗诪专讬谞谉 讚讛讻讬 讛讜讛 讚注转讬讛 讚诪讜讻专 讻诇 砖讻谉 讗讬 驻专讬砖 讜讗讬 拽砖讬讗 讛讬讻讬 讗诪专 砖诪讜讗诇 讚讘诪讻专 诇讗 拽谞讛 注讚 砖讬转谉 讚诪讬诐 讜讛讗 拽专讗 讚住驻专 讛诪拽谞讛 讚讬诇驻讬谞谉 诪讬谞讬讛 讚砖讟专 拽讜谞讛 讘诪讻专 讻转讬讘 转砖讜讘讛 讛转诐 谞诪讬 讻住祝 讛讜讛 讻讚讻转讬讘 讛转诐 讘驻讬专讜砖 讘拽专讗 讜讗砖拽讜诇 讗转 讛讻住祝 讜讛讗讬 讚拽专讬 诇讬讛 住驻专 讛诪拽谞讛 诪驻谞讬 砖拽讜谞讛 诇讘讚讜 讘诪拽讜诐 讗讞专 讚讛讬讬谞讜 讘诪转谞讛 讚诇讬讻讗 讻住祝 讗讜 讘诪讜讻专 诪驻谞讬 专注转讜 讗讜 讻讚驻专讬砖:





诪讛专砖"讗 - 讞讬讚讜砖讬 讛诇讻讜转

讘讚"讛 讗诪专 拽专讗 砖讚讜转 讻讜' 诪砖讜诐 讚讚诇诪讗 讛"诪 诪注讻讜"诐 讻讜' 注讻"诇 讜诇注讬诇 讘专"驻 讙讘讬 拽讚讜砖讬 讗砖讛 讗注"讙 讚讘注讻讜"诐 讗讬讬专讬 诪"诪 讬诇讬祝 诪讬谞讬讛 讘讙"砖 讚拽讬讞讛 拽讬讞讛 讜拽"诇:


讘讚"讛 讜诇诪讛 讻转讘 讻讜' 讜讗"转 讜诇诪讛 讻转讘 诇讜 讘诇砖讜谉 诪转谞讛 讻讜' 讜讬"诇 讚讘' 砖讟专讜转 讻讜' 注讻"诇 诪转"讬 讜谞专讗讛 讚讗讬讬专讬 砖驻讬专 讘砖讟专 讗讞讚 讜讛讗 讚讻转讘 诇讬讛 讘诇砖讜谉 诪转谞讛 诇驻讬 砖讛讗诪转 讛讜讗 讻讱 讜讛讗 讻讜' 注讻"诇 讜专"诇 讚讛讗诪转 讛讜讗 讻讱 讜讻讚讬 砖讬拽谞讛 讘砖讟专 讘诇讗 讚诪讬诐 讚讗讬 讛讜讛 讻转讘 诪讻专 诇讞讜讚 诇讗 讛讜讛 拽谞讬 讘砖讟专 注讚 砖讬转谉 讚诪讬诐 讜讻谉 讛拽砖讛 诪讛专"讬 讗讘"谉 诇讘 诇讚讘专讬 讛转讜住' 讜拽"诇:


讘讚"讛 讜讘讜讬讚讜讬 驻讬' 讻讜' 讗诇讗 诪砖讜诐 讚讘讬专讜砖诇诪讬 驻专讬讱 讻讜' 讗诪讗讬 诇讗 转谞讬 讜讘讜讬讚讜讬 讻讜' 讜讙诐 诪砖诪注 诪讬 砖讗讬谉 诇讜 拽专拽注 讻讜' 注讻"诇 讚讘专讬讛诐 转诪讜讛讬诐 诪诪讛 砖讻转讘讜 讜讙诐 诪砖诪注 诪讬 砖讗讬谉 诇讜 拽专拽注 诪转讜讚讛 讘讜' 讛讬讬谞讜 讻驻专砖"讬 讜讙诐 诪讛 砖讻转讘讜 讚讘讬专讜砖诇诪讬 驻专讬讱 讻讜' 讗诪讗讬 诇讗 转谞讬 讜讘讜讬讚讜讬 讻讜' 诇讬转讗 讛转诐 讛讻讬 讜讚讘专讬 讛转讜住' 砖讻转讘讜 讘驻专拽 诇讗 讬讞驻讜专 注诇 驻专砖"讬 讚讗讬转讗 讘讬专讜砖诇诪讬 讚讗祝 讘讜讬讚讜讬 讘注讬 拽专拽注 讜讘驻讬' 讛专"砖 讘诪住' 驻讗讛 讻转讜讘 讚讗讬讻讗 驻诇讜讙转讗 讘讛讗 讘讬专讜砖诇诪讬 讜爪专讬讱 注讬讜谉 讘讻诇 讝讛 讚讘讬专讜砖诇诪讬 砖诇驻谞讬谞讜 谞专讗讛 讻驻专砖"讬 讚讛讻讗 讜讘驻专拽 诇讗 讬讞驻讜专 讜讚讜"拽:





诪讛专"诐

转讚"讛 拽专拽注 讻诇 砖讛讜讗 讜讻讜' 诪砖诪注 讚讘讻诇 砖讛讜讗 讞讬讬讘转 讘驻讗讛 讜讻讜'. 驻讬' 讚讘诇讗 讝讛 讛"讗 讚讙"讟 谞诪讬 诪拽专讬 讻诇 砖讛讜讗 讜讗"讻 诇讗 讛讜讛 拽砖讛 诪讬讚讬 诪讛讗 讚诪讜拽讬 诇讛 讘驻' 诇讗 讬讞驻讜专 讘讞讟讛 讗讘诇 讛砖转讗 讚专"诇 讻诇 砖讛讜讗 诪拽砖讛:





讞讻诪转 砖诇诪讛

诪转谞讬' 注诐 谞讻住讬诐 砖讗讬谉 诇讛谉 讗讞专讬讜转 讻诇 讝讛 谞诪讞拽 讜谞"讘 谞"诇 讟注讜转 讻谉 诪讜讻讞 诪驻专砖"讬 诇诪注讬讬谉 讘讬讛 讜讻谉 讘讗诇驻住讬 讗讬谞讜:





专砖"砖

讘诪砖谞讛 砖讗讬谉 诇讛诐 讗讞专讬讜转 讗"谞 讗诇讗 讘诪砖讬讻讛. 诪讛 砖讛拽砖讛 讘转讜专"注 诪讝讛 诇专"谞 讘讘"拽 (讬讗) 诇驻讬' 讛专注"讘 注"砖. 诇讚讬讚讬 诇拽"诪 讻讬讜谉 讚讻讘专 转谞讬 诇注讬诇 拽谞讬谉 注讘讚讬诐 讘驻"注 砖谞拽谞讬谉 讘讻住祝 讻讜'. 讜讗讚专讘讛 诇讚讬讚讬' 谞讬讞讗 讟驻讬 讚谞讻诇诇讜 讙诐 讘讻讗谉 诇注谞讬谉 拽谞讬谉 诪砖讬讻讛 讚诪讛谞讬 讘讛讜 讻讚讗诪专 砖诪讜讗诇 诇注讬诇 (讻讘 讘):



讙诪专讗 讘诪讜讻专 砖讚讛讜 诪驻谞讬 专注转讛. 注讬' 讘讝讛 诇砖讜谉 讛转讜"讞. 讜诇"讚 讚讗讚专讘讛 砖诪讜讗诇 住转诪讗 拽讗诪专 讘诪讻专 诇讗 拽谞讛. 讜诇专讘 讛诪谞讜谞讗 爪"诇 讚砖诪讜讗诇 诪讜讚讛 讘讛 讜诇专"讗 讗讬讻讗 诇讗讜拽诪讬 诪讬诇转讗 讚砖诪讜讗诇 讚讗祝 诪驻谞讬 专注转讛 诇讗 拽谞讛:



专砖"讬 讚"讛 砖讬砖 诇讛诐 讗讞专讬讜转. 砖讗讞专讬讜转 讻"讗 讛诪诇讜讛 讜讛谞讜砖讛 讻讜'. 讻爪"诇. 讜注讬' 诇砖讜谉 专砖"讬 砖讘专讬"祝:



专砖"讬 讚"讛 讘讞讝拽讛. 讗讜 讚讬砖 讗诪爪专讬. 注讬' 讘"诪 (讬讚) 讘转讚"讛 注讚 砖诇讗. 砖讞讜诇拽讬谉 注诇讬讜 讘讝讛:



转讚"讛 讜诇诪讛. 注讬' 诪讛专砖"讗 讜注诪砖"讻 注诇讬讜 讘讘"讘 (谞讗). 讜注讜讚 谞"诇 讚讻讜讜谞转 拽讜砖讬讬转诐 讛讜讗 讚诇讻转讜讘 诇讬讛 诇砖讜谉 诪讻专 讘诇讞讜讚 讜砖拽讘诇 讻讘专 讛诪注讜转 诇讬讚讜:



转讚"讛 讜讘讜讬讚讜讬 (讘住讜驻讜). 讜讙诐 诪砖诪注 诪讬 砖讗讬谉 诇讜 拽专拽注 诪转讜讚讛. 注讬' 诪讛专砖"讗 讜转讜讬"讟. 讜诇讻讗讜专讛 谞专讗讛 讚讟"住 讛讜讗 讜爪"诇 讗讬谞讜 诪转讜讚讛. 讜讝"诇 讛讬专讜砖诇诪讬 专"诪 讘注讬 讜诇诪讛 诇讬谞谉 讗诪专 诪讬 砖讗讬谉 诇讜 拽专拽注 驻讟讜专 诪谉 讛讜讬讚讜讬 讚讻转讬讘 讜讗转 (讻爪"诇) 讛讗讚诪讛 讗砖专 谞转转 诇谞讜. 专"讬 讘专讘 讘砖诐 专' 讬讜讞谞谉 讗诪专 砖诪讜注转讗 讻谉 诪讬 砖讗讬谉 诇讜 拽专拽注 驻讟讜专 诪谉 讛讜讬讚讜讬 讚讻转讬讘 讻讜'. 讜诇驻诪砖"讻 讛专"砖 讚讘讬专讜砖诇诪讬 讗讬讻讗 驻诇讜讙转讗 诪砖诪注 讚诪驻专砖 讚专"诪 砖讗诇 诇诪讛 诇讗 谞讗诪专 讚驻讟讜专 诪谉 讛讜讬讚讜讬 讚讻转讬讘 讻讜' 讜诪诪转谞讬转讬谉 诪讜讻讞 讚讞讬讬讘 诪讚诇讗 转谞讬 诇讬'. 讗"讻 专"诪 住"诇 讚讘讗诪转 讞讬讬讘 讚诇讗 讬驻诇讜讙 注诇 讛诪砖谞讛 专拽 讚砖讗诇 诪讚讜注 诇讗 谞讗诪专 讻讜' 讜诇砖讗诇讛 讬砖 转砖讜讘讛 讜讻诪砖"讻 专砖"讬. 讜专讬讜"讞 住"诇 讚讘讗诪转 讗讬谞讜 诪转讜讚讛 讜讛讗 讚诇讗 转谞讬 诇讬讛 讘诪转谞讬转讬谉 讬"诇 讚转谞讬 讜砖讬讬专. 讜讻"转 诪讗讬 砖讬讬专 讚讛讗讬 砖讬讬专. 讬"诇 讚专讬讜"讞 诇讟注诪讬' 讚讗诪专 砖诐 诇注讬诇 讚诪讬 砖讗讬谉 诇讜 拽专拽注 驻讟讜专 诪谉 讛专讗讬讜谉 讜砖讬讬专 讙诐 专讗讬讜谉. 讜讛谞讛 讛专诪讘"诐 诇讗 讛讘讬讗 讚讜讬讚讜讬 爪专讬讱 拽专拽注. 诪讜讻讞 讚驻住拽 讻专"诪. 讜诇讚讬讚讬讛 爪"诇 注"讻 讚讙诐 讘专讗讬' 讞讬讬讘 诪讬 砖讗讬谉 诇讜 拽专拽注 讚讗诇"讻 诪讗讬 砖讬讬专 讚讛讗讬 砖讬讬专. 讜诪讬讜砖讘 讙"讻 诪讛 砖讛拽砖讜 讛诪讞讘专讬诐 注诇 讛讗 讚讛砖诪讬讟 讛专诪讘"诐 讛讗 讚专' 讗诪讬 讘驻住讞讬诐 (讞 讘) 砖讻诇 砖讗讬谉 诇讜 拽专拽注 讗讬谞讜 注讜诇讛 诇专讙诇. 讜诪讛讗诪讜专 谞转讬讬砖讘 讙"讻 讛讙讬' 砖诇驻谞讬谞讜 讘转讜' 讜谞讻讜谉 讘住"讚:





讛讙讛讜转 讬注讘"抓

讚"讛 转讜住壮 讜讘讜讚讜讬 讜讻讜壮 讻讙讜谉 驻讬专讜转 诇拽讜讞讬谉. 谞"讘 注诇讞"砖 讘驻"讝 讚驻讗讛:





驻谞讬 讬讛讜砖注

诪砖谞讛 谞讻住讬诐 砖讗讬谉 诇讛诐 讗讞专讬讜转 讗讬谉 谞拽谞讬谉 讗诇讗 讘诪砖讬讻讛. 讻讘专 讻转讘转讬 讚诪住讬专讛 讜讛讙讘讛讛 谞诪讬 讘讻诇诇 诪砖讬讻讛 谞讬谞讛讜 讜讻诇 讚讘专 诇驻讬 注谞讬谉 讛专讙讬诇 讘讜 讗讬 诇诪"讚 诪讚讗讜专讬讬转讗 讻讜诇讛讜 诪讬讚 诇讬讚 诪讬拽专讬 讜诇诪"讚 诪讚专讘谞谉 讚专讘谞谉 诪讬讛讜 讛讗讬 讗讬谉 谞拽谞讬谉 讗诇讗 讘诪砖讬讻讛 诇讗讜 讚讜拽讗 讚讛讗 转讬拽谞讜 谞诪讬 讘讞诇讬驻讬谉 讻讚转谞讬谞谉 诇讛讚讬讗 讘讗讬讚讱 诪转谞讬转讬谉 讚住讬驻讗 讜诇讗讬讚讱 讙讬住讗 谞诪讬 讬砖 诇讬 诇讚拽讚拽 讚讛讗 讚拽转谞讬 谞讻住讬诐 砖讗讬谉 诇讛诐 讗讞专讬讜转 谞拽谞讬谉 讘诪砖讬讻讛 诇讗讜 讻诇诇讗 讛讜讗 讚讛讗讬讻讗 砖讟专讜转 讚讛讜讬 谞诪讬 讘讻诇诇 谞讻住讬诐 砖讗讬谉 诇讛诐 讗讞专讬讜转 讻讚讚讬讬拽讬谞谉 诇讛讚讬讗 讘讚祝 讛住诪讜讱 讗诪转谞讬转讬谉 讚讛讻讗 讙讜驻讗 讚讝讜 砖砖谞讬谞讜 谞讻住讬诐 砖讗讬谉 诇讛诐 讗讞专讬讜转 谞拽谞讬谉 注诐 谞讻住讬诐 砖讬砖 诇讛诐 讗讞专讬讜转 讗砖讟专讜转 拽讗讬 讜讗驻"讛 拽讬"诇 讚讗讬谞谉 谞拽谞讬谉 诇讗 讘诪砖讬讻讛 讜诇讗 讘诪住讬专讛 讜讛讙讘讛讛 讗诇讗 讘讻转讬讘讛 讜诪住讬专讛 讚讜拽讗 讜谞讛讬 讚讗讬讻讗 诇诪讬诪专 讚专讘讬 砖住转诐 讛诪砖谞讛 诇讟注诪讬讛 讚住"诇 讗讜转讬讜转 谞拽谞讬谉 讘诪住讬专讛 诇讞讜讚 讘驻专拽 讛住驻讬谞讛 讜诇拽诪谉 讘驻专拽 讛讗讬砖 诪拽讚砖 讚祝 诪"讝 注"讘 诪"诪 讗讬讻讗 诇诪讬讚拽 讗讛讗 讚拽讬"诇 讛诇讻讛 讻住转诐 诪砖谞讛 讜拽砖讬讗 讛诇讻转讗 讗讛诇讻转讗 讗注"讻 讚讛讗讬 讻诇诇讗 诇讗讜 讚讜拽讗 讜讬转讻谉 讬讜转专 诇驻诪"砖 诇拽诪谉 讘驻专拽 讛讗讬砖 诪拽讚砖 讚诪讗谉 讚住"诇 讚讘注讬谞谉 讻转讬讘讛 讜诪住讬专讛 讛讬讬谞讜 诪砖讜诐 讚住"诇 讚诪讻讬专转 砖讟专讜转 诪讚讗讜专讬讬转讗 诇讗 诪讛谞讬 讻诇诇 讗诇讗 诪讚专讘谞谉 诪讬拽谞讬 讘讻转讬讘讛 讜诪住讬专讛 讗"讻 讗转讬 砖驻讬专 讟驻讬 讚砖讘拽讬 诇拽谞讬谉 砖讟专讜转 讜诇讗 讗讬讬专讬 讘讬讛 讚谞讛讬 讚拽讬"诇 讚注讬拽专 诪砖讬讻讛 谞诪讬 诪讚专讘谞谉 诇专讘讬 讬讜讞谞谉 诪"诪 注讬拽专 诪讻讬专转 诪讟诇讟诇讬诐 诪讬讛讗 讛讜讬 讚讗讜专讬讬转讗 诪砖讗"讻 讘砖讟专讜转 讚注讬拽专 诪讻讬专讛 诪讚专讘谞谉 讻谉 谞"诇:


(拽讜谞讟专住 讗讞专讜谉) 讚祝 讻讜 诪砖谞讛 谞讻住讬诐 砖讬砖 诇讛诐 讗讞专讬讜转 讻讜' 讜谞讻住讬诐 砖讗讬谉 诇讛诐 讗讞专讬讜转 谞拽谞讬谉 讘诪砖讬讻讛. 讜讻转讘转讬 讚讬砖 诇讚拽讚拽 讚讘讻讜诇讛讜 诪转谞讬转讬谉 讚驻讬专拽讬谉 拽讞砖讬讘 讻诇 拽谞讬谞讬诐 砖讘注讜诇诐 讘诪讛 谞拽谞讬谉 讜讗诪讗讬 砖讘讬拽 诇拽谞讬谉 砖讟专讜转 讚诇讗 转谞讬 诇讛讜. 讘砖诇诪讗 诇诪"讚 讚谞拽谞讬谉 讘诪住讬专讛 讗"砖 讚讛讜讬 讘讻诇诇 诪砖讬讻讛 讚讛讗 砖讟专讜转 谞诪讬 谞讻住讬诐 砖讗讬谉 诇讛诐 讗讞专讬讜转 谞讬谞讛讜 讻讚诪讜讻讞 讘讙诪专讗 讚拽讗诪专 讝讜 砖砖谞讬谞讜 谞讻住讬诐 砖讗讬谉 诇讛诐 讗讞专讬讜转 谞拽谞讬谉 注诐 谞讻住讬诐 砖讬砖 诇讛诐 讗讞专讬讜转 讜讗砖讟专讜转 拽讗讬 讜讻讚驻专讬砖讬转 诇注讬诇 讘诪砖谞讛 讚讘讛诪讛 讙住讛 讚诪砖讬讻讛 讜诪住讬专讛 讞讚讗 诪讬诇转讗 讛讬讗. 讗诇讗 诇诪讗讬 讚拽讬"诇 讚讙讘讬 砖讟专讜转 讘注讬谞谉 讻转讬讘讛 讜诪住讬专讛 讜讚讗讬 拽砖讛 砖讟专讜转 讗诪讗讬 砖讬讬专讬讛. 讜讻转讘转讬 诇讬讬砖讘 注"驻 诪"砖 诇拽诪谉 讚祝 诪"讞 驻专拽 讛讗讬砖 诪拽讚砖 讚诪讗谉 讚住"诇 砖讟专讜转 谞拽谞讬谉 讘讻转讬讘讛 讜诪住讬专讛 讛讬讬谞讜 诪砖讜诐 讚住"诇 讚注讬拽专 诪讻讬专转 砖讟专讜转 讗讬谞讜 讗诇讗 诪讚专讘谞谉 讚诪讚讗讜专讬讬转讗 诇讗 诪拽谞讜 讻诇诇 讜诇驻"讝 诪爪讬谞谉 诇诪讬诪专 讚诪砖"讛 诇讗 拽转谞讬 讘诪转谞讬' 讚诇讗 拽转谞讬 讗诇讗 讻诇 讛谞讬 讚注讬拽专 诪讻讬专转诐 诪讚讗讜专讬讬转讗:


讙诪专讗 讘讻住祝 诪谞诇谉. 诇讻讗讜专讛 谞专讗讛 讚讛讗讬 砖拽诇讗 讜讟专讬讗 讛讬讬谞讜 讗诇讬讘讗 讚专"诇 讚讜拽讗 讚讻住祝 讗讬谞讜 拽讜谞讛 讘诪讟诇讟诇讬谉 诪砖讗"讻 诇专讘讬 讬讜讞谞谉 讚讘住诪讜讱 讚讻住祝 拽讜谞讛 讚"转 讘诪讟诇讟诇讬谉 讜讻驻专砖"讬 讘住诪讜讱 诪砖讜诐 讚讬诇驻讬谞谉 讘拽"讜 诪讛拽讚砖 讗讜 讻驻讬专讜砖 讛专讬"祝 讝"诇 讚讬诇驻讬谞谉 讘拽"讜 诪注"注 讙讜驻讜 拽讜谞讛 诪诪讜谞讜 诇讗 讻"砖 讗"讻 诪讛"讟 讙讜驻讗 讗讬转 诇谉 诇诪讬诇祝 谞诪讬 讚讻住祝 拽讜谞讛 讘拽专拽注讜转 讗诇讗 讚诇注谞"讚 诇专讘讬 讬讜讞谞谉 谞诪讬 讗讬爪讟专讬讱 拽专讗 讚讗诇"讻 讛"讗 讚拽专拽注讜转 讻讬讜谉 讚讘讞讝拽转 讘注诇讬讛谉 注讜诪讚讜转 讗讬谉 讚专讱 诇讛拽谞讜转谉 讗诇讗 讘砖讟专 讚讜拽讗 讜讻讚讻转讬讘 谞诪讬 住驻专 讛诪拽谞讛 讚讛讜讬 诪砖诪注 讚讜拽讗 住驻专 拽讜谞讛 讜诇讗 讚讘专 讗讞专 讜注讜讚 讬转讬讬砖讘 讬讜转专 诇诪讗讬 讚驻专讬砖讬转 讘专讬砖 诪讻讬诇转讬谉 讚讗讬 诇讗讜 讙"砖 讚拽讬讞讛 拽讬讞讛 诪砖讚讛 注驻专讜谉 讛"讗 讚拽讬讚讜砖讬 讗砖讛 讚讜拽讗 讘砖讟专 讚诪拽砖讬谞谉 讛讜讜讬讬讛 诇讬爪讬讗讛 讜讗"讻 讗讬 诇讗讜 讚讗砖讻讞谉 讻住祝 讚拽讜谞讛 讘拽专拽注讜转 诇讛讚讬讗 讛讜"讗 讗讬驻讻讗 讚讗砖讛 讗讬谉 谞拽谞讬转 讗诇讗 讘砖讟专 讜讙"砖 讚拽讬讞讛 拽讬讞讛 谞诪讬 诇讗讬讚讱 讙讬住讗 讚拽讬讞讛 讚砖讚讛 注驻专讜谉 讛讬讬谞讜 讘砖讟专 讜讻住祝 诇讗讜 诪砖讜诐 拽谞讬谉 讬讛讬讘 诇讬讛 诪砖"讛 讗讬爪讟专讬讱 诇讗转讜讬讬 讘讛讚讬讗 诪拽专讗 讻谉 谞"诇:


转讜住驻讜转 讘讚"讛 讗诪专 拽专讗 砖讚讜转 讘讻住祝 讬拽谞讜 讛讗 讚诇讗 讗讬讬转讬 诪拽专讗 讚砖讚讛 注驻专讜谉 诪砖讜诐 讚讚诇诪讗 讛"诪 诪注讜讘讚 讻讜讻讘讬诐 讻讜' 注讻"诇. 讜诇诪讗讬 讚驻专讬砖讬转 讘住诪讜讱 讗讬谉 爪讜专讱 诇讻诇 讝讛 讚讛讗 讗讬 诇讗讜 讛讗讬 拽专讗 讚讛讻讗 讗讚专讘讛 讘砖讚讛 注驻专讜谉 讙讜驻讗 诇讗 讛讜讬 讬讚注讬谞谉 讚拽谞讗讛 讗讘专讛诐 讘讻住祝 讗诇讗 讘砖讟专 讻诪"砖 讛转讜住驻讜转 讙讜驻讗 讘专讬砖 诪讻讬诇转讬谉 讘讚"讛 讗"谞 砖讚讜转 讜讻"砖 诇诪讗讬 讚驻专讬砖讬转 讘住诪讜讱 讚讗讬讻讗 诇诪讬诇祝 讗讬驻讻讗 讻谉 谞"诇 讗诇讗 讚讘诇讗"讛 诪砖谞讬 讛转讜住驻讜转 砖驻讬专 讚讛讗 讛讗讬 驻讬专讻讗 讙讜驻讗 诪拽砖讛 讛砖"住 诇注讬诇 讘注"注 讚谞拽谞讛 讘讻住祝 讜讛讗 讚讬诇驻讬谞谉 拽讬讚讜砖讬 讗砖讛 诪砖讚讛 注驻专讜谉 讜诇讗 驻专讻讬谞谉 讛讬讬谞讜 诪砖讜诐 讚诇讛转诐 讗讬讻讗 讙"砖 讚拽讬讞讛 拽讬讞讛 讻诪"砖 诪讛专砖"讗 讝"诇 讜讬转讬讬砖讘 讬讜转专 诇驻诪"砖 讛转讜住驻讜转 讘专讬砖 诪讻讬诇转讬谉 讚诇讗 讬诇驻讬谞谉 注讬拽专 拽谞讬谉 诪砖讚讛 注驻专讜谉 讗诇讗 讙讬诇讜讬 诪讬诇转讗 讘注诇诪讗 讚诇砖讜谉 拽讬讞讛 讛讬讬谞讜 讻住祝 讜拽"诇:

砖诐 讜砖讗讬谉 诇讛诐 讗讞专讬讜转 讗讬谉 谞拽谞讬谉 讗诇讗 讘诪砖讬讻讛 诪谞诇谉 讚讻转讬讘 讻讬 转诪讻专讜 讻讜' 讚讘专 讛谞拽谞讛 诪讬讚 诇讬讚. 讜拽砖讬讗 诇讬 讗讻转讬 诪谞"诇 讚诇讗 诪讬拽谞讬 讗诇讗 讘诪砖讬讻讛 诇讞讜讚 诪讚讗讜专讬讬转讗 讚诇诪讗 诪拽谞讜 谞诪讬 讘讻住祝 诪拽"讜 讚讛拽讚砖 讻诪讜 砖驻讬专砖"讬 诇专讘讬 讬讜讞谞谉 讜专讗讬转讬 讘讞讬讚讜砖讬 讛专讬讟讘"讗 讝"诇 诇讘"诪 砖讻转讘 砖讬砖 诪讬 砖住讜讘专 讚讘讗诪转 诇专"讬 诪砖讬讻讛 谞诪讬 拽讜谞讛 诪讚讗讜专讬讬转讗 讗诇讗 讚讘专讬砖 驻专拽 砖谞讬 讚讘讻讜专讜转 讗讬转' 诇讛讚讬讗 讘讙诪专讗 讚诇专"讬 诪砖讬讻讛 诇讗 拽谞讬 诪讚讗讜专讬讬转讗 讜诇讻讗讜专讛 讛讬讛 谞"诇 讚诇注谞讬谉 拽谞讬讬转 诪砖讬讻讛 讙讜驻讗 诇讗 讗讬爪讟专讬讱 拽专讗 讚诪讬讚 诇讬讚 讚诪住讘专讗 讬讚注讬谞谉 讚诪砖讬讻讛 拽讜谞讛 讚讗诇转"讛 讘诪转谞讛 讜讘诪爪讬讗讛 讜讘谞讻住讬 讛讙专 讜讛驻拽专 讘诪讛 讬拽谞讛 讜讗"讻 注"讻 拽专讗 讚诪讬讚 诇讬讚 讗讬爪讟专讬讱 诇讗驻讜拽讬 砖讗专 拽谞讬谞讬诐 讗诇讗 讚诇驻"讝 拽砖讛 讗讬驻讻讗 诇专"讬 讚谞讛讬 讚诇讬转 诇讬讛 讚专砖讗 讚诪讬讚 诇讬讚 讗讻转讬 讚诇诪讗 诪拽谞讜 谞诪讬 讘诪砖讬讻讛 诪讛讗讬 住讘专讗 讙讜驻讗 讚驻专讬砖讬转 讗诇讬讘讗 讚专"诇 讜讬砖 诇讬讬砖讘 讻讬讜谉 讚诇专"讬 诇讬转 诇讬讛 讚专砖讗 讚诪讬讚 诇讬讚 讗讬 住"讚 讚拽讜谞讛 讘讬谉 讘讻住祝 讜讘讬谉 讘诪砖讬讻讛 讗"讻 讻讬讜谉 讚拽专讗 讚讜讻讬 转诪讻专讜 诇注诪讬转讱 住转诪讗 讻转讬讘 讜诇讗 诪住讬讬诐 讘讗讬讝讛 拽谞讬谉 讗讬讬专讬 转讜 诇讗 砖讬讬讱 诇诪讬讚专砖 诪讬注讜讟 讚诇注诪讬转讱 诇讗驻讜拽讬 注讻讜"诐 砖讗讬谞讜 拽讜谞讛 讻诪讜 讬砖专讗诇 讚讗讻转讬 诇讗 讬讚注讬谞谉 讛讬 诪讬谞讬讬讛讜 诪专讘讛 讜讛讬 诪讬谞讬讬讛讜 诪诪注讟 讜专讗讬转讬 讚讘专讬砖 驻专拽 砖谞讬 讚讘讻讜专讜转 讛专讙讬砖讜 讛转讜住驻讜转 讘讝讛 诇讛拽砖讜转 讗诇讬讘讗 讚专"诇 讗诪讗讬 诇讗 讚专讬砖 讛讗讬 拽"讜 讜谞讚讞拽讜 诇讬讬砖讘 讜讘砖诐 讚"讬 转讬专爪讜 讚讚专砖讬谞谉 诇注诪讬转讱 讚讜诪讬讗 讚注讻讜"诐 讘讞讚讗 讜诇讻讗讜专讛 讗讬谉 讚讘专讬讛诐 诪讜讻专讞讬诐 讻讬讜谉 砖讗讬谉 拽谞讬谉 讛注讻讜"诐 诪讜讝讻专 砖诐 诇讗 砖讬讬讱 诇诪讬讚讚砖 讚讜诪讬讗 讜讚讜拽讗 讗讬驻讻讗 讬诇驻讬谞谉 砖驻讬专 诪讛 讬砖专讗诇 讘讞讚讗 讗祝 注讻讜"诐 讘讞讚讗 砖讗讬谉 诇讛专讘讜转 拽谞讬谞讬诐 讘注讻讜"诐 讟驻讬 诪讘讬砖专讗诇 讻讚驻专讬砖讬转 诇注讬诇 讘驻讬专拽讬谉 讗讘诇 诇诪讗讬 讚驻专讬砖讬转 讗转讬 砖驻讬专 讜注讜讚 谞"诇 诇讬讬砖讘 诇驻讬 诪讗讬 讚驻专讬砖讬转 讘驻专拽 讛讝讛讘 注诇 拽讜砖讬讬转 讛谞诪讜拽讬 讬讜住祝 注诇 砖讬讟转 专砖"讬 讚讬诇讬祝 讘拽"讜 诪讛拽讚砖 讜讛讗 拽诇 诪讞诪讜专 诇讗 讬诇驻讬谞谉 讜讻转讘转讬 砖诐 讚讗讬谉 讻讗谉 拽讜诇讗 讗讜 讞讜诪专讗 讚讘讛拽讚砖 谞诪讬 讝讬诪谞讬谉 讚讛讜讬 拽讜诇讗 讗讬 讗讬转专诪讬 讗讬驻讻讗 砖诪砖讱 讛讙讝讘专 讜拽讜讚诐 诪转谉 诪注讜转 谞转讬讬拽专 讜讗祝 注诇 讙讘 讚讘讛讗 讗诪专讬谞谉 诇讗 讬讛讗 讛拽讚砖 拽诇 诪讛讚讬讜讟 讛讬讬谞讜 诇讗讞专 砖转拽谞讜 讞讻诪讬诐 诪砖讬讻讛 讘讛讚讬讜讟 诇专"讬 讻诪"砖 讛转讜住' 诇拽诪谉 讚祝 讻"讟 注"砖 讗讘诇 讘注讬拽专 讚讬谞讗 讚讗讜专讬讬转讗 讚讗讬谉 讻讗谉 讗诇讗 拽谞讬谉 讗' 砖驻讬专 讬诇讬祝 专讘讬 讬讜讞谞谉 诪讛拽讚砖 讜诇讗讜 诪拽"讜 讘诪讻专 讗诇讗 讙讬诇讜讬 诪讬诇转讗 讻讬讜谉 讚讝讬诪谞讬谉 讚讗讬讻讗 拽讜诇讗 诇讛拽讚砖 诪砖讗"讻 诇专"诇 讚诪砖讬讻讛 讻转讘 讘讛讚讬讗 诪讚专砖讗 讚诪讬讚 诇讬讚 讗"讻 转讜 诇讬转 诇谉 诇诪讬诇祝 讻住祝 讘拽"讜 诪讛拽讚砖 讚拽诇 诪讞诪讜专 诇讗 讬诇驻讬谞谉 讜讗讚专讘讗 讬诇驻讬谞谉 讗讬驻讻讗 讚讘讛拽讚砖 诪讛谞讬 转专讜讜讬讬讛讜 讻住祝 讗讜 诪砖讬讻讛 讛讬讻讗 讚讗讬讻讗 专讜讜讞讗 诇讛拽讚砖 诪砖讗"讻 讘讛讚讬讜讟 讜讻讛"讙 讬砖 诇驻专砖 诇砖讬讟转 讛专讬"祝 讝"诇 讚专"讬 讬诇讬祝 拽谞讬谉 讻住祝 诪拽"讜 讚注"注 讚讙讜驻讜 拽讜谞讛 诪诪讜谞讜 诇讗 讻"砖 讜讗诐 讻谉 诇专"诇 讻讬讜谉 讚诪砖讬讻讛 讻转讬讘 讘讛讚讬讗 讘诪讟诇讟诇讬诐 讜讻住祝 讘注"注 转讜 诇讬转 诇谉 诇诪讬诇祝 讛讗讬 拽"讜 讚讛讗讬讻讗 诇诪讬诪专 谞诪讬 讗讬驻讻讗 讜诪诪讬诇讗 讚讻诇 讞讚讗 转讬拽讜诐 讗讚讜讻转讬讛 讻谉 谞"诇 讜讚讜"拽:


砖诐 谞讻住讬诐 砖讗讬谉 诇讛诐 讗讞专讬讜转 诪谞讛谞讬 诪讬诇讬 讗诪专 讞讝拽讬讛 讚讗诪专 拽专讗 讜讬转谉 诇讛诐 讗讘讬讛诐 诪转谞讜转 注诐 注专讬诐 诪爪讜专讜转 讘讬讛讜讚讛. 讜讛讗 诇讬讻' 诇诪讬诪专 讚诪讚讬谉 讞爪专 拽谞讗讜 讛诪讟诇讟诇讬诐 砖讘转讜讻讜 讚讗"讻 讗讬驻讻讗 诪讬讘注讬' 诇讬讛 讜讬转谉 诇讛诐 注专讬诐 诪爪讜专讜转 注诐 诪转谞讜转 诇讗 诪讬讘注讬讗 诇砖讬讟转 讛砖"讱 讚诇讗 诪讛谞讬 诪讚讬谉 讞爪专 讗诇讗 讗诐 讛讞爪专 砖诇讜 拽讜讚诐 讛诪转谞讛 讗诇讗 诇驻讬 诪讛 砖讗驻专砖 诇拽诪谉 砖讬砖 诇驻拽驻拽 讘讝讛 讗驻"讛 谞专讗讛 讚注讬拽专 讛诪转谞讛 讛讬讛 注专讬诐 诪爪讜专讜转 讜讛诪讟诇讟诇讬诐 讟驻讬诇讬谉 讗"讻 注"讻 诪讚讛拽讚讬诐 讛讻转讜讘 讛讟驻诇 诇注讬拽专 讛讬讬谞讜 诪砖讜诐 讚讘诪讟诇讟诇讬诐 讗讙讘 诪拽专拽注讬 讛拽谞讛 诇讛诐 砖爪专讬讱 诇讛拽讚讬诐 讘讚讘专讬讜 讛诪讟诇讟诇讬诐 拽讜讚诐 诇拽专拽注 讘讛讗讬 诇讬砖谞讗 诪诪砖 诪讟诇讟诇讬诐 讗讙讘 拽专拽注 讜注讜讚 谞专讗讛 讚诪讬讬转讜专讗 讚注诐 拽讚专讬砖 讚讛"诇 诇诪讬讻转讘 讜注专讬诐 诪爪讜专讜转 讗注"讻 诇讗砖诪注讬谞谉 讛讗讬 讚讬谞讗 拽讗转讬 讻谉 谞"诇 讜讘讛讗 讚讗讬讘注讬讗 诇谉 谞诪讬 讗讬 讘注讬谞谉 爪讘讜专讬谉 诇讗 转讬拽砖讬 谞诪讬 讗讬 住"讚 讚讘注讬谞谉 爪讘讜专讬谉 诪讗讬 讗讛谞讬 诇谉 讛讗 讚诪讟诇讟诇讬诐 讗讙讘 拽专拽注 转"诇 讚讘诇讗"讛 拽谞讬 诪讚讬谉 讞爪专 讚砖驻讬专 讗讬爪讟专讬讱 讗讙讘 拽专拽注 讛讬讻讗 砖讗讬谉 讛讞爪专 诪砖转诪专 诇讗 诇讚注转 讛拽讜谞讛 讜诇讗 诇讚注转 讛诪拽谞讛 讜讗讬谉 讛拽讜谞讛 注讜诪讚 讘爪讚 砖讚讛讜 讘讻讛"讙 诇讻"注 诇讗 诪讛谞讬 诪讚讬谉 讞爪专 讻讚讗讬转讗 驻"拽 讚诪爪讬注讗 讚祝 讬"讗 注"砖 讜讚讜"拽:





讬诐 砖诇 砖诇诪讛

驻住拽讗 讜砖讗讬谉 诇讛 讗讞专讬讜转 讜讻讜'. 诪谞诇谉 讚讻转讬讘 讜讻讬 转诪讻讜' 诪诪讻专 诇注诪讬转讱 讗讜 拽谞讛 诪讬讚 注诪讬转讱 讚讘专 讛谞拽谞讛 诪讬讚 诇讬讚 讜诇专' 讬讜讞谞谉 讚讗诪专 讚讘专 转讜专讛 诪注讜转 拽讜谞讜转 转谞讗 转拽谞转讗 讚专讘谞谉 拽转谞讬 谞讻住讬诐 砖讗讬谉 诇讛谉 讗讞专讬讜转 谞拽谞讬诐 注诐 谞讻住讬诐 砖讬砖 诇讛谉 讗讞专讬讜转 讜讻讜'. 诪讛"诪 讗诪专 讞讝拽讬' 讚讗诪专 拽专讗 讜讬转谉 诇讛诐 讗讘讬讛诐 诪转谞讜转 专讘讜转 注诐 注专讬诐 讘爪讜专讜转 讗砖专 讘讬讛讜讚讛. 讗讬讘注讬讗 诇讛讜 诪讬 讘注讬谞谉 爪讘讜专讬谉 讘讛 讗讜 诇讗. 讜讻谉 拽诪讘注讬讗 诇讛讜 诪讬 讘注讬谞谉 讗讙讘 讗讜 诇讗 转"砖 拽转谞讬 讻诇 讛谞讬 讜诇讗 拽转谞讬 讗讙讘 驻讬专砖 讻诇 讛谞讬 讜注诪讜 诪讗讛 爪讗谉 讜诇讗 拽转谞讬 讗讙讘谉 拽' 爪讗谉 讜诇讬讟注诪讱 拽谞讛 诪讬 拽转谞讬 讗诇讗 诪讚讗诪专 拽谞讛 驻讬专砖 讛讜爪专讱 诇讜诪专 诇讗讞专 讝讻讛 讘讟驻讞 注诇 讟驻讞 诇驻诇讜' 讜注诪讜 诪讗讛 爪讗谉 砖讘讬讚讬 砖诇讗 讗讜讻诇 诇讞讝讜专 讘讜. 讛"谞 注讚 讚讗诪专 讗讙讘 讜讛诇讻转' 爪讘讜专讬' 诇讗 讘注讬谞谉 讜讗驻讬' 讗讬谉 专讗讜讬 诇讛谞讬讞谉 砖诐 讻讙讜谉 拽专拽注 讻诇 砖讛讜 讗讙讘 讜拽谞讬 讘注讬谞谉 讻转讘 讛专讗"砖 讜讝"诇 讻诇讜诪' 爪专讬讱 讛诪拽谞讛 诇讜诪专 诇拽讜谞讛 拽谞讬 讛讗 讗专注讗 讜拽谞讛 讗讙讘' 讛谞讱 诪讟诇讟诇讬 讚讗讬转 诇讬 讘诪拽讜诐 驻诇讜' 讜讻讬讜谉 讚讗讞讝讬拽 讘讛讱 讗专注讗 拽谞讛 诇讛谞讛讜 诪讟诇讟诇讬 讗讜 诇讛谞讛讜 讝讜讝讬 讻诇 讛讬讻讗 讚讗讬转谞讛讜. 讜讻转讘 讛专"谉 讜讝"诇 转"砖 讚拽转谞讬 讻诇 讛谞讬 讜诇讗 拽转谞讬 讗讙讘 讜讗注"讙 讚诪转谞讬 讘讛讜 注诐 讗诇诪讗 注诐 诇讗 讛讜讬 讻讗讙讘. 讗讘诇 讛专讗"讛 讝"诇 讻转讘 讚注诐 讛专讬 讛讜讗 讻讗讙讘 讜讻讬 讗讬讘注讬讗 诇讱 讗讬 讘注讬谞谉 讗讙讘 讗讜 诇讗 讛讬讬谞讜 诇讜诪' 讗讬 讘注讬 讘诇讗 讗讙讘 讜讘诇讗 注诐 讗诇讗 讚讗"诇 拽谞讬 拽专拽注 讜诪讟诇讟诇讬谉 讜讻讬 讗诪专讬谞谉 转"砖 讚拽转谞讬 讻诇 讛谞讬 讜诇讗 拽转谞讬 讗讙讘 诇讗 诪讛谞讬 讚讗转谞讬 讘讛讜 注诐 诪讜讻讞 讗诇讗 诪注讜讘讚讗 讚专"讙 讜讝拽谞讬诐 讗诪讬诪专讗 讚专讘讛 讘专 讬爪讞拽 讚诪讬讬转讬谞' 诇讛讜 谞诪讬 诇诪讬驻砖讟 讘注讬谞谉 讚爪讬讘讜专讬谉 讜诇讗 拽转谞讬 讘讛讜 诇讗 注诐 讜诇讗 讗讙讘 讜讗住讬拽谞讗 讚讗讙讘 讜拽谞讬 讘注讬谞谉 讛"讛 讚住讙讬 讘注诐 注"讻 讜诇砖讜谉 讚讻诇 讛谞讬 诇讗 诪砖诪' 讻诇诇 讻讚讘专讬 讛专诪"讛. 讜讻诪讜 砖驻讬专砖 诇讛讚讬讗 讚拽讗讬 讗注诪讜 讜诪讗讛 爪讗谉 讜讻转讘 注诇讬讛谉 讜讝"诇 讜讛专"诐 讻转讘 讘驻专拽 砖诇讬砖讬 诪讛诇讻讜转 诪讻讬专讛 讜讻诇 讝诪谉 砖讛诪讟诇讟诇讬谉 爪讘讜专讬谉 讘拽专拽注 诇讗 讘注讬谞谉 讗讙讘 谞专讗' 砖讛讜讗 诪驻专砖 讚讻讬 讗讬讘注讬' 诇谉 讘讙诪' 讘注讬谞谉 讗讙讘 讛讬讻讬 讻砖讗讬谉 爪讘讜专讬谉 讜讛讬讻讬 讚讻转讘 讚讗住讬拽谞' 讚诇讗 讘注讬谞' 爪讘讜专讬谉 讗讬讘注讬' 诇谉 讗讬 讘注讬谞谉 讗讙讘 讗讜 诇讗 讛讗 讘爪讘讜专讬谉 诇讗 讘注讬谞' 讗讙讘 讚讛讜讛 诇讬' 拽专拽注 讝讛 讘讞爪讬专讜 讜讞爪讬专讜 砖诇 讗讚诐 拽讜谞讛. 讜讗讬谉 讚讘专讬讜 诪讞讜讜专讬诐 砖讗"讻 讛讬讛 诇讜 诇驻专砖 讚讚讜拽' 讘讞爪专 讛诪砖转诪专转 讚讞爪专 砖讗讬谞讛 诪砖转诪专转 讗讬谞' 拽讜谞讛 讻讚诪讜讻讞 讘驻专拽 拽诪讗 讚讘"诪 讜讗祝 讛讜讗 讝"诇 讻转讘 讻谉 讘驻专拽 讚' 诪讛诇讻讜转 讝讻讬讬' 讜诪转谞讛 讜讻讘专 讛砖讬讙 注诇讬讜 讛专讗讘"讚 讝"诇 注"讻 讜讻谉 讛讜讗 注讬拽讜专 讚住转诪讗 讚转诇诪讜讚讗 讜诇讗 讞讬诇拽 诪讬讚讬 讜讻转讘 住转诪讗 爪讘讜专讬谉 诇讗 讘注讬谞' 讜讗讙讘 讜拽谞讬 讘注讬谞' 注"讻. 转讜 诪住讬拽 讗讬讘注讬讗 诇讛讜 砖讚讛 讘诪讻专 讜诪讟诇讟诇讬谉 讘诪转谞讛 诪讗讬 转"砖 注讬砖讜专 砖讗谞讬 注转讬讚 诇诪讜讚 谞转讜谉 诇讬讛讜砖注 讜诪拽讜诪讜 诪讜砖讻专 诇讜 讗诇诪讗 砖讚讛 讘诪讻专 讜诪讟诇讟诇讬谉 讘诪转谞讛 拽谞讛. 转讜 讗讬讘注讬讗 诇讛讜 砖讚讛 诇讗讞专 讜诪讟诇讟诇讬谉 诇讗讞专 诪讛讜 转"砖 注砖讜专 砖讗谞讬 注转讬讚 诇诪讜讚 谞转讜谉 诇注拽讬讘讗 讘谉 讬讜住祝 讻讚讬 砖讬讝讻讛 讘讜 诇注谞讬讬诐 讜诪拽讜诪讜 诪讜砖讻专 诇讜. 诪讗讬 诪讜砖讻专 诇讜 诪讜砖讻专 诇诪注砖专 讗讘"讗 砖讗谞讬 专' 注拽讬讘讗 讚讬讚 注谞讬讬诐 讛讜讛 讜诇讗 讗驻砖讜讟 讜讻转讘 讛讟讜专 讜讝"诇 讛拽谞讛 拽专拽注 诇讗' 讜诇砖谞讬 诪讟诇讟诇讬谉 讗讙讘讬讜 诪讘注讬讗 讗诐 拽讜谞讛 讗诐 诇讗讜 讜诇讗 讗驻砖讟' 讜讻转讘 讛专诪讘"诐 诇讗 拽谞讛 讜讗诐 转驻住 讗讞专 砖讞讝专 讘讜 讛诪拽谞讛 讗讬谉 诪讜爪讬讗讬谉 诪讬讚讜 注"讻 讜转驻住 诇砖讜谉 讛专诪讘"诐 砖讚专讻讜 诇驻住讜拽 讻谉 讘讻诇 转讬拽讜 讗诐 转驻住 诇讗 诪驻拽讬谞谉 诪讬谞讬' 讘注谞讬谉 讝讛, 讗讘诇 讚注转 讛专诪讘"谉 讜讛专砖讘"讗 讚住"诇 讘驻"讙 诪驻拽讬谞谉 诪讬谞讬' 讜讻转讘 注讜讚 讛专"谉 讜诪"诪 诪讚讗诪专 砖讗谞讬 专' 注拽讬讘讗 讚讬讚 注谞讬讬诐 讛讜讗 诪砖诪注 讗讬 转驻住 诇讗 诪驻拽讬谞谉 讜讗谞讬 讻讘专 讛讻专注转讬 讘驻专拽 讻讬爪讚 住讬' 讛' 讚讘注讬讗 讚诇讗 谞驻砖讟讛 讗讬 转驻住 诇讗 诪驻拽讬谞谉 诪讬谞讬' 讜讗讬谞讜 讻诪讜 转讬拽讜 讜讻转讘 注讜讚 讛专"谉 讜诪"诪 诪讚讗诪专 砖讗谞讬 专"注 讚讬讚 注谞讬讬' 讛讜讗 诪砖诪注 讚砖讚讛 诇讗驻讟专讜驻讜住 讜诪讟诇讟诇讬谉 诇讬转讜诪讬诐 拽谞讜 讻讬 讛讬讻讗 讚讬讚 注谞讬讬诐 讛讜讗 讗驻讟专讜驻讜住 谞诪讬 讬讚 讬转讜诪讬诐 讗讘诇 讗讞专讬诐 讞讜诇拽讬诐 讜讗诪' 讚讙讘讗讬 砖讗谞讬 诇驻讬 砖注谞讬讬诐 注诇讬讜 诇驻专谞住谉 讜讻诇 砖讗讬谉 诪注讜转 讘讻讬住 爪专讬讱 诇讟专讜讞 讘砖讘讬诇诐 讜谞诪爪讗 砖讬砖 诇讙讘讗讬 讟讜讘讜转 讛谞讗讛 讘诪讛 砖讛注谞讬讬诐 讝讜讻讬谉 讘讜 讜讛"诇 讻砖讚讛 讜诪讟诇讟诇讬谉 诇讗讞讚 诪砖讗"讻 讘讗驻讟专驻讜住 讜讛专讗砖讜谉 谞专讗讛 注讬拽专 讜讻谉 讚注转 讛专砖讘"讗 讝"诇 注讻"诇. 讜讻谉 讛诪讙讬讚 诪砖谞讛 讛讘讬讗 讚注转 讛专砖讘"讗 诇讞讜讚. 讜讻转讘 讛拽讗专"讜 讜谞"诇 讚讬转讜诪讬诐 讚谞拽谞讬 诇讗讜 讚讜拽讗 讚讛"讛 诇讗讚诐 讙讚讜诇 砖讬砖 诇讜 讗驻讟专驻讜住 讗诇讗 讗讜专讞讗 讚诪诇转' 谞拽讬讟 讚讗驻讟专讜驻讗 诇讚讬拽谞谞讬 诇讗 诪讜拽诪讬谞谉 注"讻 讜讗谞讬 讗讜诪专 讚诇讗 讚诪讬讗 讻诇诇 诇讬转诪讬 讗讜 诇注谞讬讬诐 讚讗讬谉 诇讛谉 讬讚 讻诇诇 讘诇讗 讙讘讗讬 讜讘诇讗 讗驻讟专驻讜住 诪砖讗"讻 讘讗讚诐 讙讚讜诇 砖讗诐 讬专爪讛 讛讻诇 讛讜讗 讘讬讚讜 讗诐 诇讗 讘谞砖转讟讛 讚讛讜讬讗 讻诪讜 拽讟谉 讜讻转讘 专讘讬谞讜 讬专讜讞诐 讚讛"讛 诇拽专拽注 讘砖讻讬专讜转 讜诪讟诇讟诇讬谉 讘诪转谞讛 讗讜 讗讬驻讻讗 讚拽谞讛 讜讻谉 诪讜讻讞 讘讙诪专讗 讚专"讙 讛拽谞讛 诪注砖专 诇专' 讬讛讜砖注 讗讙讘 砖讻讬专讜转 拽专拽注 讜谞专讗讛 讚讛"讛 讗讬驻讻讗 讻诇讜诪' 拽专拽注 讘诪讻专 讗讜 诪转谞讛 讜诪讟诇讟诇讬谉 讘砖讻讬专讜转 讚拽谞讛 讚砖讻讬专讜转 诇讬讜诪讬' 诪诪讻专 讛讜讗 讻讚诪讜讻讞 讘讛讝讛讘 讜讻转讘 注讜讚 诇砖诐 讜拽专拽注 诪讜砖讗诇 讜诪讟诇讟诇讬谉 讘诪转谞讛 讬砖 诪讬 砖讻转讘 讚诇讗 拽谞讛 讜诪讚讘专讬 讛转讜住驻' 谞专讗讛 讚拽谞讛 注"讻. 讜讘转讜住驻' 砖诇驻谞讬谞讜 诇讗 诪爪讗转讬 砖讜诐 讚讘专 诪砖讗诇讛 讗诇讗 讘砖讻讬专讜转 讙讘讬 讙讜讘专讗 讛讬讛 讘住驻讬谞讛 讻讜' 砖讗诪专 注讬砖讜专 讝讛 谞转讜谉 诇讬讛讜砖注 讜诪拽讜诪讜 诪讜砖讻专 诇讜 讜讻转讘讜 讜讝"诇 转讬诪讗 诇诪讛 诇讗 谞拽谞讜 诇讜 讛诪拽讜诐 讘讞诇讬驻讬谉. 讜砖诪' 砖讻讬专讜转 讗讬谉 谞拽谞讛 讘讞诇讬驻讬谉 讚讗诪专 讛转诐 讻砖诐 砖讛拽专拽注 谞拽谞讛 讘讻住祝 讘砖讟专 讜讘讞讝拽讛 讻讱 砖讻讬专讜转 拽专拽' 谞拽谞讛 讘讻住祝 讜讘讞讝拽讛 讜讘讞诇讬驻讬谉 诇讗 拽转谞讬 注"讻. 讜讻谉 专讗讬转讬 讘驻住拽讬 讛转讜住驻讜转 讜讟注诪讗 诇诪讬诇转讬' 讚讞诇讬驻讬谉 诇讗 拽谞讜 讗诇讗 诇讞诇讜讟讬谉 讻注讬谉 讞诇讬驻讬谉 讚讗讜专讬讬转讗. 讜讛"讛 诇砖讗诇讛 讚讻诇 讚讘专 砖讛讜讗 诇讝诪谉 诇讗 谞拽谞讛 诇' 讘讞诇讬驻讬谉 讗讘诇 讗砖讗诇讛 诇讗. 讜讗"讻 讗驻砖专 讚讘砖讗诇讛 诇讗 讬讻讜诇 诇讛拽谞讜转 讘讗讙讘. 讗讻谉 讘转讜住' 讚驻"拽 讚诪爪讬讗讛 讚诪讬讬转讬 谞诪讬 讛讗讬 注讜讘讚讗 讚专"讙 讜讻讜'. 讜讻转讘讜 讜讗"转 讗诪讗讬 拽讬讘诇讜 砖讻专 讛讬讛 诇讜 诇讛砖讗讬诇 诇讛诐 讗讜 诇讛砖讻讬专 讘讞诇讬驻讬谉 讜讬"诇 讚砖讗诇讛 讜砖讻讬专讜转 讗讬谞讛 谞拽谞讬转 讘讞诇讬驻讬谉 讚诪砖诪注 诇讛讚讬讗 讗讘诇 讛讬讻讗 砖诪讜砖讗诇 砖讬讻讜诇 诇讙讘讜转 讗讙讘讛 诪讟诇讟诇讬谉 讜注讬拽讜专 讚讬谉 讚讗讬谞谉 谞拽谞讬' 讘讞诇讬驻讬谉 讜诪讛 砖讛专讗"砖 讛砖讬讙 注诇讬讛谉 讻转讘' 诇砖诐 讘驻专拽 拽诪讗 住讬' 诪"讘:


诪住拽讬谞谉 讘住讜讙讬' 讚讛讜讛 讘注讬 诇诪驻砖讟 诪讬谞讛 讚诇讗 讘注讬谞谉 爪讘讜专讬' 诪注砖讛 讘讗' 砖讛讬讛 讘讬专讜砖诇讬诐 讜讛讬' 诇讜 诪讟诇讟诇讬谉 讛专讘讛 讜讘讬拽砖 诇讬转谞诐 讘诪转谞讛 讗诪专讜 诇讜 讗讬谉 诇讜 转拽谞讛 注讚 砖讬拽谞讛 注"讙 拽专拽注 诪讛 注砖讛 讛诇讱 讜诇拽讞 讘讬转 专讜讘注 住诪讱 诇讬专讜砖诇讬诐 讜讗诪专 讟驻讞 注诇 讟驻讞 诇驻诇讜' 讜注诪讜 诪讗讛 爪讗谉 讜诪讗讛 讞讘讬讜转 讜诪转 讜拽讬讬诪讜 讞讻诪讬诐 讗转 讚讘专讬讜 讜讗"讗 讘注讬谞谉 爪讘讜专讬诐 讟驻讞 注诇 讟驻讞 诇诪讗讬 讞讝讬. 讛讘"注 诇讚诪讬 讛"谞 诪住转讘专讗 讚讗讬 住"讚 诪讗讛 爪讗谉 讜诪讗讛 讞讘讬讜转 诪诪砖 谞讬拽谞讛讜 讘讞诇讬驻讬谉 讜讻转讘 讛专讗"砖 诪讚讘专讬 讛转讜住驻讜' 讛"讙 讘专讜讘 住驻专讬诐 讗诇讗 诪讗讬 诇讚诪讬 诇讬拽谞讬谞讛讜 谞讬讛诇讬' 讘诪砖讬讻' 讗诇讗 诪讗讬 讗讬转 诇讱 诇诪讬诪专 讚诇讬转讬' 诇诪拽讘诇 诪转谞讛 讛"谞 讚诇讬转讬' 诇诪拽讘诇 诪转谞讛. 讜讻转讘 讛专' 砖诪注讬' 讝"诇 讜讻谉 讻转讘 讛专讬讘"谉 讘专讬砖 讗注驻"讬 讚讬砖 诇讚拽讚拽 诪砖诪讜注讛 讝讜 讚讗讬谉 诪讜注讬诇 拽谞讬谉 住讜讚专 砖诇讗 讘驻谞讬 讛拽讜谞讛 诪讚诇讗 讛拽谞讛 诇讜 讘讞诇讬驻讬谉 注"讬 讗讞专 讜讻谉 讻转讘 讛专讬讘"谉 讝"诇 讜驻诇讬讗讛 讘注讬谞讬 专砖"讬 砖讛专讬 诪注砖讛 讘讻诇 讬讜诐 砖拽讜谞讬谉 讘住讜讚专 砖诇讗 讘驻谞讬 讛诪拽讘诇 诪转谞讛 讜讬砖 讙讬专住讗 讗讞专转 讗诇讗 诪讗讬 诇讚诪讬 讜谞拽谞讬谞讛讜 谞讬讛诇讬' 讘诪砖讬讻讛 讚诇讬转' 诇诪拽讘诇 诪转谞讛 讜谞讬讝讘谞讬谞讛讜 谞讬讛诇讬' 讗讙讘 讗讞专 讜讻讜'. 讜讻谉 讛讙讬讛 专砖"讬 讘驻讬专讜砖讜 讻转讘 讬讚讜 讜讙讬专住讗 讝讜 注讬拽专 讚拽讬讬诪' 讛"谞 诪住转讘专讗 讜讙诐 诇驻讬 讙讬专住' 讗讞专转 驻讬' 专砖"讬 讚诇讻讱 诇讗 讛拽谞讛 诇讜 讘讞诇讬驻讬谉 注"讬 讗讞专 砖诇讗 讛讬' 砖诐 讗讞专 砖讛讬' 讞驻抓 讘讛谞讗转讜 诇讬转谉 讛住讜讚专 讘砖讘讬诇讜 讜讻谉 诪讜讻讞 讘讻讜诇讗 转诇诪讜讚讗 讚诪讜注讬诇 拽"住 诪讛 砖讛注讚讬诐 拽讜谞讬谉 诪谉 讛诪拽谞讛 讘砖讘讬诇 讛拽讜谞讛 讻讚讗诪专讬谞谉 讗拽谞讬讬' 讜拽谞讬谞讗 诪讬谞讬' 诪讜住讬祝 注诇 诪转谞转' 讚讗诪专 讻转讜讘讜 讜讞转讜诪讜 讜拽谞讜 诪讬谞讬' 爪专讬讱 诇讗诪诇讜讻讬 讘讬' 讜拽谞讬谞' 诪讬谞讬' 讘诪谞讗 讚讻砖专 诇诪拽谞讬' 讘讬' 讜讘讻诪讛 讚讜讻转讬 讗诪专讬' 讻砖拽谞讜 诪讬讚讜 讜讛讜讗 讚拽谞讜 诪讬谞讬' 讻诇 讛谞讬 诇讬砖谞' 诪讜讻讞 砖讛注讚讬诐 专讙讬诇讬谉 诇拽谞讜转 诪谉 讛诪拽谞讛 诇爪讜专讱 讛拽讜谞讛 讜专讜讘 拽谞讬谞讬谉 谞注砖讜 讻谉 讻讜'. 讜诇讻讱 讛讜专讙诇讜 诇注砖讜转 拽谞讬谉 讘住讜讚专 砖诇 注讚讬诐 砖诇讗 讘驻谞讬 讛拽讜谞讛 诇驻讬 砖专讜讘 讛拽谞讬谞讬谉 讛讬' 砖诇讗 讘驻谞讬 讛拽讜谞讛 讜注讜讚 讗诐 讗讬转讗 砖爪专讬讱 砖讬讛讗 讛拽谞讬讬谉 讘驻谞讬 讛拽讜谞讛 讛讬讛 爪专讬讱 诇驻专砖 讘砖讟专 砖诪注砖讛 讛拽谞讬谉 讛讬' 砖诇讗 讘驻谞讬 讛拽讜谞讛. 讜注讜讚 讗诐 讗讬转讗 砖讬讛讗 讛拽谞讬谉 讘驻谞讬 讛拽讜谞讛 讛讬讛 爪专讬讱 诇驻专砖 讘砖讟专 砖谞注砖讛 讛拽谞讬谉 讘驻谞讬讜 讻诪讜 砖诪驻专砖讬诐 砖讗专 讚讘专讬诐 讘诪谞讗 讚讻砖专 诇诪拽谞讬' 讘讬' 讻讜'. 讜讻谉 讛诇讻讛 讚诇讗 讘注讬谞谉 讘驻谞讬 讛拽讜谞讛 讻转讘 讛专"谉 讜讝"诇 讜砖诪注讬' 诪讛讗 注讜讘讚讗 讚诇注讬诇 诪讬谞讬' 讚讛诇讱 讜诇拽讞 讘讬转 住诇注 住诪讜讱 诇讬专讜砖诇讬诐 砖讗讬谉 诪拽谞讬' 讗讙讘 讗专讘注 讗诪讜转 砖诇 拽讘讜专讛 讜诇讗 讗讙讘 讚' 砖诇 讗"讬 砖讗"讻 诇诪讛 讛讜爪专讱 诇讬拽讞 讘讬转 住诇注 住诪讜讱 诇讬专讜砖诇讬诐 讜讛"谞 诪讜讻讞 讘驻专' 讛讝讛讘 讙讘讬 讛讛讬讗 讚讛讜讛 注讜诪讚 讘讙专谉 讚讗拽砖讬讛 讜诇拽谞讬谞讛讜 谞讬讛诇讬' 讗讙讘 讗专注讗 讜诪砖谞讬 讚诇讬转 诇讬' 讗专注讗 注讜讚 讻转讘 讛专讗"讛 讝"诇 讚诪讬 砖讬砖 诇讜 讗讘 讗讬谞讜 讬讻讜诇 诇讝讻讜转 讗讙讘 讘讬转 讛讻谞住转 诇驻讬 砖讗讬谉 诇讜 讝讻讜转 讘讛 砖讗注驻"讬 砖诪转讞诇讛 讝讻讜 讗讜转讛 诇讻诇 讛注讜诇诐 讗讬 讗驻砖专 诇讝讻讜转 讗诇讗 诇谞讜诇讚讬' 讗讘诇 诇讗 诇诪讬 砖诇讗 讛讬讛 讘注讜诇诐 讗诇讗 砖讛讘谉 讝讜讻讛 讘讛谉 诪讻讞 讬专讜砖转 讗讘讬讜 讜谞诪爪讗 砖诪讬 砖讬砖 诇讜 讗讘 讗讬谉 诇讜 讝讻讜转 讘讘讬转 讛讻谞住转 注"讻. 讜讻转讘 注讜讚 诪讛讛讬讗 注讜讘讚讗 讚诇注讬诇 讚拽转谞讬 爪驻讜谞讜 讜讚专讜诪讜 诇驻诇讜' 诇讗讜 诇诪讬诪专' 讚讗讙讘 爪专讬讱 讬讞讜讚 诪拽讜诐 讗诇讗 讝讛 讛讬' 诪讞诇拽 讙诐 讛拽专拽注 诇讛诐 讜谞转谉 爪驻讜谞讜 诇驻诇讜' 讘诪转谞' 讗讙讘讜 讛拽谞' 诇讜 诪讟诇讟诇讬谉 讜讻谉 诇讻诇 讗讞讚:


驻讬住拽讗 讜讝讜拽拽讬谉 讗转 讛谞讻住讬诐 砖讬砖 诇讛谉 讗讞专讬讜转 诇讬砖讘注 注诇讬讛谉 讗诪专 注讜诇讗 诪谞讬讬谉 诇讙诇讙讜诇 砖讘讜注讛 诪谉 讛转讜专讛 砖谞讗诪专 讜讗诪专讛 讛讗砖讛 讗诪谉 讗诪谉 讜转谞谉 注诇 诪讛 讛讬讗 讗讜诪专转 讗诪谉 讗诪谉 讗诪谉 注诇 讛讗诇讛 讗诪谉 注诇 讛砖讘讜注讛 讗诪谉 诪讗讬砖 讝讛 讗诪谉 诪讗讬砖 讗讞专 讗诪谉 砖诇讗 砖讟讬转讬 讗专讜住讛 讜谞砖讜讗讛 砖讜诪专转 讬讘诐 讜讻谞讜住讛 讗砖讻讞谉 讗讬住讜专讗 讚讗讜专讬讬转' 诪诪讜谞讗 诪谞诇谉 转谞讗 讚讘讬 专' 讬砖诪注讗诇 拽"讜 讜诪讛 住讜讟讛 砖诇讗 谞讬转谞讛 诇讬砖讘注 讘注讚 讗' 诪讙诇讙诇讬谉 诪诪讜谉 砖谞讬转谉 诇讬砖讘注 讘注讚 讗' 讗讬谞讜 讚讬谉 砖诪讙诇讙诇讬谉. 讗砖讻讞谉 讜讚讗讬 住驻拽 诪谞诇谉 讚转谞讬讗 专' 砖诪注讜谉 讘谉 讬讜讞讗讬 讗讜诪专 谞讗诪专讛 砖讘讜注讛 诪讘驻谞讬诐 讙讘讬 住讜讟讛 砖诪砖转讘注讬' 讗讜转讛 讘注讝专讛 讜谞讗诪专讛 砖讘讜注讛 诪讘讞讜抓 诪讛 砖讘讜注讛 讛讗诪讜专讛 讘驻谞讬诐 注砖讛 讘讛 住驻拽 讻讜讜讚讗讬 讗祝 砖讘讜注讛 讛讗诪讜专讛 诪讘讞讜抓 注砖讛 讘讛 住驻拽 讻讜讜讚讗讬 讜讻转讘 讛专讗"砖 诪讚讘专讬 讛转讜住' 讜谞专讗讛 砖注诇 讻诇 住驻讬拽讜转 诪讙诇讙诇讬谉 砖讗诐 讬转讞讬讬讘 讗讚诐 诇讞讘讬专讜 砖讘讜注讛 讗讬谞讜 讬讻讜诇 诇讙诇讙诇 注诇讬讜 讜诇讜诪专 讛砖讘注 诇讬 砖诇讗 讙谞讘转 诇讬 砖讜诐 讚讘专 诪注讜诇诐 讗诇讗 讚讜拽讗 住驻拽 砖讬砖 诇讜 诇讞讜砖 拽爪转 讻讙讜谉 砖讛讬讛 砖讜转驻讬 讗讜 讗专讬住讜 讻讛"讙 讗诪专讬' 讘住讜祝 驻专' 讻诇 讛谞砖讘注讬谉 讚诪讙诇讙诇讬谉 讜讻谉 讘住讜讟讛 砖讗谞讜 诇诪讚讬谉 诪诪谞讛 讬砖 诇讞讜砖 诇讝谞讜转 讻讬讜谉 讚诪注讬拽专讗 谞诪爪讗 讘讛 讚讘专 驻专讬爪讜转 拽谞讗讛 诇讛 讜谞住转专讛. 讜诪讬讛讜 讗讬谉 诪讙诇讙诇讬谉 讗诇讗 讻砖讛转讜讘注 讟讜注谉 讜讚讗讬 讜谞转讞讬讬讘 讜砖讘讜注讛 讗讘诇 讟注谉 讟注谞转 住驻拽 讜谞转讞讬讬讘 砖讘讜注讛 讗讬谉 诪讙诇讙诇讬谉 讜讻讗砖专 讻转讘讜 讛转讜住' 讜讛专讗"砖 讜谞"讬 讘诪转谞讬转讬' 讚砖转讬 驻专讜转 讗讞转 砖讗讜诇讛 讜讗' 砖讻讜专讛 讻讜'. 讜注诇 讗讞转 讟注谉 讗讬谞讜 讬讜讚注 讻讜'. 讜讗讬谉 讞讬诇讜拽 讘讬谉 砖讘讜注讛 讚讗讜专讬讬转讗 诇砖讘讜注讛 讚专讘谞谉 讻讚讗讬转' 讘住讜祝 讻诇 讛谞砖讘注讬谉 讚注诇 讻讜诇谉 诪讙诇讙诇讬谉 讞讜抓 诪砖讘讜注转 讛讬住转. 讜讻转讘 讛专"谉 讜砖诪注讬谞谉 诪砖诪注转讬谉 讚讻讜诇讛讬 砖讘讜注讜转 诪讙诇讙诇讬谉 讘专讬讗 注诇 讘专讬讗 讜砖诪讗 注诇 讘专讬讗 讜讗驻讬' 砖诪讗 注诇 砖诪讗 讚讛讗 住讜讟讛 砖诪讗 注诇 砖诪讗 讛讜讗 讜诪讙诇讙诇讬谉 讜讗注驻"讬 砖讬砖 讞讜诇拽讬诐 讜讗讜诪专讬诐 砖诪讗 注诇 砖诪讗 讗讬谉 诪讙诇讙诇讬谉 讜住讜讟讛 砖讗谞讬 讚讻讘专讬讗 讚诪讬讗 砖专讙诇讬诐 诇讚讘专 砖讛专讬 拽谞讗讛 诇讛 讜谞住转专讛. 讗讬谞讜 诪讞讜讜专 砖讗注驻"讻 砖诪讗 讛讜讗. 讜讻谉 讻转讘 讛专讬"祝 讘转砖讜讘讛 砖诪讙诇讙诇讬谉 砖诪讗 注诇 砖诪讗 讻讙讜谉 砖讘讜注讜转 砖讜转驻讬谉 砖讞诇拽讜 注诇 砖讘讜注转 讛砖讜转驻讬' 讗讞专转 砖谞驻诇讛 诇讜 诇讗讞专 诪讻讗谉 注讻"诇 讜讘讜讜讚讗讬 讘注谞讬谉 砖讬砖 拽爪转 专讙诇讬诐 诇讚讘专 讻注讬谉 砖讘讜注转 讛砖讜转驻讬' 砖讞诇拽讜 注诇 砖讘讜注讜' 讛砖讜转驻讬谉 讜讻诪讜 砖讻转讘 讛专讗"砖 讜诇讗 讘注"讗 讻诇诇:





专砖讬诪转 砖讬注讜专讬诐 - 讛讙专讬"讚 住讜诇讜讘讬讬爪'讬拽

讙诪'. 讗讬 谞诪讬 讘讞讘讬诇讬 讝诪讜专讜转.
讗
讘讙讚专 讛讙讘讛讛 注"讬 讝诪讜专讜转
谞讞诇拽讜 讛专讗砖讜谞讬诐 讘讘讬讗讜专 讚讘专讬 讛讙诪'. 讚讛专讬 专砖"讬 讜专"转 (讚"讛 讗讬 谞诪讬) 谞拽讟讜 讚讛拽讜谞讛 诪谞讬讞 讝诪讜专讜转 注诇 讛拽专拽注 讜诪砖转讚诇 诇讛讜诇讬讱 讗转 讛驻讬诇 注诇 讛讝诪讜专讜转. 讜诪讗讬讚讱, 讛转讜住' 讛讘讬讗讜 讗转 讛专讘 诪砖讜诇诐 讚驻讬专砖 讚讛拽讜谞讛 讙讜专诐 砖讛驻讬诇 讬拽驻讜抓 诇诪注诇讛 注"讬 讝诪讜专讜转 讚讛讜讜 诪讗讻诇 讛驻讬诇. 讜爪"讘 诇诪讛 讛专讘 诪砖讜诇诐 诇讗 讘讬讗专 讻专砖"讬 讜专"转. 讜谞专讗讛 诇讘讗专 讚讘讛讬讻讬 转诪爪讬 砖诇 专砖"讬 讜专"转 讗讬谉 讜讜讚讗讜转 砖讛驻讬诇 讬注诇讛 注诇 讛讝诪讜专讜转 讗诇讗 讚转诇讜讬 讘诪拽爪转 讘专爪讜谉 讛驻讬诇.829 诪讗讬讚讱, 讛讬讻讗 讚讛拽讜谞讛 砖诐 讝诪讜专讜转 诇驻谞讬 讛驻讬诇 讗讝 讟讘注 讛驻讬诇 讛讜讗 诇讛砖转讚诇 诇讗讻讜诇 讜讬砖 讬讜转专 讜讜讚讗讜转 砖讛驻讬诇 讬拽驻讜抓 讻讚讬 诇讗讻讜诇 讗转 讛讝诪讜专讜转. 讜诇驻讬 讛专讘 诪砖讜诇诐, 拽谞讬谉 讛讙讘讛讛 讞诇 专拽 讛讬讻讗 讚讬砖 讜讜讚讗讜转 讚诪注砖讛 讛拽讜谞讛 讬讙专讜诐 砖讛讞驻抓 讛谞拽谞讛 讬讜讙讘讛.
讘
讛讙讘讛讛 讘讗讜讬专 砖诇 讞爪专 讛诪拽谞讛
讜注讬讬谉 讘专砖讘"讗 (讚"讛 讗"谞) 讚讛讘讬讗 讗转 讚讘专讬 讛专讘 诪砖讜诇诐 讜讛拽砖讛 注诇讬讜, 讜讝"诇 讜拽砖讬讗 诇讬 讗诐 讗讬谞讜 诪讙讘讬讛讜 诪诪砖 讻讬讜谉 砖注讜诪讚 讘讗讜讬专 讞爪专讜 砖诇 诪讜讻专 讛讬讻讬 拽谞讬 诇讬' 诇讜拽讞 讜讛讗 拽讬"诇 讚讗讜讬专 讞爪专讜 讻讞爪专讜 讜讻诇 砖住讜驻讜 诇谞讜讞 讻谞讞 注"讙 拽专拽注 讞砖讘讬谞谉 诇讬' 讻讚讗诪专讬谞谉 讘诪爪讬注讗 讘驻专拽 讛砖讜讗诇 (拽讘.) 讙讘讬 讛拽讜诇讟 诪谉 讛讗讜讬专 讛专讬 讗诇讜 砖诇讜 讜爪"注 注讻"诇. 讜诇讻讗讜专讛 拽讜砖讬讬转 讛专砖讘"讗 讗讬谞讛 诪讜讘谞转, 讚讛专讬 讛讚讬谉 讚讗讜讬专 讞爪专 讻讞爪专讜 讜住讜驻讜 诇谞讜讞 讻谞讞 注"讙 讛拽专拽注 讛讜讬 讚讬谞讬诐 讘拽谞讬谉 讞爪专 诪讛驻拽专. 讻诇讜诪专, 讚讗诐 讛讞驻抓 谞诪爪讗 讘讗讜讬专 讞爪专讜 讜住讜驻讜 诇谞讜讞 讗讝讬 讛讜讗 拽讜谞讛 注讻砖讬讜. 讗讘诇 讻讗谉, 讛诪讜讻专 讚讛讜讬 讘注诇 讛讞爪专 专讜爪讛 砖讛拽讜谞讛 讬拽谞讛 讗转 讛驻讬诇 注"讬 讛拽驻讬爪讛 讛讝讗转 讜讛讗讬讱 讝讛 砖讜谞讛 诪讻诇 拽谞讬谉 讛讙讘讛讛 讚注诇诪讗 讚拽讜谞讛 讘讞爪专 讛诪讜讻专 讻讚诪讘讜讗专 讘讘"讘 (注讜:).830
讜谞专讗讛 诇讘讗专 讗转 拽讜砖讬讬转 讛专砖讘"讗 注"驻 讛讬住讜讚 讚讛讘讗谞讜 诇注讬诇 (讚祝 讻讛: 讚"讛 讘注谞讬谉 拽谞讬谉 诪住讬专讛 讜拽谞讬谉 诪砖讬讻讛 讗讜转 讙') 讘讚注转 讛专诪讘"谉 讚讛讙讘讛讛 讛讜讬 讘注爪诐 住讜讙 砖诇 诪砖讬讻讛. 讜讗"讻 诇讻讗讜专讛 爪"讘 诇诪讛 诪砖讬讻讛 讗讬谞讛 拽讜谞讛 讘专砖讜转 讛诪讜讻专 讜讛讙讘讛讛 讻谉 拽讜谞讛 讘专砖讜转 讛诪讜讻专. 讜谞专讗讛, 讚讛专砖讘"讗 讛讘讬谉 讚讘注爪诐 讻诪讜 讚拽谞讬谉 诪砖讬讻讛 讗讬谞讛 诪讛谞讬 讘专砖讜转 讛诪讜讻专, 讻诪讜"讻 拽谞讬谉 讛讙讘讛讛 讗讬谞讛 拽讜谞讛 讘专砖讜转 讛诪讜讻专. 讗诇讗 讚讘讛讙讘讛讛, 诪讻讬讜谉 讚讛讞驻抓 谞诪爪讗 讘讬讚 讛拽讜谞讛, 讗讝讬 讛讞驻抓 讛讜讬 讘专砖讜转 讛拽讜谞讛 讜诇讗 讘专砖讜转 讛诪讜讻专 讜诇讻谉 拽谞讬谉 讛讙讘讛讛 讬讻讜诇 诇讞讜诇 讗驻讬' 讛讬讻讗 讚诇讗 砖讬讬讱 拽谞讬谉 诪砖讬讻讛. 讜诇驻讬"讝 讬讜爪讗 讚拽谞讬谉 讛讙讘讛讛 讘讞爪专 讛诪讜讻专 砖讬讬讱 专拽 讛讬讻讗 讚讛讞驻抓 谞诪爪讗 讘讬讚 讛拽讜谞讛, 讗讘诇 讗诐 讛拽讜谞讛 诪讙讘讬讛 讗转 讛讞驻抓 讘注拽讬驻讬谉 砖讗讬谉 讛讞驻抓 谞诪爪讗 讘讬讚讜 诪诪砖, 讗讝讬 讞讝专谞讜 诇诪爪讘 砖讛讞驻抓 谞诪爪讗 讘专砖讜转 讛诪讜讻专 讜讗讬谉 拽谞讬谉 讛讙讘讛讛 讞诇 讻诪讜 讚讗讬谉 拽谞讬谉 诪砖讬讻讛 讞诇 讘专砖讜转 讛诪讜讻专.
讜诇驻讬"讝 诪讜讘谉 拽讜砖讬讬转 讛专砖讘"讗 注诇 讛专讘 诪砖讜诇诐 讚讛讗讬讱 讛拽讜谞讛 讬讻讜诇 诇拽谞讜转 讛驻讬诇 注"讬 拽驻讬爪讛 讘讞爪专 讛诪讜讻专. 讚讛专讬 讗讬谉 讛驻讬诇 谞诪爪讗 讘讬讚 讛拽讜谞讛 讜讗讜讬专 讛讞爪专 谞讞砖讘 讻专砖讜转 讛诪讜讻专 讻讚诪讜讻讞 讘注讬谞谉 拽谞讬谉 讞爪专, 讜讗讬谉 拽谞讬谉 讛讙讘讛讛 讞诇 讛讬讻讗 讚讛讞驻抓 谞诪爪讗 注"驻 讚讬谉 讘专砖讜转 讛诪讜讻专.831 讜讘讘讬讗讜专 讚注转 讛专讘 诪砖讜诇诐 讬"诇 讚讞讜诇拽 注诇 讻诇 讬住讜讚 砖诇 讛专诪讘"谉 讜住讘讜专 讚诪砖讬讻讛 讜讛讙讘讛讛 讛讜讜 讘' 讞诇讜讬讜转 砖讜谞讜转. 讜讗"讻 讛讚讬谉 讚讗讬谉 拽谞讬谉 诪砖讬讻讛 讞诇 讘专砖讜转 讛诪讜讻专 讗讬谞讜 砖讬讬讱 讻诇诇 诇拽谞讬谉 讛讙讘讛讛 讚拽讜谞讛 讗注"驻 讚讛讞驻抓 谞诪爪讗 讘专砖讜转 讛诪讜讻专. 讜诇讻谉, 诇讗 砖谞讗 讛讙讘讛讛 讘讬讚 讛拽讜谞讛 讜诇讗 砖谞讗 讛讙讘讛讛 讚专讱 讙专诪讗, 讛拽讜谞讛 讬讻讜诇 诇拽谞讜转 讛讞驻抓 讘讗讜讬专 讞爪专 讛诪讜讻专.
讜讬砖 诇讛注讬专 讚讗诐 诇驻讬 讛专讘 诪砖讜诇诐 诪砖讬讻讛 讜讛讙讘讛讛 讛讜讜 讘注爪诐 讘' 拽谞讬讬谞讬诐 砖讜谞讬诐, 讗讝讬 爪"注 诇诪讛 讛讙讘讛讛 诪讘讟诇 诪砖讬讻讛. 讚讛专讬 讘讬讗专谞讜 诇注讬诇 讚诇讻讜"注 讗讬谉 拽谞讬谉 讞讝拽讛 讗讜 砖讟专 诪讘讟诇 拽谞讬谉 讻住祝 讜讛讟注诐 讛讜讗 讚讛诐 拽谞讬讬谞讬诐 砖讜谞讬诐 讘讬住讜讚 讚讬谞诐 讜讻诇 讛讚讬谉 讚拽谞讬谉 讗讞讚 诪讘讟诇 拽谞讬谉 砖谞讬 砖讬讬讱 专拽 讛讬讻讗 讚讬砖 讘' 讗讜驻谞讬诐 砖诇 讗讜转讜 讞诇讜转 砖诐 拽谞讬谉. 讜讗"讻 拽砖讛 诇讛讘讬谉 诇诪讛 诇驻讬 讛专讘 诪砖讜诇诐 拽谞讬谉 讛讙讘讛讛 诪讘讟诇 拽谞讬谉 诪砖讬讻讛, 讜爪"注.
讙诪'. 讗诪专 专讘 诇讗 砖谞讜 讗诇讗 讘诪拽讜诐 砖讗讬谉 讻讜转讘讬谉 讗转 讛砖讟专, 讗讘诇 讘诪拽讜诐 砖讻讜转讘讬谉 讗转 讛砖讟专 诇讗 拽谞讛, 讜讗讬 驻专讬砖 驻专讬砖.
诪讘讜讗专 讘讙诪' 讚讘诪拽讜诐 讚讻讜转讘讬谉 砖讟专 讗讬谉 讛拽谞讬谉 讞诇 注"讬 谞转讬谞转 讛讻住祝 注讚 砖讬讻转讘讜 讗转 讛砖讟专. 讜注讬讬谉 讘专砖讘"讗 (讚"讛 讗诪专 专讘 诇讗 砖谞讜) 讚讛讘讬讗 讘' 讚注讜转 讛讗诐 讙诐 讘拽谞讬谉 讞讝拽讛 讗诪专讬谞谉 讚讛拽谞讬谉 讞诇 专拽 讗讞专讬 讻转讬讘转 讛砖讟专 讻诪讜 讘讻住祝, 讗讜"讚 讚讞讝拽讛 拽讜谞讛 诇讘讚讛 讘诇讬 讛砖讟专 讗驻讬' 讘诪拽讜诐 讚讻讜转讘讬谉 砖讟专. 讜爪"讘 诪讗讬 砖谞讗 讚讘拽谞讬谉 讻住祝 讬砖 讗讜诪讚谞讗 讚讛拽讜谞讛 专拽 住讜诪讱 讚注转讜 诇拽谞讜转 讗讞专讬 讻转讬讘转 砖讟专 (注讬讬谉 讘专砖"讬 讚"讛 诇讗 拽谞讛), 讗讘诇 诇驻讬 讚注讛 讗讞转 讘专砖讘"讗 讗讬谉 诇讗讞专 讞讝拽讛 讻诇讜诐 讜诇讗 讘注讬谞谉 砖讟专.
讜谞专讗讛 诇讘讗专 注"驻 讞讬讚讜砖 讗讞专 讘专砖讘"讗 讘谞讜讙注 诇拽谞讬谉 讞讝拽讛 讛讬讻讗 讚讛拽讜谞讛 诇讗 砖讬诇诐 讗转 讛讻住祝. 讚讗讬转讗 诇拽诪谉 讘住讜讙讬讗 讚砖讟专 诪讻专 讗讬谞讜 拽讜谞讛 注讚 砖讬转谉 讗转 讛讚诪讬诐. 讜讬砖 讘' 讚注讜转 讘专砖讘"讗 (讚"讛 讗诪专 砖诪讜讗诇) 讛讗诐 讝讛 讚讬谉 讻诇诇讬 讚诇注讜诇诐 讗讬谉 讚注转 讛诪拽谞讛 讞诇 注讚 砖讛诪讜讻专 诪拽讘诇 讗转 讛讚诪讬诐 讗讜"讚 讚讬谉 讝讛 讞诇 专拽 讻砖讛诪讜讻专 注讬讬诇 讜谞驻讬拽 讗讝讜讝讬 讜讬砖 讗讜诪讚谞讗 讚讛讜讗 专讜爪讛 讗转 讚诪讬 讛拽专拽注 讗讘诇 讛讬讻讗 讚讛诪讜讻专 诇讗 注讬讬诇 讜谞驻讬拽 讗讝讜讝讬 讗讝讬 砖讟专 拽讜谞讛 讘诇讬 谞转讬谞转 讚诪讬诐. 讜讗讝 讛专砖讘"讗 讛讘讬讗 讚注讛 诇讞诇拽 讘讬谉 拽谞讬谉 砖讟专 诇拽谞讬谉 讞讝拽讛, 讜讝"诇 讗"谞 讚讗讬讻讗 诇诪讬诪专 讚讘砖讟专 讻讬讜谉 讚诇讗 谞讞讬转 诇讗专注讗 讻讬 诇讗 注讬讬诇 讜谞驻讬拽 讗讝讜讝讬 诇讗讜 讙诇讜讬讬 讚注转讗 讗讬讻讗 讚讗讬诪专 诪讬诪专 讗诪专 讻讬 诇讗 讗讻讬诇 讗专注讗 诪讗讬 讗爪讜讜讞 讜诪讗讬 讗讟专讬讚 讗讘诇 讘讞讝拽讛 讻讬 诇讗 注讬讬诇 讜谞驻讬拽 讗讝讜讝讬 讙诇讬 讚注转讬讛 讚讙诪专 讜讛拽谞讛 讚讗诇"讛 诇讗 讛讜讛 砖转讬拽 诇讬讛 讻讬讜谉 讚讞讝讬 诇讬讛 讗讻讬诇 讗专注讬讛 讜讝讛 谞专讗讛 谞讻讜谉, 讜讻谉 讘诪砖讬讻转 诪讟诇讟诇讬谉 诪讛讗讬 讟注诪讗 讙讜驻讬讛 讛讜讗 讚讗讬 诇讗 注讬讬诇 讜谞驻讬拽 讗讝讜讝讬 讚拽谞讛 讻讬讜谉 讚讗讞讝拽讬讛 讘诪讟诇讟诇讬谉 讜诇讗 拽驻讬讚 讗讝讜讝讬 讗讬讻讗 讙诇讜讬讬 讛讚注转 讟驻讬 讜拽谞讬 注讻"诇. 讻诇讜诪专, 讚讘拽谞讬谉 砖讟专 转诪讬讚 讘注讬谞谉 谞转讬谞转 讛讻住祝 讜讗诇"讻 讗讬谉 讙诪讬专转 讚注转 诪爪讚 讛诪讜讻专, 讗讘诇 讘讞讝拽讛, 讛讬讻讗 讚讛诪讜讻专 诇讗 注讬讬诇 讜谞驻讬拽 讗讝讜讝讬, 讛拽谞讬谉 讞诇 讗驻讬' 讘诇讬 谞转讬谞转 讛讚诪讬诐. 讜爪"讘 讘讬住讜讚 讛讞讬诇讜拽 讘讬谉 拽谞讬谉 砖讟专 诇拽谞讬谉 讞讝拽讛 讛讬讻讗 讚诇讗 注讬讬诇 讜谞驻讬拽 讗讝讜讝讬.
讜谞专讗讛 诇讘讗专 讚讬砖 诇讞诇拽 讘讬谉 诪注砖讛 拽谞讬谉 讚诇讗 拽砖讜专 讘讗讜驻谉 讬砖讬专 诇讞驻抓 讛谞拽谞讛 诇讘讬谉 诪注砖讛 拽谞讬谉 讚谞注砖讛 讘讞驻爪讗 注爪诪讜. 讜讛住讘专讗 讛讜讗 讚讻诇 诪注砖讛 拽谞讬谉 讚谞注砖讛 讘讙讜祝 讛讞驻爪讗 讚谞拽谞讛, 讗讝讬 讛拽谞讬谉 讞诇 注"讬 讝讛 讚讛诪注砖讛 讘注爪诐 讛讞驻爪讗 注爪诪讜 诪讜讻讬讞 讚讛拽讜谞讛 讛讜讬 讛讘注诇讬诐. 讜讻讘专 讘讬讗专谞讜 讗转 讛讬住讜讚 讛讝讛 讘谞讜讙注 诇砖讬讟转 讛专诪讘"诐 讘拽谞讬谉 讞讝拽讛 (讘砖讬注讜专讬诐 诇注讬诇 讻讘: 讚"讛 转谞讜 专讘谞谉 讻讬爪讚 讘讞讝拽讛, 讗讜转 讘') 讜讘谞讜讙注 诇住讜讙讬讗 讚讛讙讘讛讛 诪讘讟诇 诪砖讬讻讛 (讚祝 讻讛: 讘注谞讬谉 拽谞讬谉 诪住讬专讛 讜拽谞讬谉 诪砖讬讻讛, 讗讜转 讘'). 讜诇驻讬"讝 讬"诇 讚讛讬讻讗 讚讛拽讜谞讛 注砖讛 诪注砖讛 讘讙讜祝 讛讞驻抓 讻诪讜 讘讞讝拽讛 讗讜 讘诪砖讬讻讛, 讗讝讬 讬砖 讛讜讻讞讛 讘注爪诐 讛讞驻爪讗 讚讛讜讬 注讻砖讬讜 讘讘注诇讜转 讛拽讜谞讛 讜诪砖讜"讛 诇讗 讗诪专讬谞谉 讚讬砖 讞住专讜谉 讘讙诪讬专转 讚注转 讚讛诪讜讻专. 讜讘讻谉 谞诪讬 诪讘讜讗专 讛讞讬诇讜拽 讚拽谞讬谉 讞讝拽讛 讞诇 讘注爪诪讜 讘诪拽讜诐 砖讻讜转讘讬谉 砖讟专 讙诐 讘诇讬 讛砖讟专 诪讚讛讜讬 讛讜讻讞转 讘注诇讜转 讘讞驻抓 注爪诪讜 讜诪砖讜"讛 讛讚注转 诪拽谞讛 讞诇 讙诐 讘诇讬 砖讟专 砖诇讗 讻诪讜 讘拽谞讬谉 讻住祝.832
讜讬砖 诇讛讜住讬祝 讚讘讬住讜讚 讛讝讛 讚诪砖讬讻讛 讜讛讙讘讛讛 拽讜谞讬诐 诪讚讬谉 诪注砖讛 讛诪讜讻讬讞 讙诐 谞讬转谉 诇讘讗专 讗转 讛讙讚专 讚拽谞讬谉 住讬讟讜诪转讗 (讘"诪 注讚.). 讚讛专讬 诇讻讗讜专讛 拽砖讛 诇讛讘讬谉 诇诪讛 诪谞讛讙 讛住讜讞专讬诐 拽讜讘注 拽谞讬谉 注"驻 讚讬谉. 讗诇讗 讚讬"诇 讚诇讜诪讚讬诐 诪讛讙讘讛讛 讜诪砖讬讻讛 讚诪注砖讛 讛诪讜讻讬讞 讗转 讘注诇讜转 讛拽讜谞讛 诪讞讬诇 拽谞讬谉, 讜诪注砖讛 讚讛讜讬 诪谞讛讙 讛住讜讞专讬诐 诇拽谞讬谉 讙诐 诪讜讻讬讞 讚讛讘注诇讜转 注讜讘专转 诇拽讜谞讛.
讙诪'. 讻讬 讛讗 讚专讘 讗讬讚讬 讘专 讗讘讬谉 讻讬 讝讘讬谉 讗专注讗 讗诪专 讗讬 讘注讬谞讗 讘讻住驻讗 讗讬拽谞讬, 讗讬 讘注讬谞讗 讘砖讟专讗 讗讬拽谞讬.
诇讻讗讜专讛 讛讚讬谉 讛讝讛 爪"注 讚讛专讬 驻住拽讬谞谉 讚讗讬谉 讘专讬专讛 讘讚讬谞讬诐 讚讗讜专讬讬转讗, 讜讛专讬 讻讗谉 诪注砖讛 讛拽谞讬谉 转诇讜讬 讘讚注转讜 讛注转讬讚 砖诇 专讘 讗讬讚讬 讘专 讗讘讬谉.
讙诪'. 专讘 讗砖讬 讗诪专 讘诪转谞讛 讘讬拽砖 诇讬转谞讛 诇讜, 讜诇诪讛 讻转讘 诇讜 诇砖讜谉 诪讻专, 讻讚讬 诇讬驻讜转 讗转 讻讜讞讜.
谞讞诇拽讜 讛专讗砖讜谞讬诐 讘讘讬讗讜专 讚讘专讬 专讘 讗砖讬. 专砖"讬 (讚"讛 专讘 讗砖讬 讗诪专) 诪驻专砖 讚讛诪拽谞讛 讻转讘 专拽 砖讟专 讗' 讚注讬拽专讜 讛讜讬 诇砖诐 诪转谞讛 讗诇讗 讚讛讜住讬祝 诇砖讜谉 诪讻讬专讛 讻讚讬 诇讬讬驻讜转 讻讞 讛诪拽讘诇 诇注谞讬谉 讗讞专讬讜转. 讜讻谉 讗讬转讗 讘转讜住' 讬砖谞讬诐. 讗讘诇 讛转讜住' 注爪诪诐 (讚"讛 讜诇诪讛 讻转讘) 讛拽砖讜 讚诇诪讛 讘注讬谞谉 诇砖讜谉 诪转谞讛 讘讻诇诇 讗诐 讗讬谉 讬驻讜讬 讻讞 诇诪拽讘诇 讘诪转谞讛 讬讜转专 诪讘诪讻专, 讜转讬专爪讜 讘讘' 讗讜驻谞讬诐: 讗) 讛诪拽谞讛 讻转讘 诇讜 讘' 砖讟专讜转 - 讗讞讚 讘诇砖讜谉 诪讻专 注诐 讗讞专讬讜转 讜讗讞讚 讘诇砖讜谉 诪转谞讛 讘诇讬 讗讞专讬讜转 - 讜讛砖讟专 讘诇讬 讗讞专讬讜转 诪爪讬诇 讗转 讛诪拽讘诇 诪讚讬谞讗 讚讘专 诪爪专讗, 讘) 讬砖 讬驻讜讬 讻讞 讘诪转谞讛 诇讙讘讬 讘讜专 讜讚讜转. 讜诇讻讗讜专讛 诪讜讻讞 诪拽讜砖讬讬转 讛转讜住' 讜转讬专讜爪诐 讚讞讜诇拽讬诐 注诇 专砖"讬. 讚讗诐 讘注爪诐 讛讛拽谞讗讛 讛讜讬 诪转谞讛 讜诇砖讜谉 诪讻专 讛讜讗 专拽 诇讛讜住讬祝 讗讞专讬讜转, 讗讝讬 诇讻讗讜专讛 讗讬谉 诪拽讜诐 诇拽讜砖讬讬转 讛转讜住' 讚诇诪讛 讘注讬谞谉 诇砖讜谉 诪转谞讛, 讚讛专讬 讝讛 讛讜讬 注讬拽专 讛讛拽谞讗讛. 讜诇讻讗讜专讛 爪讜讚拽讬诐 讚讘专讬 专砖"讬 讚讛专讬 诪讘讜讗专 讘讙诪' 讚讛诪拽谞讛 专讜爪讛 诇转转 讗转 讛砖讚讛 诇拽讜谞讛 讘诪转谞讛, 讜讗"讻 爪"讘 讘讚注转 讛转讜住' 讚讛拽砖讜 诇诪讛 讘注讬谞谉 诇砖讜谉 诪转谞讛, 讛专讬 讝讛 讛讜讬 注讬拽专 诇砖讜谉 讛拽谞讬谉.
讜谞专讗讛 诇讘讗专 讚谞讞诇拽讜 专砖"讬 讜讛转讜住' 讘讙讚专 讚讞诇讜转 讚注转 讛诪拽谞讛 诇诪转谞讛 讜诇诪讻专. 讚专砖"讬 谞拽讟 讚讬砖 讞讬诇讜拽 讘讬谉 讞诇讜转 讚注转 诪拽谞讛 诇诪转谞讛 诇讘讬谉 讞诇讜转 讚注转 讛诪拽谞讛 诇诪讻专. 讜讛住讘专讗 诇讻讱 讛讜讗 讚讘诪转谞讛 注讬拽专 讛拽谞讬谉 讞诇 诪爪讚 讛拽谞讗转 讛诪拽谞讛 讚讛专讬 讗讬谉 讛诪拽讘诇 谞讜转谉 讚讘专 转诪讜专转 讛讞驻抓 讚谞拽谞讛 诇讜, 诪砖讗"讻 讘诪讻专 讚讬砖 诪注砖讛 诪爪讚 讛拽讜谞讛. 讜诪住转讘专 讚讛讬讻讗 讚讛拽谞讬谉 讞诇 讘注讬拽专 诪爪讚 讛拽谞讗转 讛诪拽谞讛 讻诪讜 讘诪转谞讛 讗讝讬 讘注讬谞谉 讚注转 诪拽谞讛 讬讜转专 讞讝拽讛 诪讛讬讻讗 讚讛拽讜谞讛 讙"讻 诪砖转转祝 讻诪讜 讘诪讻专. 讜讗"讻 讚注转 讛诪拽谞讛 讚诪讻专 讗讬谞讜 诪讛谞讬 诇诪转谞讛, 讜诪诪讬诇讗 讗诐 讗讚诐 专讜爪讛 诇转转 砖讚讛 讘诪转谞讛 讛讜讗 爪专讬讱 诇讛讝讻讬专 诇砖讜谉 诪转谞讛 讘住驻讬专转 讚讘专讬诐 讚讛砖讟专 讜爪专讬讱 讚注转 诪拽谞讛 诪讬讜讞讚 诇诪转谞讛. 诪讗讬讚讱, 讛转讜住' 住讘讜专讬诐 讚讘注爪诐 讗讬谉 诇讞诇拽 讘讬谉 讚注转 诪拽谞讛 讚诪讻专 诇讘讬谉 讚注转 诪拽谞讛 讚诪转谞讛, 讗诇讗 讚讛讻诇 讚注转 诪拽谞讛 诇砖诐 讛拽谞讗讛 住转诪讬转. 讜诇讻谉 讙诐 讗诐 讛诪拽谞讛 专讜爪讛 诇转转 讗转 讛砖讚讛 讘注讬拽专 讘诪转谞讛, 住讙讬 讘砖讟专 讙诐 讘诇砖讜谉 诪讻专 讘讛讜住驻转 诇砖讜谉 诪转谞讛 诇砖诐 讬驻讜讬 讻讞 诇注谞讬谉 诪住讜讬讬诐.833
转讜讚"讛 讜诇诪讛 讻转讘. 讘讗"讚. 讜讬"诇 讚砖谞讬 砖讟专讜转 讻讜转讘 诇讜.
讜爪"注 讘讚注转 讛转讜住' 讛讬讗讱 诪讜转专 诇讻转讜讘 讘' 砖讟专讜转 讜诇砖拽专 讜诇讛注专讬诐 谞讙讚 讛讘专 诪爪专讗. 讜爪"诇 讚讻转讬讘转 讘' 砖讟专讜转 讗讬谞讛 讛注专诪讛 讗诇讗 讚诪驻拽讬注 讗转 讝讻讜转 讛讘专 诪爪专讗 诪注讬拽专 讛讚讬谉, 讗讱 爪"注 讛讬讗讱. 讜谞专讗讛 诇讘讗专 注"驻 讚讘专讬 专砖"讬 讘住讜讙讬讗 讚讘专 诪爪专讗, 讚讗讬转讗 讘讙诪' 讜讝"诇 诪转谞讛 诇讬转 讘讛 诪砖讜诐 讚讬谞讗 讚讘专 诪爪专讗, 讗诪专 讗诪讬诪专 讗讬 讻转讘 诇讬讛 讗讞专讬讜转 讗讬转 讘讛 诪砖讜诐 讚讬谞讗 讚讘专 诪爪专讗 注讻"诇. 讜专砖"讬 驻讬专砖 (讚"讛 讜讗讬 讻转讘 诇讬讛 讗讞专讬讜转 讜讻讜') 讜讝"诇 讚讜讚讗讬 诪讻专 讛讜讗, 砖讗讬谉 讻讜转讘讬谉 讗讞专讬讜转 注诇 讛诪转谞讛 注讻"诇. 讻诇讜诪专, 讚讘注爪诐 讗讬谉 讚讬谞讗 讚讘专 诪爪专讗 讘诪转谞讛 讗诪讬转讬转 讗诇讗 讚讗诐 讻讜转讘讬谉 讗讞专讬讜转 讘讜讚讗讬 讛转讻讜讜谉 诇砖诐 诪讻专 讚讛专讬 讘讚专讱 讻诇诇 讗讬谉 讻讜转讘讬谉 讗讞专讬讜转 诇诪转谞讛. 讜讻谉 谞专讗讛 诪讚讘专讬 讛专诪讘"诐 (驻专拽 讬讙 诪讛诇讻讜转 砖讻谞讬诐 讛诇"讗) 讜讝"诇 讛谞讜转谉 诪转谞讛 讗讬谉 讘讛 讚讬谉 讘谉 讛诪爪专, 讛讬讛 讻转讜讘 讘砖讟专 诪转谞讛 砖讗讞专讬讜转 诪转谞讛 讝讜 注诇 讛谞讜转谉 讬砖 讘讛 讚讬谉 讘谉 讛诪爪专 讛讜讗讬诇 讜讬砖 讘讛 讗讞专讬讜转 诪讻讬专讛 讛讬讗 讜诇讗 讻转讘 诪转谞讛 讗诇讗 诇讘讟诇 讝讻讜转 讘谉 讛诪爪专, 讜讻诪讛 谞讜转谉 诇讜 诪讛 砖讛讬讗 砖讜讛 注讻"诇. 讛专讬 讛专诪讘"诐 讛讜住讬祝 驻讬专讜砖 诇讙诪' 讚讘讜讚讗讬 讛诪拽谞讛 讛转讻讜讜谉 诇砖诐 诪讻专 讜专拽 讻转讘 诪转谞讛 诇讛注专讬诐 注诇 讛讘专 诪讬爪专.
讜讬讜爪讗 诪讚讘专讬 专砖"讬 讜讛专诪讘"诐 讚讛讬讻讗 讚讘讗诪转 讛诪拽谞讛 讗讬谞讜 诪拽讘诇 讻住祝 讘转砖诇讜诐 讜专拽 专讜爪讛 诇讛讜住讬祝 讗讞专讬讜转 诇诪转谞讛, 讗注"驻 砖讝讛 讻诪注讟 讜诇讗 谞诪爪讗, 讗讝讬 讗讬谉 讚讬谉 讚讘专 诪爪专讗 讞诇. 讜诇驻讬"讝 谞讬转谉 诇讘讗专 讗转 讚讘专讬 讛转讜住' 讚讛专讬 讗诐 讛诪拽谞讛 讘讗诪转 讛转讻讜讜谉 诇诪转谞讛 讗诪讬转讬转 讘讗讞专讬讜转 讗讬谉 讚讬谞讗 讚讘专 诪爪专讗 讞诇. 讜诇讻谉 诪讜转专 诇讜 诇讻转讜讘 讘' 砖讟专讜转 讻讚讬 砖诇讗 讬讟注谞讜 讛讘专 诪爪专讗 砖诇讗 讻讚讬谉 砖讻砖讛讜讗 注砖讛 讗转 讛讛拽谞讗讛 讘讗讞专讬讜转 砖讝讛 讛讬讛 诪讻专, 讚讗讚专讘讗 讘讗诪转 讝讜 讛讬转讛 诪转谞讛 讘讗讞专讬讜转 讜诇讗 诪讻专.834
讙诪'. 讗诪专 砖诪讜讗诇 诇讗 砖谞讜 讗诇讗 讘砖讟专 诪转谞讛, 讗讘诇 讘诪讻专 诇讗 拽谞讛 注讚 砖讬转谉 诇讜 讚诪讬诐.
注讬讬谉 讘专砖讘"讗 (讚"讛 讗诪专 砖诪讜讗诇) 讚讛讘讬讗 讘' 讚注讜转 讛讗诐 讙诐 住讜讚专 讗讬谞讜 拽讜谞讛 注讚 砖讬转谉 讛讚诪讬诐, 讜讝"诇 讜讘拽谞讬谉 讗讬讻讗 驻诇讜讙转讗 讘讬谞讬 专讘讜讜转讗 讝"诇 讗讬 拽谞讬 讘诇讗 讚诪讬 讗讜 诇讗. 讜讗讬讻讗 诪"讚 讚讛"诇 讻砖讟专 讚讛讗 住转诐 拽谞讬谉 诇讻转讬讘讛 注讜诪讚 讜诇讗 注讚讬祝 诪砖讟专, 讜讗讬讻讗 诪"讚 诪砖注转 拽谞讬谉 拽谞讛 讚讗讬谉 诇讗讞专 拽谞讬谉 讻诇讜诐, 讜诪住转讘专讗 讻讜转讬' 讚讗诇讬诐 讻讞 拽谞讬谉 讜诪砖注转 拽谞讬谉 诪拽谞讗 拽谞讬 诇讬讛 注讻"诇. 讜爪"讘 诪讛讬 讛住讘专讗 诇讜诪专 讚讗讬谉 诇讗讞专 拽谞讬谉 讻诇讜诐 讗诐 讘砖讟专 讗诪专讬谞谉 讚讗讬谉 诇讜 讚注转 诇诪讻讜专 讻诇 注讜讚 诇讗 拽讬讘诇 讗转 讛讚诪讬诐.
讜谞专讗讛 诇讘讗专 讚诪爪讬谞讜 讻诪讛 讞讬讚讜砖讬 讚讬谞讬诐 讘住讜讚专 讚讗讬谞诐 砖讬讬讻讬诐 诇砖讗专 拽谞讬讬谞讬诐. 讚讛专"谉 讘谞讚专讬诐 (讻讝:) 讛讘讬讗 诪讞诇讜拽转 讛专讗砖讜谞讬诐 讛讗诐 住转诐 拽谞讬谉 住讜讚专 诪住诇拽 讗转 讛讞住专讜谉 讚讗住诪讻转讗 讗讜 专拽 拽谞讬谉 住讜讚专 讘驻谞讬 讘"讚 讞砖讜讘. 讛专讬 讬砖 讚注讜转 讘专讗砖讜谞讬诐 讚拽谞讬谉 住讜讚专 诇讘讚 诪住诇拽 讗转 讛讞住专讜谉 讚讗住诪讻转讗. 讜讻诪讜"讻 拽谞讬谉 住讜讚专 讛讜讬 讛拽谞讬谉 讛讬讞讬讚 讚讬讻讜诇 诇讬爪讜专 讛转讞讬讬讘讜转, 诪砖讗"讻 砖讗专 拽谞讬讬谞讬诐 讚砖讬讬讻讬诐 专拽 诇讞驻爪讗 讘注讬谉.835
讜讬"诇 讘讙讚专 讛讚讘专讬诐 讚讬住讜讚 拽谞讬谉 住讜讚专 讛讜讗 讬爪讬专转 讚注转 讛诪转讞讬讬讘, 讚讛讬讬谞讜 讚讗讚诐 诪拽讘诇 注诇 注爪诪讜 讛转讞讬讬讘讜转 注"讬 拽谞讬谉 住讜讚专. 讜诇讻谉 住讜讚专 讬讻讜诇 诇转拽谉 讞住专讜谉 讚讚注转 讛诪转讞讬讬讘 讚讗住诪讻转讗, 讚讛专讬 讻诇 讬住讜讚 讚住讜讚专 讛讜讗 诇讬爪讜专 讚注转 讛诪转讞讬讬讘. 讜诇驻讬"讝 讬"诇 讚讛讬讻讗 讚讗讚诐 诪拽谞讛 讞驻抓 诇讞讘讬专讜 注"讬 拽谞讬谉 住讜讚专 讗讬谉 讝讛 讛拽谞讗讛 讬砖讬专讛 砖诇 讛讞驻抓 讻诪讜 讘拽谞讬谉 讚注诇诪讗. 讗诇讗 讚讬砖 讘讝讛 讘' 砖诇讘讬诐: 讗) 讛诪拽谞讛 诪转讞讬讬讘 诇转转 讛讞驻爪讗 讛讝讛 讗诇 讛拽讜谞讛, 讘) 讛讛转讞讬讬讘讜转 讛讝讗转 注爪诪讛 讬讜爪专转 讞诇讜转 拽谞讬谉. 讜讬砖 诇讛讟注讬诐 讗转 讝讛 注"驻 讛砖讬讟讜转 讚讬砖 讞诇讜转 砖诇 讛转讞讬讬讘讜转 注诇 讚讘专 讘注讬谉 (注讬讬谉 拽爪讜讛"讞 住讬诪谉 砖诇讘 住拽"讚 讚讛讘讬讗 诪讞诇拽讜转 讛专讗砖讜谞讬诐 讘讝讛), 讻诇讜诪专 讚讝讛 讛讜讬 讛砖诇讘 讛专讗砖讜谉 讘拽谞讬谉 住讜讚专. 讜讗驻讬' 诇驻讬 讛专讗砖讜谞讬诐 讚讗讬谉 讛转讞讬讬讘讜转 讘讘注讬谉, 讬"诇 讚讝讛讜 讞讬讚讜砖 讛拽专讗 讘拽谞讬谉 住讜讚专, 讚讛讬讬谞讜 讚注"讬 拽谞讬谉 住讜讚专 谞讜爪专 讞诇讜转 讛转讞讬讬讘讜转 注诇 讞驻爪讗 讘注讬谉.
讜讗诐 讻谞讬诐 讛讚讘专讬诐, 诪讜讘谉 诪住拽谞转 讛专砖讘"讗 讚诇讗 讘注讬谞谉 谞转讬谞转 讚诪讬诐 讘拽谞讬谉 住讜讚专. 讚讛专讬 讻诇 讛讞住专讜谉 讘拽谞讬谉 讘诇讬 谞转讬谞转 讛讚诪讬诐 讛讜讗 讘讚注转 诪拽谞讛. 讜诇驻讬 讛谞"诇, 讻诇 讛讬住讜讚 讚拽谞讬谉 住讜讚专 讛讜讗 诇讛讞讬诇 讛转讞讬讬讘讜转 诪讚注转 讜诇转拽谉 诪讛 砖讛讬讛 专讗讜讬 诇讛讬讜转 讞住专讜谉 讘讚注转 讻诪讜 讚诪爪讬谞讜 讘讗住诪讻转讗. 讜讗"讻 诪讜讘谉 诇诪讛 拽谞讬谉 住讜讚专 拽讜谞讛 诇讘讚讜 讚讛专讬 讛住讜讚专 转讬拽谉 讗转 讛讞住专讜谉 讘讙诪讬专转 讚注转.
讜讘讝讛 讗驻砖专 诇讛讘讬谉 砖讬讟转 讛专诪讘"诐 (驻专拽 讻讟 诪讛诇讻讜转 诪讻讬专讛 讛诇"讟) 讚讗注"驻 讚讛讞讻诪讬诐 转讬拽谞讜 拽谞讬谉 诇驻注讜讟讜转, 诪"诪 讗讬谉 拽谞讬谉 住讜讚专 诇拽讟谉 讻诇诇, 讜讝"诇 讗诐 拽谞讜 诪讬讚 讛拽讟谉 讜讻讜' 诇讗 拽谞讛 讛诇讜拽讞 讜讻讜' 讜讗讬谉 拽谞讬谉 诪讬讚 讛拽讟谉 讻诇讜诐, 砖讛拽谞讬谉 讘砖讟专 讜讗讬谉 讛注讚讬诐 讞讜转诪讬诐 讗诇讗 注诇 砖讟专 砖诇 讗讚诐 讙讚讜诇 注讻"诇. 讜爪"讘 诪讗讬 砖谞讗 拽谞讬谉 住讜讚专 诪砖讗专 拽谞讬讬谞讬诐. 讜谞专讗讛 诇讘讗专 讚讞讝"诇 转讬拽谞讜 讚拽讟谉 讚讛讙讬注 诇讚注转 砖诇 驻注讜讟讜转 讬讻讜诇 诇讛拽谞讜转 注诐 讚注转 诪拽谞讛, 讗讘诇 诇讗 转讬拽谞讜 砖拽讟谉 讬讻讜诇 诇拽讘诇 注诇 注爪诪讜 讛转讞讬讬讘讜转 诪讚注转 讚讛讜讬 讞诇讜转 砖诐 讚注转 讗讞专转. 讜诇讻谉, 拽谞讬谉 住讜讚专 讚讻诇 讻讜诇讜 转诇讜讬 讘讚注转 讛诪转讞讬讬讘 讜诇讗 讘讚注转 诪拽谞讛, 讗讬谞讜 砖讬讬讱 诇拽讟谞讬诐. 讜讝讛 讛讜讬 讛讛住讘专 讘讛砖讜讜讗转 讛专诪讘"诐 讘讬谉 拽谞讬谉 住讜讚专 诇讻转讬讘转 砖讟专 讚讙诐 谞讜爪专 注"讬 讚注转 讛诪转讞讬讬讘.836
讜讛讬住讜讚 讚拽谞讬谉 住讜讚专 讞诇 讘转讞讬诇讛 讻讚注转 讛诪转讞讬讬讘 谞诪讬 诪讘讗专 诇诪讛 拽谞讬谉 住讜讚专 讞诇 讘讬谉 讘拽专拽注 讜讘讬谉 讘诪讟诇讟诇讬谉. 讚讛专讬 讻诇 砖讗专 诪注砖讬 拽谞讬谉 讞诇讬谉 讗讜 讘拽专拽注 讗讜 讘诪讟诇讟诇讬谉 讗讘诇 诇讗 讘砖谞讬讛诐. 讜诇驻讬 讛谞"诇 讛讘讬讗讜专 讛讜讗 讚讘拽谞讬谉 讚注诇诪讗 讛讞驻爪讗 讛谞拽谞讬转 讞砖讜讘 讻讬 爪专讬讱 诪注砖讛 讜讚注转 讛诪转讗讬诪讬诐 诇讞驻爪讗 讛讝讛. 讗讘诇 住讜讚专 讗讬谞讜 讞诇 讘转讞讬诇讛 讻诪注砖讛 拽谞讬谉 讗诇讗 讻讚注转 讛诪转讞讬讬讘 讜拽讘诇转 讛转讞讬讬讘讜转 注诇 讛讙讘专讗 讜诇讻谉 讗讬谉 诇讞诇拽 讘讬谉 讛转讞讬讬讘讜转 讘拽专拽注 诇讘讬谉 讛转讞讬讬讘讜转 讘诪讟诇讟诇讬谉.
讙诪'. 讛讜讗 诪讜转讬讘 诇讛 讜讛讜讗 诪驻专拽 诇讛 讘诪讜讻专 砖讚讛讜 诪驻谞讬 专注转讛.
诪砖诪注 诪讛讙诪' 讚讛讬讻讗 讚讗讬谞讜 诪讜讻专 讗转 砖讚讛讜 诪驻谞讬 专注转讛, 拽谞讬谉 砖讟专 讗讬谞讜 诪讛谞讬 讘诇讬 转砖诇讜诪讬 讚诪讬 讛砖讚讛. 讜诪讘讜讗专 讘专讗砖讜谞讬诐 讚讝讛 讛讜讬 诪驻谞讬 讞住专讜谉 讘讚注转 诪拽谞讛. 讜诇驻讬"讝 诇讻讗讜专讛 爪"讘 讘诪讛 讚诪讘讜讗专 讘讗讞专讜谞讬诐 讚讘诪讻讬专转 讞诪抓 讘注专讘 驻住讞 诇谞讻专讬 砖讜讻专讬谉 诇讙讜讬 诪拽讜诐 讛讞诪抓 讜诪拽谞讬诐 诇讜 讗转 讛讞诪抓 讗讙讘 讛拽专拽注. 讜诇讻讗讜专讛 爪"讘 讛讬讗讱 讛谞讻专讬 拽讜谞讛 讗转 讛拽专拽注 讘砖讟专, 讜讛专讬 讛讜讗 讗讬谞讜 谞讜转谉 诇讬砖专讗诇 讗转 讻诇 讚诪讬 讛拽专拽注, 讜讗"讻 讗讬谉 住诪讬讻讜转 讚注转 诇拽谞讬谉 讘砖讟专 诇讘讚. 讜讬砖 讗讞专讜谞讬诐 讚驻讬专砖讜 讚诪讻讬讜谉 讚讬砖专讗诇 爪专讬讱 诇住诇拽 讗转 讛讞诪抓 诪专砖讜转讜 讘注"驻 谞注砖讛 讻诪讜 讚讛讜讗 诪讜讻专 砖讚讛讜 诪驻谞讬 专注转讛 讚讬砖 讗讜诪讚谞讗 讚讬砖 诇讜 讚注转 诪拽谞讛.837
讜注讜讚 讗讬转讗 讘讗讞专讜谞讬诐 讚讗诐 讝拽驻谉 注诇讬讜 讛讙讜讬 讗转 砖讗专 讛讚诪讬诐 讘诪诇讜讛 讗讝讬 讛拽谞讬谉 讞诇 诪讬讚 讗驻讬' 讘诇讬 转砖诇讜诪讬谉 讚讻诇 讛讚诪讬诐. 讜讛讚讬谉 讛讝讛 谞诇诪讚 诪讛讙诪' 讘讘"诪 (注讝:) 讚讗讬转讗 砖诐 讚讗驻讬' 讛讬讻讗 讚讛诪讜讻专 注讬讬诇 讜谞驻讬拽 讗讝讜讝讬, 讗诐 讛拽讜谞讛 讝拽祝 注诇讬讜 讘诪诇讜讛 讛拽谞讬谉 讞诇.838 讜诇讻谉 讛讗讞专讜谞讬诐 讛拽驻讬讚讜 砖讛讙讜讬 讬讝拽讜祝 讗转 砖讗专 讛住讻讜诐 讘诪诇讜讛. 讗诇讗 讚讛砖讜"注 讛专讘 (住讬诪谉 转诪讞 住注讬祝 讬讘) 讛讞诪讬专 砖诇讗 诇住诪讜讱 注诇 讝拽讬驻转 诪诇讜讛, 讜讛讜住讬祝 讚讘注讬谞谉 砖讛讙讜讬 讬注诪讬讚 注专讘 拽讘诇谉 注诇 砖讗专 讛讞讜讘. 讜诇讻讗讜专讛 爪"讘 讘讞讜诪专转 砖讜"注 讛专讘 讚讛专讬 诪讘讜讗专 讘讙诪' 讚讝拽讬驻转 诪诇讜讛 诪讛谞讬 诇拽谞讜转 拽专拽注 讗驻讬' 讛讬讻讗 讚诇讗 砖讬诇诐 讘驻讜注诇 讻诇 讛讞讜讘 讜诇诪讛 讛讜讗 诇讗 住诪讱 注诇 讝讛.839
讗讘诇 诇讻讗讜专讛 爪"讘 讘讬住讜讚 讛讝讛 讚讝拽讬驻转 诪诇讜讛 诪讛谞讬 讗驻讬' 讛讬讻讗 讚谞转讬谞转 诪拽爪转 讛讚诪讬诐 诇讗 讛讬讛 诪讜注讬诇. 讚讛专讬 诪讘讜讗专 讘讙诪' 讚讛讬讻讗 讚诇讗 诪讻专 诪讞诪转 专注转讛 讘注讬谞谉 谞转讬谞转 讚诪讬诐 诪驻谞讬 住诪讬讻讜转 讚注转 讛诪拽谞讛. 讜讗"讻 诪住转讘专 讚讛诪讜讻专 讙讜诪专 讚注转讜 诇讛拽谞讜转 专拽 讛讬讻讗 讚拽讬讘诇 讗转 讛讻住祝 讘驻讜注诇 讜诇讗 讘讝拽讬驻转 诪诇讜讛 讚讛讜讬 注"驻 讚讬谉 谞转讬谞转 诪注讜转 讜讛诇讜讗讛 讞讚砖讛.840 讜讞讬讚讜砖 诇讜诪专 讚讗讜诪讚谉 讚注转 讛诪讜讻专 转诇讜讬 讘谞转讬谞转 诪注讜转 注"驻 讚讬谉 讜诇讗 讘拽讘诇转 讛讚诪讬诐 讘驻讜注诇.
讙诪'. 讘砖讟专 讻讬爪讚 讻转讘 诇讜 注诇 讛谞讬讬专 讗讜 注诇 讛讞专住 讗注"驻 砖讗讬谉 讘讛诐 砖讜讛 驻专讜讟讛 砖讚讬 诪讻讜专讛 诇讱, 砖讚讬 谞转讜谞讛 诇讱, 讛专讬 讝讜 诪讻讜专讛 讜谞转讜谞讛.
诪讘讜讗专 讘讙诪' 讚诇砖讜谉 "砖讚讬 诪讻讜专讛 诇讱" 诪讜注讬诇 诇砖讟专 拽谞讬谉. 讜注讬讬谉 讘专砖讘"讗 (讚"讛 讗诪专 砖诪讜讗诇) 讚讛讘讬讗 讘' 讚注讜转 讘谞讜讙注 诇砖讟专 砖讻转讜讘 讘诇砖讜谉 注讘专 讻诪讜 "诪讻专转讬 砖讚讛 讝讜 诇驻诇讜谞讬" 讛讗诐 讛讜讬 讻砖讟专 讛讜讚讗讛 讚诇讗 拽讜谞讬诐 讘讜 讗讜 拽讜谞讬谉 讘讜. 讜讛住讬拽 讛专砖讘"讗 讜讝"诇 讻讱 谞专讗讬谉 讛讚讘专讬诐 砖讗注"驻 砖讗讬谞讜 讻讜转讘 讜讛专讬谞讬 诪讜讻专 诇讜 讗诇讗 讜诪讻专转讬 诇讜 诇讗讜 砖讟专 讛讜讚讗讛 讛讜讗 讗诇讗 砖讟专 诪讻专 讻讚讻转讬讘 谞转转讬 讻住祝 讛砖讚讛 拽讞 诪诪谞讬 讚诪转专讙诪讬' 讗转谉, 讜讻讛讛讬讗 砖讗诪专讜 讘讙讬讟讬谉 驻专拽 讛砖讜诇讞 (诪:) 谞转转讬 砖讚讛 驻诇讜谞讬转 诇驻诇讜谞讬 讻讜' 讜讗诪专讬谞谉 注诇讛 讜讻讜诇谉 讘砖讟专 讻诇讜诪专 砖讬讻转讜讘 诇讜 注讻砖讬讜 讘砖讟专 诇砖讜谉 讝讛 讜讗讬 诪讚讬谉 讛讜讚讗讛 讗"爪 诇砖讟专 讜讻讜' 注讻"诇. 讬讜爪讗 讚诇驻讬 讛专砖讘"讗 讛诇砖讜谉 讚"诪讻专转讬 诇讜 讛砖讚讛" 诪讛谞讬 诇砖讟专 拽谞讬谉 讗讘诇 专拽 诪驻谞讬 讚谞讬转谉 诇驻专砖讜 讻诇砖讜谉 讛讜讜讛 讗讜 注转讬讚. 讗讘诇 砖讟专 注诐 谞讜住讞 讚讘讜讚讗讬 讛讜讬 诇砖注讘专 讻诪讜 "讻讘专 诪讻专转讬 砖讚讛 讝讜 诇驻诇讜谞讬" 讛讜讬 砖讟专 讛讜讚讗讛 讚讗讬谞讜 诪讜注讬诇 诇拽谞讬谉.
讜讬砖 诇讛注讬专 讚讘讙讟 讘注讬谞谉 谞讜住讞 讚诪砖诪注讜 讚讛讙讬专讜砖讬谉 讞诇讬谉 注讻砖讬讜 讘讛讜讜讛 注"讬 讛砖讟专, 讗讘诇 诇砖讜谉 注讘专 讚讗驻砖专 诇驻专砖讜 讻诇砖讜谉 讛讜讜讛 讗讬谞讜 诪讛谞讬. 讜讝讛 诪讘讜讗专 讘讙诪' 讘讙讬讟讬谉 (驻讛.) 讚谞讞诇拽讜 讛转谞讗讬诐 讘诪砖谞讛 讘谞讜讙注 诇诇砖讜谉 讛讙讟 讜讝"诇 讙讜驻讜 砖诇 讙讟 讛专讬 讗转 诪讜转专转 诇讻诇 讗讚诐 专讘讬 讬讛讜讚讛 讗讜诪专 讜讚谉 讚讬讛讜讬 诇讬讻讬 诪讬谞讗讬 住驻专 转讬专讜讻讬谉 讜讗讙专转 砖讘讜拽讬谉 讜讙讟 驻讟讜专讬谉 诇诪讛讱 诇讛转谞住讘讗 诇讻诇 讙讘专 讚讬转爪讘讬讬谉 注讻"诇. 讜讛讙诪' (砖诐 驻讛:) 诪讘讗专转 讚谞讞诇拽讜 讘注讚 讻诪讛 爪专讬讱 诇讛讬讜转 讘专讜专 讚讛讙讬专讜砖讬谉 讞诇讬谉 注"讬 讛讙讟, 讜讝"诇 讘诪讗讬 拽诪讬驻诇讙讬, 专讘谞谉 住讘专讬 讬讚讬诐 砖讗讬谉 诪讜讻讬讞讜转 讛讜讬讬谉 讬讚讬诐 讜讗祝 注诇 讙讘 讚诇讗 讻转讘 诇讛 讜讚谉 诪讜讻讞讗 诪讬诇转讗 讚讘讛讗讬 讙讬讟讗 拽讗 诪讙专砖 诇讛, 讜专' 讬讛讜讚讛 住讘专 讬讚讬诐 砖讗讬谉 诪讜讻讬讞讜转 诇讗 讛讜讬讬谉 讬讚讬诐, 讜讟注诪讗 讚讻转讘 诇讛 讜讚谉 讚诪讜讻讞讗 诪讬诇转讗 讚讘讛讗讬 讙讬讟讗 拽讗 诪讙专砖 诇讛 讗讘诇 诇讗 讻转讘 诇讛 讜讚谉 讗诪专讬 讘讚讬讘讜专讗 讙专砖讛 讜砖讟专讗 专讗讬讛 讘注诇诪讗 讛讜讗 注讻"诇. 讜谞专讗讛 讚谞讞诇拽讜 专讘讬 讬讛讜讚讛 讜讛讞讻诪讬诐 专拽 讘谞讜讙注 诇讙讟 讚讛讜讬 讞诇讜转 砖诐 住驻专 讻专讬转讜转 讜诇讻谉 爪专讬讱 诇讛讬讜转 讘专讜专 讚讛讙讟 注爪诪讜 讻讜专转, 讜谞专讗讛 诪讛讙诪' 讚诇砖讜谉 注讘专 讚谞讬转谉 诇驻专砖讜 讻诇砖讜谉 讛讜讜讛 驻住讜诇 讘讙讟 讚讛讜讬 讬讚讬诐 砖讗讬谞谉 诪讜讻讬讞讜转. 讗讘诇 讘砖讗专 砖讟专讬 拽谞讬谉 讗讬谉 讚讬谉 讚住驻专 讻专讬转讜转 讜诇讻谉 诇砖讜谉 注讘专 讚谞讬转谉 诇驻专砖讜 讻诇砖讜谉 注转讬讚 讙诐 讻谉 诪讛谞讬.
讗讘诇 诇讻讗讜专讛 讻诇 砖讬讟转 讛专砖讘"讗 爪"讘. 讚讛专讬 诇讻讗讜专讛 讛讙讚专转 砖讟专 拽谞讬谉 讛讜讬 注讚讜转 讘讻转讘 诪讚注转 讛诪转讞讬讬讘 讜讛拽谞讬谉 讞诇 注"讬 诪住讬专转 讛专讗讬讛 讗诇 讛拽讜谞讛.841 讜诇驻讬"讝 爪"注 诇诪讛 讛专砖讘"讗 谞拽讟 讚诇砖讜谉 注讘专 诪讜讘讛拽 讗讬谞讜 诪讛谞讬 诇砖讟专 拽谞讬谉 讗诐 诇讻讗讜专讛 诇砖讜谉 讻讝讛 讛讜讬 专讗讬讛 讚讛诪拽谞讛 谞讜转谉 诇拽讜谞讛.842 讜爪"诇 讚讗讛"谞, 讚诪住讘专讗 诇砖讜谉 注讘专 诪讜讘讛拽 讚讛讜讬 专讗讬讛 专讗讜讬 诇讛讜注讬诇 诇砖讟专 拽谞讬谉. 讗诇讗 讚讬砖 注讜讚 讚讬谉 讘砖讟专 拽谞讬谉 砖诇讗 转讛讗 讛讻讞砖讛 讙诇讜讬讛 讘讬谉 诇砖讜谉 讛砖讟专 诇讘讬谉 讝讛 讚讛拽谞讬谉 讘讗诪转 讞诇 注讻砖讬讜 讘讝诪谉 讛注讘专转 讛砖讟专. 讜讘诇砖讜谉 注讘专 诪讜讘讛拽 讗讜 诇砖讜谉 讛讜讚讗讛, 诇砖讜谉 讛砖讟专 诪讜专讛 讚讛拽谞讬谉 讻讘专 讞诇 讜讝讛 住讜转专 讗转 讛讚讬谉 讚讘讗诪转 讛拽谞讬谉 讞诇 专拽 诪讝诪谉 讛注讘专转 讛砖讟专. 讜诇讻谉 诇砖讜谉 注讘专 诪讜讘讛拽 诇讗 诪讛谞讬 诇砖讟专 拽谞讬谉. 讗讘诇 讗诐 讛砖讟专 谞讻转讘 讘讗讜驻谉 讚诇砖讜谉 注讘专 讙诐 谞讬转谉 诇驻专砖讜 讻诇砖讜谉 讛讜讜讛 讗讜 注转讬讚, 讗讝讬 诇砖讜谉 讛砖讟专 讗讬谞讜 住讜转专 讗转 讛注讜讘讚讗 讚讛拽谞讬谉 讞诇 注讻砖讬讜 讜拽讜谞讬谉 讘讜.
讜讘讞讝拽讛 诪谞诇谉 讜讻讜' 讚讘讬 专' 讬砖诪注讗诇 转谞讗 讜讬专砖转诐 讗讜转讛 讜讬砖讘转诐 讘讛, 讘诪讛 讬专砖转诐, 讘讬砖讬讘讛.
讛诪讛专讬"讟 (讚"讛 讘诪讛 讬专砖转诐) 讛拽砖讛 讚诇诪讛 讘谞"讬 讛讬讜 爪专讬讻讬诐 诇拽谞讜转 讗转 讗专抓 讬砖专讗诇 注"讬 拽谞讬谉 讞讝拽讛, 讛诇讗 诇驻讬 讛讙诪' 讘讘"讘 (拽讬讟.) 讗专抓 讬砖专讗诇 讻讘专 讛讬转讛 诪讜讞讝拽转 讘讬讚讬讛诐. 讜爪"注.843
转讜讚"讛 拽专拽注 讻诇 砖讛讜讗. 讘讗"讚. 诪"诪 讗讬谉 注讬拽专 讬谞讬拽转讛 讜讻讜'.
讛转讜住' 谞拽讟讜 讚诇讙讘讬 讞讬讜讘 讘讬讻讜专讬诐 讛讜诇讻讬谉 讘转专 注讬拽专 讛讬谞讬拽讛, 讻诇讜诪专 讚讗诐 注讬拽专 讛讬谞讬拽讛 讛讜讬 诪拽专拽注 砖诇讜 讗讝讬 讛驻讬专讜转 讞讬讬讘讬诐 讘讘讬讻讜专讬诐 讗注"驻 讚讬砖 诪拽爪转 讬谞讬拽讛 诪拽专拽注 讚讗讞专. 讜谞专讗讛 讚讛讞讬诇讜拽 讘讬谉 注讬拽专 讬谞讬拽讛 诇讘讬谉 诪拽爪转 讬谞讬拽讛 转诇讜讬 讘讘' 讚注讜转 讘转讜住' 讘讘"讘 (讻讜: 讚"讛 讙讝诇谉 讛讜讗). 讚讗讬转讗 砖诐 讘讙诪' 讜讝"诇 讗诪专 注讜诇讗 讗讬诇谉 讛住诪讜讱 诇诪爪专 讘转讜讱 砖砖 注砖专讛 讗诪讛 讙讝诇谉 讛讜讗 讜讗讬谉 诪讘讬讗讬谉 诪诪谞讜 讘讻讜专讬诐 注讻"诇. 讜讛转讜住' 讛讘讬讗讜 讘' 讚注讜转 讘讘讬讗讜专 讚讘专讬 注讜诇讗, 讜讝"诇 驻讬' 专"讞 诪砖讜诐 讚讗讬谉 诪讘讬讗讬谉 讙讝诇 注诇 讙讘讬 讛诪讝讘讞 砖谞讗诪专 讗谞讬 讛' 砖讜谞讗 讙讝诇 讘注讜诇讛 (讬砖注讬讛 住讗) 讜讻转讬讘 讜讛讘讗转诐 讙讝讜诇 讜讙讜' (诪诇讗讻讬 讗) 讜讻讜' 讜谞专讗讛 讻驻讬' 讛拽讜谞讟专住 讚讗注"讙 讚诪讜转专 诇住诪讜讱 讗讬谉 诪讘讬讗讬谉 诪诪谞讜 讘讻讜专讬诐 讚讘注讬谞谉 讗砖专 转讘讬讗 诪讗专爪讱 讜诇拽诪谉 讚讗诪专 讗讬诇谉 讛住诪讜讱 诪讘讬讗 讜拽讜专讗 砖注诇 诪谞转 讻谉 讛谞讞讬诇 讬讛讜砖注 讗转 讛讗专抓 诇讗 拽讗诪专 砖注诇 诪谞转 讻谉 讛谞讞讬诇 砖讬讛讗 诪讜转专 诇住诪讜讱 讚讘诇讗讜 讛讻讬 砖专讬 讗诇讗 注诇 诪谞转 讻谉 讛谞讞讬诇 砖讬讛讗 讞砖讜讘 讻诪讜 诪讗专爪讱 讜讬讻讜诇 诇讜诪专 讗砖专 谞转转 诇讬 注讻"诇. 讛专"讞 讛讘讬谉 讚诪讚讜讘专 讘驻住讜诇 讻诇诇讬 讚讗讬谉 诪讘讬讗讬谉 讙讝诇 诇诪讝讘讞, 讜诪讗讬讚讱 专砖"讬 讜讛转讜住' 讘注爪诪诐 谞拽讟讜 讚讗驻讬' 讗诐 讛讜讗 讗讬谞讜 讙讜讝诇 讗转 讛讬谞讬拽讛 诪讗讞专, 诪"诪 讗讬谉 诪讘讬讗讬谉 诪诪谞讜 讘讬讻讜专讬诐 诪砖讜诐 讚讞住专 讘讛讚讬谉 讚"诪讗专爪讱".
讜谞专讗讛 诇讘讗专 讚谞讞诇拽讜 讘讙讚专 讛讚讬谉 讚"诪讗专爪讱" 讘讘讬讻讜专讬诐. 讚讛专"讞 住讘讜专 讚拽专拽注 砖诇讜 讛讜讬 诪讞讬讬讘 砖诇 讘讬讻讜专讬诐 讗讘诇 拽专拽注 砖诇 讗讞专 讗讬谞讜 诪讞讬讬讘 讜讗讬谞讜 驻讜住诇. 讜讗"讻 讗讬诇谉 讚讬讜谞拽 诪拽专拽注 砖诇讜 讜讙诐 诪拽专拽注 讚讗讞专 讘专砖讜转 讚讗讞专, 讞讬讬讘 讘讘讬讻讜专讬诐 诪讻讬讜谉 讚讛讬谞讬拽讛 诪讛拽专拽注 砖诇讜 诪讞讬讬讘讜 讘讘讬讻讜专讬诐 讜讛讬谞讬拽讛 诪拽专拽注 讚讗讞专 讗讬谞讜 诪注诇讛 讜讗讬谞讜 诪讜专讬讚. 讜诇讻谉 讛专"讞 讘讬讗专 讚讛讚讬谉 讚注讜诇讗, 讚讛讬讬谞讜 讚讛讬谞讬拽讛 诪砖讚讛 讗讞专 驻讜住诇 讗转 讛驻讬专讜转 诪讘讬讻讜专讬诐, 砖讬讬讱 专拽 讛讬讻讗 讚讗讬谉 诇讜 专砖讜转 讜讛讜讗 讙讜谞讘 诪讞讘讬专讜. 讚讛专讬 讛讬谞讬拽讛 讘讙讝诇 讗讬谞讜 专拽 讗讬谞讜 诪讞讬讬讘 讗诇讗 讚讙诐 讛讜讬 讞诇讜转 砖诐 驻讜住诇, 讜诇讻谉 讗驻讬' 拽爪转 讬谞讬拽讛 诪砖讚讛 讗讞专 讘讙讝诇 驻讜住诇 讗转 讻诇 讛讗讬诇谉. 讜诪讗讬讚讱 专砖"讬 讜讛转讜住' 住"诇 讚讬谞讬拽讛 诪拽专拽注 砖讗讬谞讛 砖诇讜 讘专砖讜转 讗讬谞讜 驻讜住诇 讘注爪诪讛, 讗诇讗 讚谞拽讟讜 讚讛讚讬谉 "诪讗专爪讱" 诪爪专讬讱 砖讻诇 讛讬谞讬拽讛 转讛讗 诪拽专拽注 砖诇讜. 讜讗诐 诪拽爪转 讛讬谞讬拽讛 讛讜讬 诪讗讞专, 讗讝讬 讬砖 讞住专讜谉 讘诪讞讬讬讘 砖诇 讛讘讬讻讜专讬诐.844
讜讗诐 讻谞讬诐 讛讚讘专讬诐 讬砖 诇讞讝讜专 诇转讜住' 讚讬讚谉 讚谞拽讟讜 讚讗诐 注讬拽专 讛讬谞讬拽讛 讛讜讬 诪砖诇讜 讜讬砖 专拽 讬谞讬拽讛 讟驻讬诇讛 诪拽专拽注 讚讗讞专 讗讝讬 讛驻讬专讜转 讞讬讬讘讬诐 讘讘讬讻讜专讬诐. 讜讬"诇 讚讝讛 诪住转讘专 专拽 诇驻讬 砖讬讟转 专砖"讬 讜讛转讜住' 讚讻诇 讛讚讬谉 讚注讜诇讗 诪转讬讬讞住 诇讛讙讚专转 "诪讗专爪讱" 讜诇讗 讘驻讜住诇 讚讙讝诇, 讜诇讻谉 谞讬转谉 诇讜诪专 讚讗诐 注讬拽专 讛讬谞讬拽讛 讛讜讬 诪拽专拽注 砖诇讜 讗讝讬 拽讬讬诐 讛讚讬谉 讚"诪讗专爪讱". 诪讗讬讚讱 诇驻讬 讛专"讞, 讚讛讞住专讜谉 讘讬谞讬拽讛 诪拽专拽注 讚讗讞专 讛讜讗 诪讚讬谉 讙讝诇 讗讝讬 讛讬讛 拽砖讛 诇讜诪专 讚讛驻讬专讜转 注讚讬讬谉 讞讬讬讘讬诐 讘讘讬讻讜专讬诐 讗诐 诪拽爪转 讛讬谞讬拽讛 讛讜讬 讘讙讝诇, 讚讛专讬 讙讝诇 讞诇 讻驻讜住诇 讜诇讗 专拽 讻讞住专讜谉 讘诪讞讬讬讘.
专砖"讬 讚"讛 讜讘讜讬讚讜讬.
专砖"讬 住讘讜专 讚讗驻讬' 诪讬 砖讗讬谉 诇讜 讘注诇讜转 讘拽专拽注 诪转讜讜讚讛 注诇 讛诪注砖专讜转. 讜讗讬谉 诇讛拽砖讜转 诪讛诪砖谞讛 讘诪注砖专 砖谞讬 (驻专拽 讛 诪砖谞讛 讬讚) 讜讝"诇 讛砖拽讬驻讛 诪诪注讜谉 拽讚砖讱 诪谉 讛砖诪讬诐, 注砖讬谞讜 诪讛 砖讙讝专转 注诇讬谞讜 讗祝 讗转讛 注砖讛 诪讛 砖讛讘讟讞转谞讜 讛砖拽讬驻讛 诪诪注讜谉 拽讚砖讱 诪谉 讛砖诪讬诐 讜讻讜' 讻讗砖专 谞砖讘注转 诇讗讘讜转讬谞讜 讗专抓 讝讘转 讞诇讘 讜讚讘砖, 讻讚讬 砖转转谉 讟注诐 讘驻讬专讜转 诪讻讗谉 讗诪专讜 讬砖专讗诇 讜诪诪讝专讬诐 诪转讜讚讬诐 讗讘诇 诇讗 讙专讬诐 讜诇讗 注讘讚讬诐 诪砖讜讞专专讬诐 砖讗讬谉 诇讛诐 讞诇拽 讘讗专抓, 专' 诪讗讬专 讗讜诪专 讗祝 诇讗 讻讛谞讬诐 讜诇讜讬诐 砖诇讗 谞讟诇讜 讞诇拽 讘讗专抓, 专' 讬讜住讬 讗讜诪专 讬砖 诇讛诐 注专讬 诪讙专砖 注讻"诇. 讜诇讻讗讜专讛 诪讘讜讗专 诪讛诪砖谞讛 讚讛驻住讜拽 "讜讗转 讛讗讚诪讛 讗砖专 谞转转 诇谞讜" 诪诇诪讚 讚专拽 诪讬 讚讬砖 诇讜 讞诇拽 讘讗专抓 诪转讜讜讚讛, 讜讗"讻 诇诪讛 专砖"讬 谞拽讟 讚讗驻讬' 诪讬 砖讗讬谉 诇讜 拽专拽注 诪转讜讜讚讛. 讜讛讘讬讗讜专 讛讜讗 讚讛诪砖谞讛 专拽 诪诇诪讚 讚诪讬 讚诇讗 讛讬讛 专讗讜讬 讘讙讘专讗 诇讛讬讜转 讞诇拽 砖诇 讞诇讜拽转 讛讗专抓 讘讝诪谉 讬讛讜砖注 讗讬谞讜 诪转讜讜讚讛 讻讬 讛讜讗 诪讜驻拽注 诪讛驻住讜拽 "讗砖专 谞转转 诇谞讜". 讗讘诇 讗讚诐 诪讬砖专讗诇 讚讛讬讛 专讗讜讬 诇讛讬讜转 讘讞诇讜拽转 讬讛讜砖注 讗讘诇 注讻砖讬讜 讛讜讗 诪讻专 讗转 讛拽专拽注 砖诇讜 讜讗讬谉 诇讜 讘注诇讜转 讘拽专拽注, 讗讝讬 讛讜讗 讬讻讜诇 诇讛转讜讜讚讜转.
讜诇讙讘讬 讘讬讻讜专讬诐, 讬讜爪讗 诪讛诪砖谞讬讜转 讚讬砖 讘' 讚讬谞讬诐. 讚讗讬转讗 讘诪砖谞讛 专讬砖 诪住讻转 讘讬讻讜专讬诐 (驻专拽 讗 诪砖谞讛 讗) 讜讝"诇 讬砖 诪讘讬讗讬谉 讘讻讜专讬诐 讜拽讜专讬谉, 诪讘讬讗讬谉 讜诇讗 拽讜专讬谉, 讜讬砖 砖讗讬谞谉 诪讘讬讗讬谉, 讗诇讜 砖讗讬谞谉 诪讘讬讗讬谉 讛谞讜讟注 诇转讜讱 砖诇讜 讜讛讘专讬讱 诇转讜讱 砖诇 讬讞讬讚 讗讜 砖诇 专讘讬诐 讜讻谉 讛诪讘专讬讱 诪转讜讱 砖诇 讬讞讬讚 讗讜 诪转讜讱 砖诇 专讘讬诐 诇转讜讱 砖诇讜 讛谞讜讟注 诇转讜讱 砖诇讜 讜讛讘专讬讱 诇转讜讱 砖诇讜 讜讚专讱 讛讬讞讬讚 讜讚专讱 讛专讘讬诐 讘讗诪爪注 讛"讝 讗讬谞讜 诪讘讬讗 专讘讬 讬讛讜讚讛 讗讜诪专 讻讝讛 诪讘讬讗 诪讗讬讝讛 讟注诐 讗讬谞讜 诪讘讬讗 诪砖讜诐 砖谞讗诪专 (砖诪讜转 讻讙) 专讗砖讬转 讘讻讜专讬 讗讚诪转讱 注讚 砖讬讛讬讜 讻诇 讛讙讚讜诇讬谉 诪讗讚诪转讱 注讻"诇. 讜诪讘讜讗专 诪讝讛 讚讛驻住讜拽 讚"讗讚诪转讱" 诪诇诪讚 讚讗诐 讛驻讬专讜转 诇讗 讙讚诇讜 讘拽专拽注 砖诇讜 讗讝讬 讛讜讗 驻讟讜专 诪注爪诐 讛讛讘讗讛. 讜讘讛诪砖讱 讛驻专拽 砖诐 (驻专拽 讗 诪砖谞讛 讛) 讗讬转讗 讜讝"诇 讛讗驻讜讟专讜驻讜住 讜讛砖诇讬讞 讜讛注讘讚 讜讛讗砖讛 讜讟讜诪讟讜诐 讜讗谞讚专讜讙讬谞讜住 诪讘讬讗讬谉 讜诇讗 拽讜专讬谉 砖讗讬谞谉 讬讻讜诇讬谉 诇讜诪专 讗砖专 谞转转 诇讬 讛砖诐 注讻"诇. 讚讛讬讬谞讜 讚讛讗砖讛 诪讘讬讗讛 讘讬讻讜专讬诐 诪驻讬专讜转 讚讙讚诇讜 注诇 讛拽专拽注 砖诇讛 讗讘诇 讗讬谞讛 拽讜专讗转 诪驻谞讬 讚讘转讜专转 讙讘专讗 讗讬谉 诇讛 讞诇拽 讘讞诇讜拽转 讛讗专抓.
829 诇讻讗讜专讛 专"诇 讚诪讬讬专讬 砖诇讗 讛讻讛 讗转 讛驻讬诇 讗诇讗 专拽 砖诐 讗讜转讜 诇驻谞讬 讛讝诪讜专讜转 讜讛驻讬诇 注诇讛 诪爪注诪讜.
830 讜诇讻讗讜专讛 讛专砖讘"讗 讘讘"讘 (注讜: 讚"讛 讜讛讙讘讛讛) 讛注诇讛 讗转 讛住讘专讗 讛讝讗转 讻讚讬 诇讘讗专 诇诪讛 讛讙讘讛讛 拽讜谞讛 讘讞爪专 讛诪讜讻专 讜讝"诇 讚砖讗谞讬 讛讻讗 讚讗讬讻讗 讚注转 讗讞专转 诪拽谞讛 讜讻讬讜谉 讚注拽专 诪谉 讛讞爪专 诪诪砖 讗讬谉 讗讜讬专讜 讞砖讜讘 讻诇 讻讱 砖诇讗 转拽谞讛 砖诐 讛讙讘讛转讜 讗注"驻 砖讗讬谉 诪砖讬讻讛 拽讜谞讛 讘讞爪专讜 诪诪砖 讜讗注"讙 讚讗讬讻讗 讚注转 讗讞专转 诪拽谞讛, 讻谞"诇 注讻"诇.
831 讜讛砖讜讜讛 诇讚讘专讬 讛拽爪讜讛"讞 (住讬诪谉 专注讙 住拽"讚) 讚讘讬讗专 讗转 拽讜砖讬讬转 讛专砖讘"讗 讘讗讜驻谉 讚讜诪讛.
832 讗讜诇讬 讻讜讜谞转 专讘讬谞讜 讝爪"诇 讛讬讗 讚注"驻 讚讬谉 讘注讬谞谉 驻讞讜转 讙诪讬专转 讚注转 诪爪讚 讛诪拽谞讛 讛讬讻讗 讚讛拽讜谞讛 注讜砖讛 诪注砖讛 讚诪讜讻讬讞 讗转 讘注诇讜转讜 讘讙讜祝 讛讞驻抓. 讜诇讻谉 讬"诇 讚讛讬讻讗 讚讛诪讜讻专 诇讗 讛专讗讛 讚讛讜讗 爪专讬讱 讗转 讛讻住祝 讻诪讜 讘注讬讬诇 讜谞驻讬拽 讗讝讜讝讬, 讗讝讬 讬"诇 讚讬砖 诇讜 讙诪"讚 诇诪讻讜专 讛砖讚讛. 诪砖讗"讻 讛讬讻讗 讚讛拽讜谞讛 诇讗 注讜砖讛 诪注砖讛 拽谞讬谉 讘讙讜祝 讛讞驻抓 讛谞拽谞讛 讚讘注讬谞谉 讙诪"讚 讞讝拽讛 诪爪讚 讛诪拽谞讛 讗讝讬 讛讙诪"讚 讛讝讗转 专拽 谞讜爪专 讻砖讛诪讜讻专 诪拽讘诇 讗转 讚诪讬 讛砖讚讛.
833 讜讛砖讜讜讛 诇讚讘专讬 专讘讬谞讜 讝爪"诇 诇拽诪谉 (讻讝. 讚"讛 讗讬讘注讬讗 诇讛讜 砖讚讛 讘诪讻专 讜诪讟诇讟诇讬谉 讘诪转谞讛 诪讛讜).
834 讜讛砖讜讜讛 诇讚讘专讬 讛谞转讬讘讜转 讛诪砖驻讟 (住讬诪谉 专诪 住拽"讗) 讚讘讬讗专 讚诪讛 砖诪讘讜讗专 讘转讜住' 专拽 诪讜转专 讗诐 讘讗诪转 讛转讻讜讜谞讜 诇砖诐 诪转谞讛. 讗讘诇 诇讗 讛讘讬讗 诪讚讘专讬 专砖"讬 讜讛专诪讘"诐 讘谞讜讙注 诇讚讬谞讗 讚讘专 诪爪专讗 讘诪转谞讛 注诐 讗讞专讬讜转, 讜讚讜"拽.
835 注讬讬谉 讘砖讬注讜专讬诐 诇注讬诇 (讙. 讘注谞讬谉 讞诇讬驻讬谉 讘拽讬讚讜砖讬谉, 讗讜转 讛') 讚讝讛 谞诇诪讚 诪讛驻住讜拽 "诇拽讬讬诐 讻诇 讚讘专".
836 注讬讬谉 讘砖讬注讜专讬诐 诇注讬诇 (讙. 讘注谞讬谉 讞诇讬驻讬谉 讘拽讬讚讜砖讬谉, 讗讜转 讛') 讚专讘讬谞讜 讝爪"诇 讛讘讬讗 诪讛讙专"讞 讝爪"诇 讚拽谞讬谉 住讜讚专 讛讜讬 讛拽谞讗讛 诪讚注转 诪拽谞讛 讜诇讗 诪注砖讛 拽谞讬谉, 讜讘讝讛 讛讜讗 讘讬讗专 讗转 砖讬讟转 讛专诪讘"诐 讘注谞讬谉 拽讟谉 讘拽谞讬谉 住讜讚专. 讜诇讻讗讜专讛 讚讘专讬 专讘讬谞讜 讝爪"诇 讻讗谉 讛诐 讚讜诪讬诐 讗讘诇 砖讜谞讬诐 拽爪转 诪诪讛 砖诪讜讘讗 诇注讬诇, 讜讚讜"拽. 讜注讬讬谉 讘专讬讟讘"讗 诇注讬诇 (讻讘: 讚"讛 转谞讗 讗祝 讘讞诇讬驻讬谉) 讚讗讬谉 拽谞讬谉 住讜讚专 诪讜注讬诇 诇拽谞讬谉 讗讬住讜专 砖讘注讘讚 讜讝"诇 讜讝"诇 讜讗驻砖专 注讜讚 诇讜诪专 讚讜讚讗讬 注讘讚 拽讜谞讛 注爪诪讜 讘讞诇讬驻讬谉 诇拽谞讬谉 诪诪讜谉 砖讘讜 讗讘诇 诇讗 诇拽谞讬谉 讗讬住讜专 砖讘讜, 砖讗讬谉 讛拽谞讬谉 讗诇讗 诇拽讬讬诐 讛讚讘专讬诐 讜讚讘专讬诐 诇讗 诪讛谞讬 讘注讘讚 讻谞注谞讬 诇拽谞讬谉 讗讬住讜专 砖讘讜 讗诇讗 讘注讬谞谉 砖讟专 讗讜 讻住祝 砖驻讜讚讛 注爪诪讜 诇讙诪专讬 讜讻讜' 讻谉 谞专讗讛 诇讬 讜讻谉 讚谞转讬 诇驻谞讬 诪讜专讬 谞专"讜 注讻"诇. 讛专讬 诇驻讬 讚讘专讬 讛专讬讟讘"讗 "讗讬谉 讛拽谞讬谉 讗诇讗 诇拽讬讬诐 讛讚讘专讬诐" 讜讗讜诇讬 讝讛 讻讚讘专讬 专讘讬谞讜 讝爪"诇 讚拽谞讬谉 住讜讚专 诪转讞讬诇 讘讛转讞讬讬讘讜转 诪讚注转.
837 注讬讬谉 诇诪砖诇 讘砖讜"转 爪诪讞 爪讚拽 (诇讜讘讗讜讜讬讟砖) 讗讜"讞 住讬诪谉 诪讛. 讜注讬讬谉 讘住驻专 诪讻讬专转 讞诪抓 讻讛诇讻转讜 (讘讬专讜专讬 注谞讬谞讬诐 住讬诪谉 讻讗) 讚讛讘讬讗 讻诪讛 讜讻诪讛 讗讞专讜谞讬诐 讚谞讞诇拽讜 讘讝讛.
838 讛讚讬谉 讛讝讛 诪讜讘讗 讘砖讜"注 (讞讜"诪 住讬诪谉 拽爪 住注讬祝 讬').
839 讜注讬讬谉 讘砖讚讬 讞诪讚 (讞诇拽 讛' 诪注专讻转 讞诪抓 讜诪爪讛 住讬诪谉 讟' 讗讜转 讬') 讚讛讘讬讗 诪讻诪讛 讗讞专讜谞讬诐 讚谞拽讟讜 讚砖讬讟转 讛砖讜"注 讛专讘 讛讜讬 讞讜诪专讗 讬转讬专讗, 讗讘诇 讬砖 砖转讬专爪讜 讗转 砖讬讟转讜.
840 注讬讬谉 讘诇砖讜谉 专砖"讬 砖诐 (讘"诪 注讝: 讚"讛 讜讛专讬 讗谞讬 谞讜砖讛) 讜讝"诇 讚讻讬讜谉 砖注砖讗诐 注诇讬讜 诪诇讜讛 讛讜讛 讻讗讬诇讜 谞讟诇诐 讜讛诇讜讜诐 讜拽专拽注 谞拽谞讬转 讘讻住祝 注讻"诇. 讜讛砖讜讜讛 诇讚讘专讬 专讘讬谞讜 讝爪"诇 讘砖讬注讜专讬诐 诇注讬诇 (讜: 讘专砖"讬 讚"讛 讛诪拽讚砖 讘诪诇讜讛, 讘讛注专讛) 讜讘专砖讬诪讜转 砖讬注讜专讬诐 诇讘"诪 (诪讜: 讘注谞讬谉 讬砖 讚诪讬诐 砖讛谉 讻讞诇讬驻讬谉, 讗讜转 讘').
841 注讬讬谉 讘讝讛 讘砖讬注讜专讬诐 诇注讬诇 (讟: 拽讜谞讟专住 讘注谞讬谉 注讚讬 讞转讬诪讛 讻专转讬 讗讜 注讚讬 诪住讬专讛 讻专转讬, 讗讜转 讘').
842 讜讘讗诪转, 注讬讬谉 讘住讜祝 讚讘专讬 讛专砖讘"讗 讚讛讘讬讗 讚注讛 讚诇砖讜谉 讛讜讚讗讛 诪讛谞讬 诇砖讟专 拽谞讬谉. 讜讻谉 讗讬转讗 讘砖讬讟讛 诇讗 谞讜讚注 诇诪讬 (讚"讛 讗诪专 砖诪讜讗诇).
843 讜注讬讬谉 讘讝讛 讘讞讬讚讜砖讬 讛讙专"讞 注诇 讛砖"住 (讘讚讬谉 讙专 诪讘讬讗 讜拽讜专讗) 讜讘专砖讬诪讜转 砖讬注讜专讬诐 诇讘专讻讜转 (讻: 讘转讜讚"讛 谞砖讬诐) 讚讘讬讗专讜 讚讬砖 讘' 讚讬谞讬诐 讘讬专讜砖转 讗"讬. 讜讗"谞 讘驻砖讟讜转 讬"诇 讚讞讝拽转 讛讗讘讜转 讘讗"讬 诇讗 讛讬转讛 拽谞讬谉 讛讙讜祝 讗诇讗 专拽 讝讻讜转 诇拽谞讜转 讜讘谞"讬 讻砖讛讞讝讬拽讜 讘讗"讬 拽谞讜讛 讘拽谞讬谉 讛讙讜祝. 讜讻谉 讗讬转讗 讘讘讬转 讛讗讜爪专 (注专讱 讗专抓 讬砖专讗诇).
844 讜诇讻讗讜专讛 讝讛 讚诇驻讬 专砖"讬 讬砖 专拽 讞讜住专 诪讞讬讬讘 讜诇讗 驻住讜诇 讙诐 诪讚讜讬讬拽 讘诇砖讜谞讜 讘住讜讙讬讗 砖诐 (讚"讛 讜讗讬谉 诪讘讬讗讬谉 诪诪谞讜 讘讬讻讜专讬诐) 讜讝"诇 讗讬谉 爪专讬讱 诇讛讘讬讗 诪诪谞讜 讘讻讜专讬诐 讚讘注讬谞谉 讗砖专 转讘讬讗 诪讗专爪讱 注讻"诇. 讜拽爪转 诪砖诪注 诪讚讘专讬讜 讚讛讜讗 讗讬谞讜 讞讬讬讘 诇讛讘讬讗 讘讬讻讜专讬诐 讗讘诇 讗诐 讛讜讗 专讜爪讛 讬砖 讞诇讜转 讘讬讻讜专讬诐 讘驻讬专讜转 讛讗诇讜. 讜讝讛 诪住转讘专 专拽 诇驻讬 诪讛 砖讘讬讗专 专讘讬谞讜 讝爪"诇 讘讚注转 专砖"讬 讚诇驻讬 注讜诇讗 讬砖 讞讜住专 诪讞讬讬讘 讗讘诇 讗讬谉 讞诇讜转 砖诐 驻讜住诇.
专砖讬诪讜转 砖讬注讜专讬诐 诇讙专讬"讚 住讜诇讜讘讬讬爪'讬拽 (谞讬讜 讬讜专拽, 2022), 讘讗讚讬讘讜转 住驻专讬讗.

